@001
prajn~āpāramitopadeśaśāstre 
ācaryaharibhadrakṛtā 
abhisamayālaṅkāravṛtti: sphuṭārthā
sarvākārajn~atādhikāra: prathama:
nama: sarvabuddhabodhisattvebhya:
maṃgalācaraṇam
prajn~āpāramitāyai yasyāstadalaṅkārakārikāṇām |
sarvālaṅkaraṇārthaṃ kriyate vyākhyā namastasyai ||0.1||
jagadāsaṅgasaṅgena tvāryāsaṅgena tāyinā |
ākarṇyājitanāthāttanmahāśāstraṃ vyabhajyata ||0.2||
jagaddhitaparo bandhu: vasubandhu: svakāśayam |
cāntarjn~eyaṃ samāśritya tadvyākhyāmakarottata: ||0.3||
āryāntargaṇita: khyāto vimuktiriti tatkṛtām |
akṛtāmiva tāṃ draṣṭvā cakre’nyāṃ madhyayā dhiyā ||0.4||
tato vimuktisenena śāstrāṇyaprāpya sarvaśa: |
śraddhābhūmisthitenāpi vyākhyātā svamanīṣayā ||0.5||
evaṃ vidvadvarai: prokte kin~cannaiyūnyamīkṣyate |
asmin sarvaṃ susampannaṃ mahadāścaryakārakam ||0.6||
ayaṃ sudurlabha: panthā: gambhīraśca yathārthaka: |
suvimṛśyaśca vidvadbhi: prāpto buddhānukampayā ||0.7||
@002
sarvathā mama nāstyeva gocaro’pyahamutsahe |
puṇyavidhyanukūlatvātsvaparopacikīrṣayā ||0.8||
āryamaitreya: sadācārānuvṛttimātmana: prakhyāpayan svapratisaṃvijjn~ānena prajn~āpāramitāviṣayaka: prasāda eva sarvaśreya:
prāptipradhānaheturityavadhṛtya paraṃ niratiśayānantaguṇaratnākarabhagavatyāṃ pravartayituṃ prasādotpādanāya tāvadādau 
yathāguṇābhidhānapura:suraṃ jananīṃ namaskurvannāha-
yā sarvajn~atayā nayatyupaśamaṃ śāntaiṣiṇa: śrāvakān 
yā mārgajn~atayā jagaddhitakṛtāṃ lokārthasampādikā |
sarvākāramidaṃ vadanti munayo viśvaṃ yayā saṃgatās 
tasyai śrāvakabodhisattvagaṇino buddhasya mātre nama: ||1.1||
anayā kārikayā asyā: atiśayamāhātmyavattvamamihitam | tachrutvā tāvacchraddhānusāriṇa: asyāṃ 
ni:saṃśayamacireṇa śraddhāmutpādayanti | dharmānusāriṇo’pi ekānekasvabhāvaviyuktatvādityādipramāṇena 
anutpannavastumārgākāraparijn~ānakārikārthalakṣaṇajananyāṃ bādhāmadṛṣṭvā trisarvajn~atāsvarūpatrayātmikā buddhādinirmātrī 
prajn~āpāramitāvaśyameva sambhavinītyavadhṛtya tasyāṃ prasādamutpādayanti | tasyāṃ prasādena tadaguṇābhilāṣiṇa: 
ubhayavidhā api pudgalā: tattadāśritapravacanadhāraṇādyarthaṃ sarvathā atyantamādriyante | tata: 
śrutamayādijn~ānotpādakrameṇa suśreyo’dhigatā:bhavanti | ata eva bhagavatyāṃ pradāsa eva sarvaśreyo’dhigamahetu: |
tatra tisṛbhi: sarvajn~atābhiraṣṭāvarthā: saṅgṛhītā bhavanti | tābhiśca vakṣamāṇavidhinā sarvārthā: sampatsyanta iti manasi 
nidhāya trisarvajn~atābhi: prajn~āpāramitāṃ stauti | śrāvaka:, tatpakṣanikṣipta: kin~cidvimokṣādhika: ekakrama nirdiṣṭa:
pratyekabuddhaśca nirvāṇabhilāṣiṇau, tayo anutpannasarvavastujn~atayā sopadhinirupadhilakṣaṇadvividhanirvāṇaprāpikā yā, 
yāvatsaṃsāraṃ jagaddhitakṛtāṃ bodhisattvānāmanutpannasarvamārgajn~atayā sarvalokārthasampādikā yā, 
anutpannasarvākārajn~atayā yayā saṅgatā: saṃyatakāyā: pradhānayogīśvarā buddhā: sarvathā caritapratipakṣasarvadharmacakrān
pravartayanti | tasyai śrāvakādiparivṛtabuddhānāmutpāyitryai mātre nama: | evaṃ 
namaskārastutipūvakeṇābhisamayālaṅkāraśāstreṇa vastupratipakṣākāreṣu kasmiṃścidekasmin (pakṣe) saṃgṛhīte, prathamapakṣe 
tāvattadarthapariśramavaiyarthyam | tathā hi na hi tadasti iha prajn~āpāramitāyāṃ vastujātaṃ yanna lakṣaṇaśāstreṣu uktapūrvam |
dvitīye vyavadānavastu (mātra) saṅgrahātsāṃkleśikavastvasaṃgrahācca na jn~āyate kasyāyaṃ pratipakṣa iti | tṛtīte 
nirvastukākāramātrasaṃgrahādarthādhigamaśūnyādiha kin~cidapi noktamiti vyartha eva (śāstraracanāyāsa:) iti nāpare 
@003
śaṅkiṣyante kimiti cet ? tanna:, yato hi yathākramaṃ śrāvakapratyekabuddhabodhisattvānuttarabuddhānāṃ trisarvajn~atāyāṃ 
samastābhisamayānāṃ saṃgrahaṇena pakṣatrayasyāpi saṃgṛhītatvāt |
yathā madhyamajinajananyāṃ-"subhūte śrāvakapratyekabuddhayo: sarvajn~atā, bodhisattvānāṃ mārgajn~atā,
tathāgatārhatsamyaksambuddhānāṃ sarvākārajn~atā | bhagavan kimarthaṃ sarvajn~atā śrāvakapratyekabuddhayo:? subhūte sarve hi yāvanto 
bāhyābhyantaradharmā:, tāvata eva śrāvakapratyekabuddhā jānanti, na tu mārgeṇa, nāpi sarvākāreṇa, ata: sarvajn~atā 
śrāvakapratyekabuddhayoriti | bhagavan, kimarthaṃ mārgajn~atā bodhisattvānām ? subhūte bodhisattvai:, yaṃ śrāvakasya mārga:, yā:
pratyekabuddhasya mārga:, yo buddhasya mārga: sarve margā utpādayante jāyante ca | te'pi paripūryante, teṣāṃ mārgāṇāṃ kriyāpi 
kriyate | na yāvatpraṇidhānaparisamāpti:, sattvaparipāka:, buddhakṣetrapariśuddhirvā kriyate, na tāvatteṣāṃ 
samyagbhūtāntasākṣātkāra:, ata: mārgajn~atā bodhisattvānām | bhagavan, kimartha sarvākārajn~atā tathāgatasyārhata: 
samyaksambuddhasya ? subhūte, yena ākāreṇa yena liṅgena, yena nimittena prakhyātā dharmā:, tamākāraṃ talliṅgaṃ 
tannimittaṃ tathāgatā avagacchanti, ata: tathāgatasya arhata: samyaksambuddhasya sarvākārajn~ateti | "evaṃ 
saṃkṣiptāyāmapi (jinajananyāṃ)- "śrāvakabhūmāvapi śikṣitukāmenāpi" ityādikamāha | vistṛtāyāmapi 
vistareṇābhihitam |
tatra sarvajn~atā hi rūpādidharmānityatādyadhiṣṭhānā ātmamohaprahāṇaphalā: mārgajn~atā sarvayānaniryāṇā 
tattvāsākṣātkārādhiṣṭhānā asaṃgṛhītasattvasaṃgrahādiphalā:; sarvākārajn~atā sarvadharmānutpādādhiṣṭhānā
ākāśadhātuparyantāvicchinnasattvārthaphalā bhūtāntādhigamavāsanāpratisandhiprahāṇātmikā |
itthamabhisamayālaṅkāre sarvavastupratipakṣākārasaṃgrahaṇenāśeṣābhisamayanirdeśa: kṛta itīdamupapadyate |
granthārambhaprayojanam 
mandadhījanānāṃ tu vistṛtamadhyamasaṃkṣiptāsu bhagavatīṣu (saṃkṣiptamadhyavistṛta) rucisampannasattvahitecchayā 
karuṇāmayena tattajjinajananyāṃ sakalaprajāpāramitārthāṣṭābhisamayakramo deśita eva, bhagavata āryājitajinasya 
tannidarśane kiṃ prayojanamitiśaṅkānirākaraṇārthasandehotpādanena pravṛttyaṅgaṃ 
svīyaśāstrābhidheyaprayojanaprayojanaprayojanāntarbhūtasambandhāṃśca pradarśayannāha-
sarvākārajn~atāmārga: śāsitrā yo'tra deśita: |
dhīmanto vīkṣiṣīraṃstamanālīḍhaṃ parairiti ||1.2||
smṛtau cādhāya sūtrārthaṃ dharmacaryā daśātmikām | 
sukhena pratipatsīrannityārambhaprayojanam ||1.3||
@004
iti | sarvākārajn~ataiva hi buddhatvamārga iti sarveṣāmabhisamayānāmupalakṣaṇatvāttasyāmeva tātparyam | triprātihāryai:
sakalajanānuśāsakena bhagavatā jinajananītraye yo'bhidheyo deśita:, sa abhidhānābhidheyopāyopeyapratipattirūpeṇa 
sambaddha:, bāhyetaravītarāgādibhi: sarvadharmanairātmyānabhyastai: śrutamayādiprajn~ākrameṇānālīḍha iti suvyavasthāpite 
vāsanāsambhūtasmṛtijn~āne bodhicittadānapratipattyācāramaṣṭābhisamayātmakamaśeṣaprajn~āpāramitāsūtrārthaṃ samyagādhāya 
sarvatragadharmadhātvadhigamalakṣaṇapramuditabhūmyādayadhigamakrameṇa sarvākāraṃ sākṣātkuryāditi prayojanaprayojanāya vineyā 
abhilaṣitaprajn~āpāramitārthabodhicittapratipattyādilakṣaṇāni sukhena pratipatsīranniti śāstrārambhaprayojanam ||
prajn~āpāramitāyā: kāyikavyavasthāpanam 
evaṃ sambandhādīn vyāhṛtya vineyānāṃ sukhena pratipattaye supravibhaktasyāpi śāstrārthasya asaṃlulitatvena 
vyākhyānasaukaryamavalokya pan~cadaśabhi: kārikābhi: samāsavyāsanirdeśena prajn~āpāramitāyā: kāyikavyavasthāpanamāha 
prajn~āpāramitāṣṭābhi: padārthai: samudīritā |
sarvākārajn~atā mārgajn~atā sarvajn~atā tata: ||1.4||
sarvākārābhisambodho mūrdhaprāpto'nupūrvika: |
ekakṣaṇābhisambodho dharmakāyaśca te'ṣṭadhā ||1.5||
cittotpādo'vavādaśca nirvedhāṅgaṃ caturvidham |
ādhāra: pratipatteśca dharmadhātusvabhāvaka: ||1.6||
ālambanaṃ samuddeśa: sannāhaprasthitikriye |
sambhārāśca saniryāṇā: sarvākārajn~atā mune: ||1.7||
śyāmīkaraṇatādīni śiṣyakhaḍgapathau ca yau |
mahānuśaṃso dṛṅmārga aihikāmutrikairguṇai: ||1.8||
kāritramadhimuktiśca stutastobhitaśaṃsitā: |
pariṇāme'numode ca manaskārāvanuttamau ||1.9||
nirhāra: śuddhiratyantamityayaṃ bhāvanāpatha: |
vijn~ānāṃ bodhisattvānāmiti mārgajn~atoditā ||1.10||
@005
prajn~ayā na bhave sthānaṃ kṛpayā na śame sthiti: |
anupāyena dūratvapāyenāvidūratā ||1.11||
vipakṣapratipakṣau ca prayoga: samatāsya ca |
dṛṅmārga: śrāvakādīnāmiti sarvajn~ateṣyate ||1.12||
ākārā: saprayogāśca guṇā doṣā: salakṣaṇā: |
mokṣanirvedhabhāgīye śaikṣo'vaivartiko gaṇa: ||1.13||
samatābhavaśāntyośca kṣetraśuddhiranuttarā |
sarvākārābhisambodha eṣa sopāyakauśala: ||1.14||
liṅgaṃ tasya vivṛddhiśca nirūḍhiścittasaṃsthiti: |
caturdhā ca vikalpasya pratipakṣaścaturvidha: ||1.15||
pratyekaṃ darśanākhye ca bhāvanākhye ca vartmani |
ānantaryasamādhiśca saha vipratipattibhi: ||1.16||
mūrdhābhisamayastredhā daśadhā cānupūrvika: |
ekakṣaṇābhisambodho lakṣaṇena caturvidha: ||1.17||
svābhāvika: sasāṃbhogo nairyāṇiko'parastathā |
dharmakāya: sakāritraścaturdhā samudīrita: ||1.18||
iti | tatra prathamakārikādvayena aṣṭavastūnāṃ saṃgrahātsamāsanirdeśa:, tata: trayodaśakārikābhi: tasyaivārtha saṃgṛhya 
vistareṇa vyākhyānaṃ bhavati | itthaṃ saṃkṣepavistarābhyāṃ bhāṣitatvena subhāṣitam | piṇḍārthakārikāṇāmeva 
śāstrapraṇetrā'cittotpāda: parārthāya'-ityādivakṣyamāṇasakalaśāstreṇa vyākhyāsyamānatvāttadvyākhyānenaiva 
vyākhyānaṃ san~cintya vīpsābhayena nātraitā vyākhyātā: |
sarvākārajn~atā 
1 cittotpāda:
@006
itthaṃ sakalapiṇḍārtha nirdiśya bodhiṃ prāptukāmairbodhisattvai: phalabhūtatvātsarvākārajn~atādhigantavyetyādau 
sarvākārajn~atāsaṃgrahakārikāṃ vyākhyātukāma: sālambanaṃ cittotpādasvarūpamāha-
cittotpāda: parārthāya samyaksambodhikāmatā |
buddho bhūtvā yathābhavyatayā parārtha prati yatnaṃ kuryāmiti parārthāya samyaksambodhyadhikāmatālakṣaṇa: 
praṇidhiprasthānasvabhāvo dvividhaścittotpāda: | samyaksambodhikāmatā ca tatprārthanā kuśalo dharmacchandaścaitasika: |
viśiṣṭaviṣayapratibhāsamutpadyamānaṃ cittaṃ "cittotpāda:" iti kathaṃ sa (caitasika:) cittotpādo bhavet ? satyametat |
kintu kuśaladharmacchandalakṣaṇāyāṃ  prārthanāyāṃ satyāṃ bodhicittamutpadyata iti kāraṇenātra kāya nirdiṣṭamevaṃ prārthayitu: 
bodhisattvasya sarve kuśalā dharmā vṛddhiṃ yāntīti jn~āpanāya copacāra: samāśrita ityadoṣa: | anyaprakāreṇa praṇidhānaṃ 
prārthanā vā samyaksambodhikāmatā tatsahacaritacittotpāda: prārthanayātidiśyate | evan~ca praṇidhānasahagataṃ 
taccittamutpadayata iti jn~āpanāya vā ||
keyaṃ samyaksaṃbodhi: ? kaśca parārtho yatkāmatātmako yadarthaścittotpāda iti cet ? ucyate- 
samāsavyāsata: sā ca yathāsūtraṃ sa cocyate ||1.19||
tisṛṣvapi jinajananīṣu prajn~āpāramitāyāṃ dānādau ca deyadāyakapratigrāhakādyanupalabdhi: pratipattavyeti jn~āpanārthakena; 
yathābhavyasarvasattvānnirvāṇe, matsariṇaśca dānādau pratiṣṭhāpayitukāmenāsyāṃ prajn~āpāramitāyāṃ 
pratipattavyamitipradarśanapareṇa vacanena (vākyena) sūtrārthāviruddhena samāsavyāsata: parārthā samyaksambodhi: nirdiṣṭā |
itthaṃ'cittotpāda: parārthāya samyaksambodhikāmatā'jn~ātavyā | sarvākaragranthatātparyārthanirdeśāvasare sarvaṃ kathitaṃ 
tathāpi bahuvaktavyamāśaṅkya na (atra pradhānata:) samullikhitam |
evaṃ sālambanaṃ cittotpādasvarūpamabhidhāyedānīṃ tasya dvāviṃśatiprabhedān dvābhyāmantaraślokābhyāmāha-
bhūhemacandrajvalanairnidhiratnākarārṇavai: |
vajrācalauṣadhīmitraiścintāmaṇyarkagītibhi: ||1.20||
nṛpagan~jamahāmārgayānaprasravaṇodakai: |
ānandoktinadīmaidhairdvāviṃśatividha: sa ca ||1.21||
chandāśayādhyāśaya-prayoga-dāna-śīla-kṣānti-vīrya-dhyāna-prajn~opāya-kauśala-praṇidhāna-bala-jn~ānābhijn~ā-puṇyajn~āna-
bodhipakṣānukūladharma-karuṇāvipaśyanā-dhāraṇīpratibhāna-dharmotsavaikayāna-dharmakāyai: sahagata: (cittotpāda:) yathākramaṃ 
pṛthivī-kalyāṇasuvarṇa-śuklapakṣavanacandra-jvalana-mahānidhāna-ratnākara-mahārṇava-vajraparvatarāja-bhaiṣajya-kalyāṇamitra-
cintāmaṇyāditya-dharmamadhurasaṃgīti-mahārāja-koṣṭhāgāra-mahāmārga-yāna prasravaṇodakānandokti-nadīdhārā-meghai:-
@007
sadṛśa:; sarvaśukladharmapratiṣṭhābhūtatvāt, bodhiparyāntāvikāritvāt, sakalaśukladharmavivṛddhigamanāt, 
trisarvajn~atāvaraṇendhanadāhakatvāt, sarvasattvasaṃtarpaṇāt, guṇaratnānāmāśrayabhāvāt, sarvāniṣṭopanipātairakṣobhyatvāt, 
saṃpratyayadārḍhyenābhedyatvāt, ālambanavikṣepeṇāniṣkampyatvāt, kleśajn~eyāvaraṇavyādhipraśamanāt, sarvāvasthāsu
sattvārthāparityāgāt, yathāpraṇidhānaṃ phalasamṛddhe:, vineyajanasya paripācanāt, vineyāvarjana karadharmadeśakatvāt,
avyāhataprabhāvatvena parārthānuṣṭhānāt, bahupuṇyajn~ānasaṃbhārakośasthānatvāt, sarvāryayātānuyātatvāt, 
saṃsāranirvāṇānyatarāpātena sukhasaṃvāhanāt, śrutāśrutadharmadhāraṇādakṣayatvāt, mokṣakāmānāṃ vineyānāṃ priyaśrāvaṇāt, 
asaṃbhinna: parakāryakriyātvāt, tuṣitabhavanavāsādisandarśanayogyatvātyathāsaṃkhyaṃ bhavati |
ityevaṃ'bhūhemacandrajvalanaitira'tyādibhi: dvāviṃśatiścittotpādā vyākhyātā: |
tatra prathamāstrayo mṛdumadhyādhimātratayādikarmikabhūmisaṅgṛhītā: | tata: eka: prathamabhūmipraveśamārgasaṅgṛhīta: |
tadantaraṃ daśa pramuditādidaśabhūmisaṅgṛhītā darśanabhāvanāmārgagocarā: | tata: pan~ca viśeṣamārgasaṅgṛhītā: | tadantaraṃ 
trayaṃ cittotpādā: prayogamaulapṛṣṭhadvāreṇa buddhabhūmisaṅgṛhītā: | iti cittotpādabheda: ādikarmikabhūmimārabhya
yāvadabuddhabhūmi saṅgṛhīta: |
2-avavāda:
prasaṅgāgata(cittotpāda)-bhedamabhidhāya utpāditaprathamādibodhicittāya yathākālaṃ bodhisattvāya 
prārthitārthabodhicittotpādāya tadākṣiptadharmasiddhaye prāptaguṇaparirakṣaṇenābhivṛddhaye copadeśo'vavāda ityata āha-
pratipattau ca satyeṣu buddharatnādiṣu triṣu |
asaktāvapariśrāntau pratipatsamparigrahe ||1.22||
cakṣu:ṣu pan~casu jn~eya: ṣaḍsvabhijn~āguṇeṣu ca |
dṛṅmārge bhāvanākhye cetyavavādo daśātmaka: ||1.23||
yathoktaprabhedabodhicittapratipattau saṃvṛtiparamārthasatyānatikrameṇa śrāvakādyasādhāraṇatayā'nupalambhayogena 
vartanamiti śikṣaṇaṃ pratipattyavavāda: |
du:khe phalabhūtarūpādiśūnyatāprajn~āpāramitayostathatārūpatvādaikātmyamiti | samudaye 
śūnyatāhetubhūtarūpādyoravyatiriktatvena rūpādirna samudayanirodhasaṃkleśavyavadānadharmī iti | nirodhe 
śūnyatāyāmutpādanirodhasaṃkleśavyavadānahānivṛddhyādirahitāyānna rūpaṃ yāvannāvidyotpādo nāvidyānirodho na 
buddho bodhiriti | mārge dānādipāramitābhirātmano'dhyātmaśūnyatādīnāṃ bahirdhāśūnyatādibhi: pūrvāntāparāntayośca 
parasparaṃ na yuktāyuktatvena pratipattirityupadeśa: satyāvavāda: |
@008
buddhe buddhabodhyorekatvalakṣaṇatvena buddhakaradharmalakṣaṇasarvākārajn~atāyā anupalambhe 
rūpādyayojanenālambyālambakasamatājn~ānamiti | dharme trisarvajn~atāsaṃgṛhītasamastavastupratipakṣākārasaṅgrahai: 
sarvadharmāṇāṃ saṅgṛhītānāṃ ni:svabhāvateti | saṃghe buddharatnāntargatatvenārhadvarjyeṣu phalasthapratipannakabhedena saptasu 
mahāpuruṣeṣu pratyekabuddhena sahāṣṭāsu mṛdvindriyādibhedena 
viṃśatisaṃkhyāvacchinneṣyāryāvaivarttikabodhisattvaśaikṣeṣvanutpādatayā pravṛttirityupadeśo ratnatrayāvavāda: |
ārabdhavīryatayā yathoktārthānuṣṭhānaṃ prati kāyādisukhallikatvena kasyacidabhiniveśa: syādityasaktau 
kāyādīnāmasvabhāvatayā deśanāvavāda: |
ciratarakālābhyāsenāpi samīhitārthāniṣpattāvuttrasanajātīyasya parikheda: syādityapariśrāntau 
rūpāderyāvatsamyaksambodheramananatayā deśanāvavāda: |
daśadigavasthitabuddhādibhya: pratyarthaṃ mārgopadeśe gṛhyamāṇe cittāvalīnatā syāditi pratipatsamparigrahe dharmāṇāṃ 
prakṛtyajātatvena śikṣaṇamavavāda: | māṃsavaipākikadivyaprajn~ādharmabuddhacakṣuṣāṃ yathāsaṃkhyaṃ 
pratiniyatavastusarvasattvacyutyupapattisarvadharmāvikalpānāṃ 
sarvāryapudgalādhigamasarvākārasarvadharmābhisambodhaviṣayāṇāṃ tathatayaikatvena pratipattiriti śikṣaṇaṃ pan~cacakṣuravavāda: |
ṛddhidviyaśrotraparacittajn~ānapūrvanivāsānusmṛtyabhisaṃskārikadivyacakṣurāsravakṣayajn~ānābhijn~ānāṃ 
pṛthivīkampanādisarvalokadhātusthasūkṣmataraśabdaśravaṇasarāgādiparacittaparijn~ānasvapara-
pūrvānekajātyanusmaraṇasarvarūpadarśanakleśajn~eyāvaraṇaprahāṇakāritrāṇāmādiśāntatvenāvabodha iti deśanā 
ṣaḍbhijn~āvavāda: | catu:satyasaṅgṛhītaṣoḍaśakṣaṇasvabhāvaṃ darśanamārgaṃ dharmānvayajn~ānakṣāntijn~ānātmakaṃ 
sarvadharmani:svabhāvabodhena māyākāra iva sarvatrānabhiniviṣṭamūrtistatprahātavyavastupratipakṣatvena yogī vibhāvayatīti 
deśanā darśanamārgāvavāda: |
saṃskṛtāsaṃskṛtayorekarūpatvena 
parasparamaśakyavyatirekaprajn~aptivadyathoktadarśanamārgasaṃmukhīkṛtavastvavyatirekālambanāddarśanabhāvanayorapṛthagbhāva
iti na lākṣaṇikaṃ bhāvanāmārgavyavasthānam, atha ca sa tatprahātavyavastupratipakṣatvena vibhāvyate
pratītyasamutpādadharmatayeti deśanā bhāvanāmārgāvavāda ityevaṃ bodhicittatadākṣitpadharmasvabhāvaprajn~āpāramitāyāṃ yā 
pratipattiranupalambhākārā, tasyā yadālambanaṃ catvāryasatyāni, ya āśrayastrīṇi śaraṇāni, yo 
viśeṣagamanaheturasakti:, yo'vyāvṛttigamanahetupariśrānti:, yo'nanyayānagamanahetu: pratipatsaṃparigraha:, 
yo'parapratyagāmitvahetu: pan~ca cakṣūṃṣi:, ya: sarvākārajn~atāparipūrihetu: ṣaḍabhijn~ā:, yau niṣṭhāhetū darśanabhāvanāmārgau, 
tatsarvamavavādaprakaraṇe nirdiṣṭametāvataiva sarvo'rtha: sampanna iti daśavidho'vavāda: |
saṃgharatnādhikāre tatsubodhāya dvau antaraślokau ityāha-
mṛdutīkṣṇendriyai śraddhādṛṣṭiprāptau kulaṅkulau |
@009
ekavīcyantarotpadya kārākārākaniṣṭhagā: ||1.24||
plutāstrayo bhavasyāgraparamo rūparāgahā |
dṛṣṭadharmaśama: kāyasākṣī khaḍgaśca viṃśati: ||1.25||
vakṣyamāṇamārgajn~atāsaṅgṛhītaṣoḍaśakṣaṇadarśanamārgamāśritya śraddhādharmānusāribhedena prathamaphalapratipannako dvividha: |
tata: srota āpanna: | tato devamanuṣyakulaṃkulatvena sa evānyo dvividha: | tato dvitīyaphalapratipannako
mṛdutīkṣṇendriya evaika: śraddhādṛṣṭiprāpta: | tata: sakṛdāgāmī | tata: sa ekavīciko'para: | tataṃ tṛtīyaphalapratipannaka: 
pūrvavacchaddhādṛṣṭiprāpta: | tata: anāgāmī antarābhave upapadya, abhisaṃskāre anabhisaṃskāre ca parinirvāyīti caturdhā |
tatamevākaniṣṭhaga: plutārdhaplutasarvasthānacyutatvenordhvāvakrāntāparastrividha: | tata: sa eva bhavāgragastu rūpavītarāgo 
dṛṣṭadharmaśama: kāyasākṣīti aparo dvividha: | tato'rhattvaphalapratipannaka: | tata: pratyekabuddha iti viṃśati: |
3- nirvedhāṅgam
labdhāvavādasyaivamādikarmikasya nirvedhāṅgabhavanamiti nirvedhāṅgamāha-
ālambanata ākārāddhetutvātsamparigrahāt |
caturvikalpasaṃyogaṃ yathāsvaṃ bhajatāṃ satām ||1.26||
śrāvakebhya: sakhaḍgebhyo bodhisattvasya tāyina: |
mṛdumadhyādhimātrāṇāmūṣmādīnāṃ viśiṣṭatā ||1.27||
bodhisattvānāṃ śrutādiprakarṣaprāptamokṣabhāgīyaśraddhādilakṣaṇakuśalamūlādūrdhvaṃ catu:satyaprativedhānukūlāni ca 
caturnirvedhabhāgīyāni laukikabhāvanāmayāni ūṣmaprāpta iti kuśalamūlam, tato mūrdhaprāpta:, tata: kṣāntiprāpta:, 
tato'gradharma iti mṛdvādikrameṇa utpādo'thavā bodhisattvasambaddhamṛdvindriyādipudgalabhedena 
vakṣyamāṇamṛdumadhyādhimātrālambanaviśiṣṭavastvātmakacatu: satyālambanadharmadarśana-
pratipakṣatvenānabhiniveśādyākāraviśeṣātyānatrayādhigamahetutvaviśeṣādupāyakauśalakalyāṇamitralakṣaṇasamparigrahādda 
rśanabhāvanāmārgābhyāṃ prahātavyā grāhyagrāhakacaturvikalpā: vakṣamāṇanayasambandhenotpannā: śrāvakādīnāmūṣmādibhyo 
viśiṣṭā: | teṣāmūṣmādikuśalamūlaṃ nyāye 
rūpaṇādilakṣaṇavastvātmakacatu:satyālambanamātmadarśanapratipakṣatvenānityādyākārapratipannaṃ svayānādhigamahetubhūtaṃ 
samparigraharahitaṃ, caturvidho vikalpo'saṃsṛṣṭo bhavatīti vyavasthāpanāt | bodhisattvānāṃ nirvedhabhāgīyāni 
upāyakauśalabalena kvacithetunā, kvacitphalena, kvacitsvarūpatayā, kvaciddharmatākāreṇa yathābhavyatayā 
catu:satyavastvālambanamiti veditavyam | saṃkṣiptavyākyāmātraṃ vaktukāmena na prapan~citam | yata idameva
vyavasthāpanaṃ hyato'nyayānamāśritya kutrāpi dūṣaṇaṃ nābhidhātavyam |
@010
ālambanākārayo: kā viśeṣatā ityata ālambanākārau saptami: antaraślokairāha-
ālambanamanityādi satyādhāraṃ tadākṛti: |
niṣedho'bhiniveśāderheturyānatrayāptaye ||1.28||
rūpādyāyavyayau viṣṭhāsthitī prajn~aptyavācyate |
tatra mṛduna anityādiṣoḍaśākāraṃ du:khādicatu:satyādhāramālambanam | du:khādisatyābhiniveśālambanādīnāṃ niṣedha: 
tadākṛti: | yānatrayādhigamaprāptaye hetubhāva: sarveṣāmevoṣmādīnāṃ veditavya: |
adhimuktinā tattvamanaskāreṇa ca yathāsaṃkhyaṃ rūpādīnāṃ pratipatte: niṣedhasya cānupalambhanaṃ na samanudarśanamiti 
madhyasyālambanam |
sarvanāmadheyābhāvena prabandhavisadṛśaprabandhasadṛśapravṛttilakṣaṇayorabhāva ityākṛti: |
rūpamārabhya yāvadabuddha iti sarvadharmasāṅketiko vyāvahārikadharma ityadhimātrasyālambanam | kuśalādidharmatā na
kenacidvacanīyā ityākṛti: | ityālambanākāravannirvikalpajn~ānāgne: pūrvarūpatvādūṣmagataṃ trividham |
rūpādāvasthitisteṣāṃ tadbhāvenāsvabhāvatā ||1.29||
tayormitha:svabhāvatvaṃ tadanityādyasaṃsthiti: |
tāsāṃ tadbhāvaśūnyatvaṃ mitha: svābhāvyametayo: ||1.30||
anudgraho yo dharmāṇāṃ tannimittāsamīkṣaṇam |
parīkṣaṇan~ca prajn~āyā: sarvasyānupalambhata: ||1.31||
iti | atra svabhāvaśūnyatayā rūpādīnāṃ rūpādisvabhāvenāpagatasvabhāvatā, tata: rūpādyasthānamiti mṛduna ālambanam 
| paramārthena rūpādisarvadharmaśūnyatayo: parasparamekaṃ rūpamiti śūnyatāyāmanityatvādīnāmabhāvena rūpādau na 
nityānityādibhi: sthānamityākāra: |
dharmadhāturūpatayānityādiśūnyatānāṃ svani:svabhāvatvādanityādiśūnyatānāṃ parasparamaikātmyamiti 
madhyasyālambanam | yaṃ svabhāvapratiṣedhenāsvīkāro rūpādīnāṃ sa ākāra iti |
svabhāvābhāvatayaiva nīlādinimittādarśanaṃ rūpādīnāmiti adhimātrasyālambanam | samyagdharmapravicayatvena prajn~āyā: 
sarvavastuno'nupalambhatayā nirūpaṇamityākāra: | ityālambanākāravaccalakuśalamūlamūrdhatvānmūrdhagataṃ trividham |
@011
rūpāderasvabhāvatvaṃ tadabhāvasvabhāvatā |
tadajātiraniryāṇaṃ śuddhistadanimittatā ||1.32||
tannimittānadhiṣṭhānānadhimuktirasaṃjn~atām |
iti | atra śūnyatā rūpalakṣyalakṣaṇayorekatvenāsvabhāvo rūpādīnāmiti mṛduna ālambanam | ālambakajanaṃ prati 
abhāvasvabhāvatā rūpādīnāmityākāra: |
prakṛtyasvabhāvatvena rūpādīnāmanutpādānirodhāviti(madhyasya)ālambanam | sarvadharmasvarūpāvabodhena kāyādīnāṃ 
sarvākāraviśuddhirityākāra: |
svasāmānyalakṣaṇānupapattyā sarvadharmāṇāmanimittatvamiti adhimātrasyālambanam | prakṛtyaiva 
rūpādinimittānāmāśrayarahitatvenādhimokṣamanaskārānadhimokṣatattvamanaskārāparijn~ānamiti ākāra: |
ityālambanākāravadapāyābhāvenādhimātradharmakṣamaṇātkṣāntigataṃ trividham |
samādhistasya kāritraṃ vyākṛtirmananākṣaya: ||1.33||
mithastrikasya svābhāvyaṃ samādheravikalpanā |
iti nirvedhabhāgīyaṃ mṛdumadhyādhimātrata: ||1.34||
iti | atra sarvadharmāṇāmanutpādasya vīraṃgamādīnān~ca samādhirbhāvanīya iti mṛduna ālambanam |
svapraṇidhānapuṇyajn~ānadharmadhātubalenānābhogātsarvalokadhātuṣu yathābhavyatayā samādhervyāpāra: pravartata ityākāra: |
dharmataiṣā samyakpratipannasamādheryogino buddhairvyākaraṇaṃ kriyata iti madhyasyālambanam | sarvavikalpānupapattyā 
viditasamādhisvarūpasya bodhisattvasyāhaṃ samāhitamityādijn~ānaṃ na sambhavatītyākāra: |
dharmatayā samādhibodhisattvaprajn~āpāramitārthatrayasya parasparamekaṃ rūpamityadhimātrasyālambanam |
sarvadharmāvidyamānatvena samādheravikalpanaṃ paramopāya ityākāra: |
ityālambanākāravallaukikasarvadharmāgratvādagradharmākhyaṃ trividham |
ālambanamanityādi satyādhāramatiricya ālambanaviśiṣṭākārayo: dharmadharmyabhidhāne satyapi 
ālambanaviśiṣṭākārayo: dharmābhidhānena sarvatra ucyamāne ṛte viśiṣṭāntaraparihārāparihārau nānayo: 
kaścitprativiśeṣa iti nyāyāt | athavā kārikācchandānurodhena bhinnābhidhāne'pi abhiniveśādiniṣedhayuktayo: 
tattvata: vidhānapratiṣedharahitatvāddu:khādisatyāntargatamevālambanamākāraśca kriyete | tathaivāparatrāpi boddhavyam |
caturvikalpasaṃyogasya sphuṭārthāvabodhāya dvau antaraślokau āha-
@012
dvaividhyaṃ grāhyakalpasya vastutatpratipakṣata: | 
moharāśyādibhedena pratyekaṃ navadhā tu sa: ||1.35||
iti | sāṃkleśikavastvadhiṣṭhānatvena pratipakṣādhiṣṭhānatvena ca prakāradvaye'vidyāvyavadānaskandhādiprabhedā navadhā |
dravyaprajn~aptyadhiṣṭhāno dvividho grāhako mata: |
svatantrātmādirūpeṇa skandhādyāśrayatastathā ||1.36||
iti | atra pudgaladravyasatpuruṣaprajn~aptisadupalambhatvena dvividho grāhakavikalpo'pi | 
svatantrātmaskandhādyupalambhena pratyekaṃ navaprakāro bhavati |
tatrāyameva saṃkṣepārtha:-saṃkleśavastvadhiṣṭhānā: (yathā)-avidyā-rūpādi-skandha-nāmarūpābhiniveśāntadvayasakti-
saṃkleśavyavadānājn~ānāryamārgāpratiṣṭhānopalambhātmādi-viśuddhyutpādādigrāhyavikalpā: |
pratipakṣādhiṣṭhānā-rāśyāyadvāra-gotrotpāda-śūnyatā-pāramitārtha-darśana-bhāvanāśaikṣamārgāśceti grāhyavikalpā: |
pudgaladravyasadadhiṣṭhānā:-svatantrātmaika-kāraṇa-draṣṭādyātma-saṃkleśa-vairāgya-darśana-bhāvanā-kṛtārthādhārāśceti 
grāhakavikalpā: |
prajn~aptisatpuruṣādhiṣṭhānā:-skandhāyatana-dhātu-pratītyasamutpāda-vyavadāna-darśana-bhāvanā-viśeṣāśaikṣamārgāśceti 
grāhakavikalpā: |
ityevaṃ caturvikalpāścaturnivedhabhāgīyairyathākramaṃ saṃyuktā bhavanti |
sambaddhakārikānusāramuktapūrve'pi samparigrahe tadbalena yathoktaviśeṣo bhavatīti darśanāya tadanantaramantaraśloka:-
cittānavalīnatvādi nai: svābhāvyādideśaka: |
tadvipakṣaparityāga: sarvathā samparigraha: ||1.37||
cittānabalīnatvānuttrāsādinopāyakauśalyena yathāśayaṃ mātsaryādivipakṣadharmaviyukta: samastavastunairātmyādideśaka:
kalyāṇamitramiti samparigraha: |
4- pratipatterādhāra:
pratipattimato yathoktanirvedhabhāgīyamanyadapi darśanamārgādikamiti pratipatterādhāramāha-
ṣoḍhādhigamadharmasya pratipakṣaprahāṇayo: |
@013
tayo: paryupayogasya prajn~āyā: kṛpayā saha ||1.38||
śiṣyāsādhāraṇatvasya parārthānukramasya ca |
jn~ānasyāyatnavṛtteśca pratiṣṭhā gotramucyate ||1.39||
tatrādau tāvaccaturvidhalaukikanirvedhabhāgīyānāmutpādādhāra: | tato lokottaradarśanabhāvanāmārgayo: |
tatastadutpattibalena cauraniṣkāsanakapāṭapidhānavatsamakālaṃ samastapratipakṣotpādavipakṣanirodhayo: |
tatastadanupalabdhyā tadutpādanirodhayuktavikalpāpagamasya | tataṃ pūrvapraṇidhānadānādyupāyakauśalyabalena 
saṃsāranirvāṇāpratiṣṭhānayo: prajn~ākaruṇayo: | tatastadutpattyā śrāvakādyasādhāraṇadharmasya | tato 
yathāśayamavatāraṇādyabhisandhidvāreṇa yānatrayapratiṣṭhāpanalakṣaṇaparārthānukramasya | tato yāvadāsaṃsāraṃ 
nirnimittānābhogaparārthajn~ānasya cādhāra: | ayamevānukrama: | anenaiva sarva puruṣārthā: sampadyante |
pratipattidharmāvasthāntarabhedena trayodaśavidho bodhisattvo yathoktadharmādhāro dharmadhātusvabhāva eva gotramiti nirdiṣṭam |
yadi dharmadhātorevāryadharmādhigamāya hetutvāttadātmako bodhisattva: prakṛtisthamanuttarabuddhadharmāṇāṃ gotram, tadā 
tatsāmānyavartitvād'na bodhisattva eveti' mandabuddhi puruṣaṃ pratyāśaṃkya antaraślokamāha-
dharmadhātorasambhedādgotrabhedo na yujyate |
yathā śrāvakayānādyadhigamakrameṇālambeta tathāryadharmādhigamāya dharmadhātorhetubhāvena vyavasthāpanādgotratvena vyapadeśa 
ityapi samādhi: dṛśyate, tathāpi saukaryātlaukikadṛṣṭāntenāpi samādhyantaramāha-
ādheyadharmabhedāttu tadbheda: parigīyate ||1.40||
yathaikamṛddravyābhinirvṛttaikateja: paripakvādhāraghaṭāderādheyakṣaudraśarkarādibhājanatvena 
bhedastadbadyānatrayasaṅgṛhītādhigantavyādheyadharmanānātvenādhāranānātvaṃ nirdiṣṭamiti |
5- ālambanam 
@014
yathoktapratipattyādhārasya kimālambanamityāha-
ālambanaṃ sarvadharmāste puna: kuśalādaya: |
laukikādhigamākhyāśca ye ca lokottarā matā: ||1.41||
sāsravānasravā dharmā: saṃskṛtāsaṃskṛtāśca ye |
śiṣyasādhāraṇā dharmā ye cāsādhāraṇā mune: ||1.42||
tatrādau tāvatsāmānyena (sarvadharmā:) kuśalākuśalāvyākṛtā: yathākramaṃ śrāmaṇyatāprāṇātipātādyavyākṛtakāyakarmādaya:
| tatasteṣāmeva laukikādidvividhasyāvaśiṣṭāścattvāro bhedā:, yathāsaṃkhyaṃ bālapṛthagjanasambaddhā: pan~ca skandhā:, 
sarvāryajanasaṃgṛhītāni catvāri dhyānāni, ātmadarśanāpratipakṣatvena pan~copādānaskandhā: | taddarśanapratipakṣatvena 
catvāri smṛtyupasthānāni | hetupratyayādhīnā: kāmādidhātava: | kāraṇānapekṣā: tathatā | sarvāryajanasantānaprabhavāni 
caturdhyānāni | samyaksambuddhasantānodayadharmīṇi daśabalāni ityevamadhigamānukrameṇa sarvadharmā yathāvadālambyanta 
ityālambanamekādaśavidham |
6-samuddeśa: 
tādṛśālambanapratipatte: ka: samuddeśa iti samuddeśamāha-
sarvasattvāgratā cittaprahāṇādhigamatraye |
tribhirmahattvairuddeśo vijn~eyo'yaṃ svayambhuvām ||1.43||
sarvathā sarvākārajn~atāparijn~ānena bhaviṣyadbuddhabodhisattvānāṃ sarvasattva (rāśi)-akhilasattva (nikāya)-
agratācittamahattvaṃ prahāṇamahattvamadhigamamahattvan~cādhikṛtya pratipattau 
pravṛttatvānmahattvānmahattvatrayayuktatvācca trividha: samuddeśo jn~ātavya: |
7- sannāhapratipatti: 
ityevaṃ pratipattyādhārādīnabhidhāya kin~ca tatsvarūpamiti cet? sā trisarvajn~atāviṣaye sāmānyena śukladharmādhiṣṭhānā, 
sarvākārābhisambodhādau caturvidhe'bhisamaye pratyabhisamayaṃ ṣaṭpāramitādhiṣṭhānā ca kriyā paripatti: | evaṃ 
yathāvatprayogadarśanabhāvanāviśeṣamārgasvabhāvānāṃ pratipattilakṣaṇānāṃ sannāhaprasthānasambhāraniryāṇānāṃ madhye 
@015
vīryarūpatayā sannāhapratipattiṃ prathamāmāha-
dānādau ṣaḍvidhe teṣāṃ pratyekaṃ saṃgraheṇa yā |
sannāhapratipatti: ṣā ṣaḍbhi: ṣaṭkairyathoditā ||1.44||
iti | dharmadānādidāne śrāvakādimanaskāraparivarjanam, sarvajanāpriyavāditvakṣānti:, chandajananam, 
yānāntarāvyavakīrṇaikāgratānuttarasamyaksambodhipariṇāmanā yathākramaṃ deyādyanupalambhasannāhatvena kriyante | tathaiva 
śīlasya rakṣaṇam, kṣānte: sampādanam, vīryasya prārambha:, dhyānasya ārādhanam, prajn~āyā bhāvanā ityevaṃ 
dānādiṣaṭpāramitāsu pratyekaṃ dānādau saṃgṛhītāsu ṣaḍbhi: ṣaṭkai: ṣaṭtriṃśadvidyā bhavanti dānādisādharmyācca 
ṣaṭsannāhapratipattayo bhavanti |
8- prasthānapratipatti:
kṛtasannāhasyaivaṃ prasthānamiti prasthānapratipattiṃ dvitīyāmāha-
dhyānārūpyeṣu dānādau mārgai maitryādikeṣu ca |
gatopalambhayoge ca trimaṇḍalaviśuddhiṣu ||1.45|| 
uddeśe ṣaṭsvabhijn~āsu sarvākārajn~atānaye |
prasthānapratipajjn~eyā mahāyānādhirohiṇo ||1.46||
dhyānārūpyasamāpatti-dānādiṣaṭpāramitā-darśanabhāvanāśaikṣaviśeṣamārga-caturapramāṇānupalambhayoga-
sarvavastutrimaṇḍalaviśuddhyuddeśa-ṣaḍabhijn~ā-sarvākārajn~atāsu samyagvyavasthitilakṣaṇā hi 
samastamahāyānadharmākramaṇasvabhāvā prasthānapratipatti: navadhā |
9- sambhārapratipatti: 
kṛtaprasthānasyaivaṃ sambhāra iti sambhārapratipattiṃ tṛtīyāmāha-
dayā dānādhikaṃ ṣaṭkaṃ śamatha: savidarśanam |
yuganaddhaśca yo mārgamupāye yacca kauśalam ||1.47||
jn~ānaṃ puṇyaṃ mārgaśca dhāraṇī bhūmayo daśa |
pratipakṣaśca vijn~eya: sambhārapratipatkrama: ||1.48||
@016
mahākaruṇa-dāna-śīla-vīrya-dhyāna-prajn~ā-śamatha-vidarśanā-yuganaddhamārgopāyakauśala-jn~āna-puṇya-darśanādimārga-
vacanādidhāraṇī-bhūmi-pratipakṣāṇāmanupalambhena saṃvṛtisatyānatikrameṇa samastamahāyānārthapratipatterebhi:
karuṇādibhi: samyak-pratipatsvābhāvyātmahābodhigrahaṇātmahākaruṇādisambhārā iti saptadaśa sambhārapratipattaya: |
tatra jn~ānasambhāra: ādhyātmika-bāhya-tadubhaya-śūnyatā-mahat-paramārtha-saṃskṛtāsaṃskṛtātītānantānavarāgrānavakāra-
prakṛti-sarvadharma-lakṣaṇānupalambhābhāvasvabhāva-bhāvābhāva-svabhāva-parabhāvaśūnyatānāṃ bhedena viṃśatidhā |
ādhyātmikatvabāhyatvobhayaśūnyatvatastathā |
diṅnirvāṇārthataścaiva saṃskṛtāsaṃskṛtatvata: ||1||
atyantānavarāgratvānavakārākṛtātvata: |
sarvadharmatvalakṣmatvābhyatītāditvata: puna: ||2||
sāṃyogikatvabhāvatvākāśaśūnyasvabhāvata: |
svasvabhāvaviyuktatvādaviṃśati: śūnyatā matā: ||3||
bhūmisambhāreṇa daśabhūbhaya iti pariṣkriyamāṇānāṃ dharmāṇāṃ saṃdarśanāya trayoviṃśatirantaraślokā kathyante-
1. pramuditā bhūmi: 
labhyate prathamā bhūmirdaśadhā parikarmaṇā |
āśayo hitavastutvaṃ sattveṣu samacittatā ||1.49||
tyāga: sevā ca mitrāṇāṃ saddharmālambanaiṣaṇā |
sadā naiṣkramyacittatvaṃ buddhakāyagatā spṛhā ||1.50||
dharmasya deśanā satyaṃ daśamaṃ vākyamiṣyate |
jn~eyan~ca parikarmaiṣāṃ svabhāvānupalambhata: ||1.51||
iti | yathāvatsarvavastuṣu akauṭilyāśaya:, sva-paraprayojane hitatvam, sarvasattveṣu samacittatā, sarvasvaparityāga:, 
saddharmaprakāśanam, satyavāditetyevamebhirdaśabhirlakṣaṇadharmai: sarvathotpadyamānattvātparikarmabhi: kāraṇaviśeṣai:
svabhāvānupalambhatayā kṛtaviśeṣalakṣaṇaparikarmabhireva prathamā pramuditā bhūmi: prāpyate |
2- vimalā bhūmi:
@017
śīlaṃ kṛtajn~atā kṣānti pramodyaṃ mahatī kṛpā |
gauravaṃ guruśuśrūṣā vīryaṃ dānādike'ṣṭamam ||1.52||
iti kuśaladharma-sattvārthakriyā-saṃvaraśīlāni, parakṛtopakārasya avismaraṇam (avipraṇāśanam), parakṛtāpakārādau
kṣānti:, kuśaladharmasyārādhane'vipratisāra:, sarvajaneṣu maitrī, upādhyāyādiṣu praṇamanam, 
kalyāṇamitranirdiṣṭadharmasādhanā, dānādiṣaṭpāramitāsu paryeṣṭirityevaṃ kṛtaparikarmaviśeṣeṇāṣṭaprakāradharmeṇa dvitīyā
vimalā bhūmiradhigamyate |
3. prabhākarī bhūmi:
atṛptatā śrute dānaṃ dharmasya ca nirāmiṣam |
buddhakṣetrasya saṃśuddhi: saṃsārāparikheditā ||1.53||
hrīrapatrāpyamityetatpan~cadhā mananātmakam |
iti | saddharmaśravaṇe tṛpterajn~ānam, lābhādinirapekṣacittena saddharmaprakāśanam, svabuddhakṣetrāśrayāśritasaṃśodhanam,
upakṛtasattvavaiparītyādidarśanena na parikhedāpatti:, svaparāpekṣayā akuśaladharmākaraṇamityevaṃ pan~cadhā parikarmaṇā 
pūrvavatkṛtānavabuddhyamānasvabhāvaparikarmaṇā tṛtīyā prabhākarī bhūmiravabudhyate |
4. arciṣmatī bhūmi: 
vanāśā'lpecchatā tuṣṭirdhūtasaṃlekhasevanam ||1.54||
śikṣāyā aparityāga: kāmānāṃ vijugupsanam |
nirvitsarvāstisantyāgo'navalīnānapekṣate ||1.55||
iti | araṇyāvāsa:, aprāptalābheṣu anabhilāṣa:, prāptalābheṣvanadhikābhyarthanā, bhikṣādidhautaguṇasaṃvaraṇam, 
gṛhītaśikṣāṇāṃ prāṇādibhyo'pi aparityajanam, kāmaguṇeṣu doṣopalambhadarśanena nindanam, vineyānusāreṇa nirvāṇe 
pravaṇatvam, sarvasvaparityāga:, kuśalasādhane cittāsaṃkoca:, sarvavastvanapekṣaṇamityevaṃ pūrvavaddaśaprakāreṇa caturthī
arciṣmatī bhūmirabhirūhyate |
5. sudurjayā bhūmi: 
saṃstavaṃ kulamātsaryaṃ sthānaṃ saṅgaṇikāvaham |
@018
ātmotkarṣaparāvajn~e karmamārgān daśāśubhān ||1.56||
mānaṃ stambhaṃ viparyāsaṃ vimatiṃ kleśamarṣaṇam |
vivarjayan samāpnoti daśaitān pan~camīṃ bhuvam ||1.57||
iti | lābhādyarthaṃ gṛhipravrajitādibhi: saṃvāsa:, śrāddhakulānupadarśanam, janākīrṇanagarādi, svaprasaṃsanaparanindane,
daśākuśalakarmapathā:, śrutādyabhimāna:, parāpraṇamanam, kuśalākuśalaviparītābhīniveśa:, mithyādṛṣṭyādikumati:, 
sarvarāgādisarvakleśābhimukhīkaraṇaṃ cetyevaṃlakṣaṇān daśadharmān vivarjayanarthādākṣiptaviparyadharmeṇa
daśaprakāraparikarmaṇā pūrvavatpan~camī sudurjayā bhūmirākramyate |
6. abhimukhī bhūmi:
dānaśīlakṣamāvīryadhyānaprajn~āprapūraṇāt |
śiṣyakhaḍgaspṛhātrāsacetasāṃ parivarjaka: ||1.58||
yācito'navalīnaśca sarvatyāge'pyadurmanā: |
kṛśo'pi nārthināṃ kṣeptā ṣaṣṭhīṃ bhūmiṃ samaśnute ||1.59||
dānādiṣaṭpāramitāparipūraṇena śrāvakapratyekabuddhābhilāṣasya svabhāvānupalambhotttrāsasya ca 
yācakajanaprārthanāsaṃkocasya svarasapravṛttasarvārthatyāgadaurmanasyasya dāridryādarthijanapratikṣepacittasya ca varjanenetyevaṃ 
dvādaśabhi: parikarmabhi: pūrvavatṣaṣṭhī abhimukhī bhūmirājn~āyate |
7. dūraṅgamā bhūmi: 
ātmasattvagraho jīvapudgalocchedaśāśvata: |
nimittahetvo: skandheṣu dhātuṣvāyataneṣu ca ||1.60||
traidhātuke pratiṣṭhānaṃ saktirālīnacittatā |
ratnatritayaśīleṣu taddṛṣṭyabhiniveśitā ||1.61||
śūnyatāyāṃ vivādaśca tadvirodhaśca viṃśati: |
kalaṅkā yasya vicchinnā: saptamīmetyasau bhuvam ||1.62||
@019
iti | ātmasattvajīvapudgalocchedaśāśvatanimittahetuskandhadhātvāyatanatraidhātukādhiṣṭhāna-
saktyālīnacittabuddhadharmasaṃghaśīladṛṣṭyabhiniveśaśūnyatāvivādavirodhodbhāvanāgrahotsṛṣṭayaścetyevaṃ 
viṃśatiprakārakalaṅkāpagamādākṣiptaviparyayadharmeṇa viṃśatiprakāreṇa parikarmadharmeṇa pūrvavatsaptamī dūraṅgamā bhūmi: 
samīyate |
arthākṣiptadharmatānirdeśāyāha-
trivimokṣamukhajn~ānaṃ trimaṇḍalaviśuddhatā |
karuṇāmananā dharmasamataikanayajn~atā ||1.63||
anutpādakṣamājn~ānaṃ dharmāṇāmekadheraṇā | 
kalpanāyā: samuddhāta: saṃjn~ādṛkkleśavarjanam ||1.64||
śamathasya ca nidhyapti: kauśalan~ca vidarśane |
cittasya dāntatā jn~ānaṃ sarvatrāpratighāti ca ||1.65||
sakterabhūmiryatrecchaṃ kṣetrāntaragati: samam |
sarvatra svātmabhāvasya darśanan~ceti viṃśati: ||1.66||
śūnyatā'nimittāpraṇihitavimokṣamukhasamyagjn~ānam, daśakuśalakarmapatheṣu vadhavadhyaghātakānupalambhādi,
sarvasattvālambanakaruṇā, vastvanupalambha:, sarvadharmasamatāvabodha:, mahāyānaikayānāvabodha:, anutpādaparijn~ānam,
gambhīradharmanidhyānakṣāntyavagama:, sarvajn~eyānāṃ mahāyānopāyamukhena prakāśanam, sarvakalpanoccheda:,
nimittodgrahaṇavikalpābhāvasatkāyādipan~cadṛṣṭisantyāga:, rāgādikleśavarjanāni, śamathabhāvanā, prajn~ākauśalyam, 
cittopaśama:, rūpādyapratighātajn~ānam, abhiniveśāsthānam, yatheṣṭasamakālabuddhakṣetragamanam, vineyānurūpaṃ sarvatra
svakāyaprakāśanamiti viṃśatiprakāreṇānena parikarmadharmeṇāpi pūrvavatsaptamī bhūmi: samīyate |
8. acalā bhūmi: 
sarvasattvamanojn~ānamabhijn~ākrīḍanaṃ śubhā |
buddhakṣetrasya niṣpattirbuddhasevāparīkṣaṇe ||1.67||
akṣajn~ānaṃ jinakṣetraśuddhirmāyopamā sthiti: |
san~cintya ca bhavādānamidaṃ karmāṣṭaghoditam ||1.68||
@020
iti | yathāvatsarvasattvacittacaritajn~ānam, lokadhātau ṛddhyabhijn~ābhi: krīḍanam, 
ādhārabuddhakṣetrasuvarṇādibhāvapariṇāma:, sarvākāradharmaparīkṣaṇena buddharāgaṇam, divyacakṣuṣo niṣpatti:, 
ādheyabuddhakṣetrasattvapariśodhanam, sarvatra māyopamatāvasthānam, sarvasattvārthadarśanāda 
buddhipūrvakajanmagrahaṇan~cetyevamaṣṭaprakāradharmeṇa parikarmaṇā pūrvavadaṣṭamī acalā bhūmiranubhūyate |
9. sādhumatī bhūmi: 
praṇidhānānyanantāni devādīnāṃ rūtajn~atā |
nadīva pratibhānānāṃ garbhāvakrāntiruttamā ||1.69||
kulajātyośca gotrasya parivārasya janmana: |
naiṣkramyabodhivṛkṣāṇāṃ guṇapūre svasampada: ||1.70||
iti | anantapraṇidhānam, devādisarvasattvarutajn~ānam, nadayupamitākṣayapratibhānam, sarvajanapraśastagarbhāvakramaṇam, 
rājādisthānam, ādityādyanvaya:, mātrādisusambandhajn~āti:, svavidheyaparivāra:, śakrādyabhinanditotpāda:, 
buddhādisan~codananiṣkramaṇam, cintāmaṇisadṛśāśvatthavṛkṣādi:, buddhabuddhadharmasvabhāvaguṇaparipūraṇan~cetyevaṃ 
sampattilakṣaṇairdvādaśabhi: parikarmabhi: pūrvavatkṛtaparikarmaviśeṣairnavamī sādhumatī bhūmi: sākṣātkriyate |
10. dharmameghā bhūmi: 
hetubhūmitvena tatparikarmāṇyevaṃ nirdiśya phalabhūmitvena pṛthaktānyanabhidhāya saṅgrahaṇena daśamabhūmilakṣaṇamāha-
navabhūmīratikramya buddhabhūmau pratiṣṭhate |
yena jn~ānena sā jn~eyā daśamī bodhisattvabhū: ||1.71||
iti | śrāvakādigotra-prathamaphalapratipannaka-srotāpanna-sakṛdāgāmyanāgāmyarhatāmiti ṣaṇṇāṃ 
nayatrayavyavasthāpanābhiprāyeṇa śeṣasaṅgṛhītāpannakatrayasya pratyekabuddhasya ca yathākramaṃ gotrāṣṭamaka-darśana-tanu-
vītarāga-kṛtavikalpa-śrāvaka-pratyekabuddhabhūmaya:, bodhisattvānāṃ yathoktā navavidhetyevaṃ navabhūmiratikramya daśamyāṃ puna: 
bhūmau bodhisattvo buddha eva vaktavyo na tu samyaksambuddha iti vacanātbuddhabhūmau yena praṇidhānajn~ānenāvatiṣṭhate sā eva 
daśamī bodhisattvabhūmi: jn~eyā |
(pratipakṣasambhāra:)
pratipakṣasambhārārthamantaraślokamāha-
pratipakṣo'ṣṭadhā jn~eyo darśanābhyāsamārgayo: |
@021
grāhyagrāhakavikalpānāmaṣṭānāmupaśāntaye ||1.72||
iti | sāṃkleśikavastumātrapratipakṣādhiṣṭhānagrāhyavikalpadvayasya
dravyapudgalaprajn~aptipuruṣādhiṣṭhānagrāhakavikalpadvayasya ca darśanamārgabhāvanāmārgayo:
prahāṇādgrāhyagrāhakāṣṭavikalpopaśāntaye satyadvayamāśritya sākṣātkaraṇīyā vipakṣabhedena mārgadvayāvasthāyāmeva 
aṣṭavidhā: pratipakṣā: | 
10. niryāṇapratipati: 
sambhṛtasambhārasyaivaṃ niryāṇamiti niryāṇapratipattiṃ caturthīmāha-
uddeśe samatāyān~ca sattvārthe yatnavarjane |
atyantāya ca niryāṇaṃ niryāṇaṃ prāptilakṣaṇam ||1.73||
sarvākārajn~atāyān~ca niryāṇaṃ mārgagocaram |
niryāṇapratipajjn~eyā seyamaṣṭavidhātmikā ||1.74||
iti | yathokta uddeśa:, sarvadharmasamatā, sattvārthakaraṇam, animittasarvakriyākāritvenānābhoga:, 
śāśvatocchedarahitāvasthāviśeṣa:, triyānasarvārthaprāpti:, yathoktasarvākārajn~atā tadviśiṣṭamārga ityevaṃ 
niryātavyavastuṣu prativiśiṣṭānyadharmābhāvena sarvānupalambhatayā ebhiraṣṭābhirniryāṇapratipatti: aṣṭadhā bhavati |
iti abhisamayālaṅkāre nāma prajn~āpāramitāśāstre prathamādhikāravṛtti: |
--------------------------
mārgajn~atādhikāra: dvitīya:
1 -dhyāmīkaraṇatādīni
sarvākārajn~atādhigamo na vinā mārgajn~atāparijn~āneneti mārgajn~atāmāha-
dhyāmīkaraṇatā bhābhirdevānāṃ yogyatāṃ prati |
viṣayo niyato vyāpti: svabhāvastasya karma ca ||2.1||
mārgajn~atotpattiṃ prati yogyatāpādanāya devādīnāṃ svakarmajaprabhāyāstathāgataprakṛtiprabhābhirmalinīkaraṇatā 
nihatamānasantāne'dhigama utpadyata iti jn~āpanāya kṛtā, ato vakroktyādhāra: kathita: | sa cotpāditabodhicitta
@022
eveti viṣayapratiniyato bhavati | triyānavyavasthānamābhiprāyikam, na lākṣaṇikamiti 
nyāyādanuttarasamyaksambodhiparyavasāna eva sarvo jana ityato vītarāgetarayogināpi buddhatvaprāptaye mārgajn~atā 
bhāvanīyeti vyāptirbhavati | sattvārthakaraṇapravṛttatvenotpāditabodhicittasya sarvathā kleśāprahāṇamiti svabhāvo 
bhavati | tādṛśasvabhāvasya bhūtakoṭerasākṣātkaraṇena prayopāyakauśalena cāparigṛhītasattvasya parigrahaṇādineti 
kāritram |
2-śrāvakamārga: 
ādhārādikamevamamidhāya mārgajn~atādhikāre sarve mārgā: paripūrayitavyā iti śrāvakamārgamāha-
caturṇāmāyasatyānāmākārānupalambhata: |
śrāvakāṇāmayaṃ mārgo jeyo mārgajn~atānaye ||2.2||
iti | tatra du:khasatyasyānukrameṇa anityaṃ du:khaṃ śūnyamanātmetyetāni catvāri śāntākāralakṣaṇāni |
samudayasatyasya hetu-samudaya-prabhava-pratyayarūpatvena roga-gaṇḍa-śalyāghākārā: |
nirvide virāgāya nirodhāya ca pratipanno bhavatītyatastayo: du:khasamudayayo: pratyeka: para-pralopadharmasvarūpau
nirvidākārau, cala-prabhaṅgurasvarūpau virāgākārau; bhayopasargopadravasvarūpā nirodhākārā: | nirodhasatyasya nirodharūpa-
nirātma-śānta-praṇītarūpavivikta-niryāṇarūpaśūnyānimittāpraṇihitānabhisaṃskārā nirodhasatyākārā: |
mārgasatyasya mārga-nyāya-pratipatti-nairyāṇikā iti mārgasatyākārā: | tataścaiṣāṃ svabhāvānupalambhabhāvanayā 
mārgajn~atādhikāre śrāvakāṇāṃ mārgo bodhisatvenaivaṃ parijn~eya: |
nirvedhabhāgīyādhigamapūrvakaṃ catu:satvaparijn~ānamiti mārgamamidhāya nirvedhabhāgīyamāha-
rūpādiskandhaśūnyatvācchūnyatānāmabhedata: |
ūṣmāṇo'nupalambhena teṣāṃ mūrdhagataṃ matam ||2.3||
kṣāntayasteṣu nityādigosthānaniṣedhata: |
daśa bhūmī: samārabhya vistarāsthānadeśanāt ||2.4||
agradharmagataṃ proktamāryaśrāvakavartmani |
tatkasya hetorbuddhena buddhvā dharmāsamīkṣaṇāt ||2.5||
@023
rūpādiskandhānāṃ svasvarūpaśūnyatvācchūnyatānāmabhedena, rūpādīnāṃ pūrvavadanupambhena, evaṃ rūpādīnāṃ'na nityaṃ 
nānityam' ityupalambhayogata: sthānaniṣedhena, yasmāttathāgatena bodhimabhisambudhya dharmā na samīkṣitā iti 
pramāṇapuruṣādarśanakāraṇopapattyā pramuditabhūmyādau vistarāsthānadeśanayā ceti ebhirākārairyathākramaṃ satyānāmupalabdhau 
nirvedhabhāgīyā utpadyante |
3-pratyekabuddhamārga: 
śrāvakamārgānantaraṃ pratyekabuddhānāṃ mārgābhidhāne nyāyaprāpte'pi śrāvakebhya: kathaṃ prativiśiṣṭāste yena teṣāṃ mārgabheda
ityāśaṅkya vaiśiṣṭyapratipādanārthaṃ tāvadāha-
paropadeśavaiyarthyaṃ svayambodhātsvayambhuvām |
gambhīratā ca jn~ānasya khaḍgānānāmabhidhīyate ||2.6||
iti | śrāvakā: paropadeśasāpekṣā: svabodhiṃ budhyante; sālāpadharmadeśanayā ca parānapi kuśale pravartayantītyāgama: |
pratyekabuddhā: puna: svayaṃ pūrvaśrutādyabhisaṃskāreṇa paropadeśaṃ pratyanapekṣā: svabodhisamadhigacchantyatasteṣāṃ 
buddhādyupadeśanairarthakyamityekaṃ vaiśiṣṭyam | śabdoccāraṇadharmadeśanayā śrotṛbhi: kriyate vaktṛjn~ānasāmarthyāvabodha: | te 
(pratyekabuddhā:) puna: aśabdoccāraṇadharmadeśanayā svādhigatajn~ānādisāmarthyena parān daśakuśalādau pravartayantyatasteṣāṃ 
jn~ānasyānavabodhatayā dvitīyaṃ vaiśiṣṭyamiti |
kathamaśabdoccāraṇadharmadeśanetyāśaṃkyāha-
śuśrūṣā yasya yasyārthe yatra yatra yathā yathā |
sa so'rtha: khyātyaśabdo'pi tasya tasya tathā tathā ||2.7||
iti | nāvitarkya nāvicārya vācaṃ bhāṣata ityālāpo vikṣepa: | sa ca santānakṣobhamādadhātīti yathā yathā 
bodhisattvena'buddho bhūtvā ālāpamantareṇa dharmadeśanāṃ kuryāma' iti praṇidhānaṃ pravartitam, tathā 
buddhatvasāmyātpratyekabuddhāvasthāyān~ca praṇidhānādisāmarthyena yasminnarthe yena prakāreṇa yasya śravaṇecchā, tasya vijn~āne 
tenaiva prakāreṇa aśabdo'pi so'rtha: pratibhātītyaśabdadharmadeśanocyate | ityevaṃ vakṣyamāṇadharmasya śrotṛvijn~āne 
sunirmāṇamutpādaścetyayaṃ bhavati dharmadeśanā śabdārtha: | 
vaiśiṣṭyamevamabhidhāya viśiṣṭānāṃ viśiṣṭa eva mārga iti prakṛtapratyekabuddhamārgamāha-
grāhyārthakalpanāhānādgrāhakasyāprahāṇata: |
ādhārataśca vijn~eya: khaḍgamārgasya saṅgraha: ||2.8||
@024
ityuktam | pratyekabuddhasya mārga: yathoktasatyabhāvanayā eva, yathāavastu pratītyasamutpādabhāvanayā ca |
grāhyagrāhakārthavikalpayoryathākramaṃ prahāṇāprahāṇe pratyekabuddhayānasaṅgṛhītādhāradharmavastuno 
viśeṣaviśiṣṭadharmādhigamaśca bodhisattvena parijn~eyo na sarvākārajn~āneneti pratyekabuddhamārga: |
nirvedhabhāgīyādhigame sati yathoktamārga utpadyata iti nirvedhabhāgīyamāha-
prajn~apteravirodhena dharmatāsūcanākṛti:|
ūṣmagaṃ mūrdhagaṃ rūpādyahānādiprabhāvitam ||2.9||
adhyātmaśūnyatādyābhī rūpāderaparigrahāt |
kṣāntī rūpādyanutpādādyākārairagradharmatā ||2.10||
iti | rūpādisāṅketikadharmaprajn~apteravirodhena dharmatāyā: pratipādanena:, rūpāde: paramārthato na hānivṛddhyādyartha
śikṣaṇena, svabhāvaśūnyatvātrūpāderadhyātmabahirdhādiśūnyatayā aparigrahaṇena, rūpāderanutpādānirodhādyākāraiśca 
yathākramaṃ catu:satyālambane nirvedhabhāgīyo bhavati |
4-bodhisattvamārga: 
pratyekabuddhamārgānantaraṃ bodhisattvamārgamāha-
kṣāntijn~ānakṣaṇai: satyaṃ satyaṃ prati caturvidhai: |
mārgajn~atāyāṃ dṛṅmārga: sānuśaṃso'yamucyate ||2.11||
iti | mārgajn~atādhikāre bodhisattvena dharmajn~ānakṣāntirdharmajn~ānamanvayajn~ānakṣāntiranvayajn~ānaṃ ceti catvāra:
kṣāntijn~ānakṣaṇā: pratyekaṃ du:khādisatyasambandhayuktā aihikāmutrikairguṇairyuktā vimāvanīyā iti darśanamārgo 
mahānuśaṃsa ityucyate |
kathamākāro bhāvanīya ityāha-
ādhārādheyatābhāvāttathatābuddhayormitha: |
paryāyeṇānanujn~ānaṃ mahattā sā'pramāṇatā ||2.12||
parimāṇāntatābhāvo rūpāderavadhāraṇam |
tasyāṃ sthitasya buddhatve'nudgrahātyāgatādaya: ||2.13||
@025
maitryādi śūnyatāprāptirbuddhatvasya parigraha: |
sarvasya vyavadānasya sarvādhivyādhiśātanam ||2.14||
nirvāṇagrāhaśāntatvaṃ buddhebhyo rakṣaṇādikam |
aprāṇivadhamārabhya sarvākārajn~atānaye ||2.15||
svayaṃ sthitasya sattvānāṃ sthāpanaṃ pariṇāmanam |
dānādīnān~ca sambodhāviti mārgajn~atākṣaṇā: ||2.16||
paramārthata: tathatābuddhayorādhārādheyabhāvo na vidyata ityatastayo: paryāyeṇāvasthiterananujn~ānam | rūpādīnāṃ 
dharmadhātusvabhāvatayā mahattā tathaiva teṣāmapramāṇatā | pūrvavadākāśāparimāṇatayā teṣāmaparimāṇatetyevaṃ du:khasatyākārā
bhavanti |
rūpādīnāṃ ni:svabhāvatvena śāśvatocchedādyantābhāva: | prajn~āpāramitāyāṃ sthitasya dharmadhātusvabhāvatayā rūpādīnāṃ 
tathāgatatvāvadhāraṇam | tathaiva tasyāṃ sthitasya sarvadharmāṇāṃ nodgrahatyāgabhāvanādikam | ni:svabhāvādhimokṣapūrvakaṃ 
caturapramāṇaṃ vibhāvanīyamityevaṃ samudayasatyākārā bhavanti |
rūpādernijarūpā prakṛtyaiva śūnyatā | dharmadhātupariṇāmitakuśalamūlānāṃ phalaṃ tathāgatatvasya prāpaṇam | prajn~āpāramitayā 
sarvākārapratipakṣāṇāṃ saṃgraha: | tayaiva bāhyābhyantaropadravapraśamanamityevaṃ nirodhasatyākārā bhavanti |
ni:svabhāvatābhāvanayaiva rūpādinirvāṇābhiniveśasya śānti: | prajn~opāyakauśalapravṛttasya buddhebhyo rakṣāvaraṇaguptayo 
bhavanti | buddhatvābhilāṣiṇā svayaṃ prāṇātipātaviratyādipūrvakaṃ sarvākārajn~atāyāṃ sthitvā tatraiva pareṣāṃ sthāpanam |
dānādīnāmakṣayaṃ kartumicchatā samyaksambodhau pariṇāmanamityevaṃ mārgasatyasyākārā bhavanti | ityevameva 
mārgajn~atāyā: kṣaṇā bhavanti |
kecidiha kārikārthopalakṣaṇapareṇa granthena ākārārthamanuktvā darśanamārgaṣoḍaśakṣaṇopalakṣaṇameva kevalamanukṛtamiti 
varṇayanti, evamuktānuktanirvedhabhāgīyādyarthakārikāsvapi draṣṭavyamiti |
tairbhāvanānukramādyanirdeśātkācidabhisamayānupūrvī na pratipāditā | 'ālambanamanityādi satyādhāraṃ tadākṛti:'
ityādikārikārthaśca kathaṃ vyākhyeya ityapare |
5-bhāvanāmārgakāritram 
darśanamārgānantaraṃ bhāvanāmārgābhidhāne sati svalpavaktatvena phalanimnatvena ca vineyapravṛtte: tatkāritraṃ tāvat-
@026
sarvato damanaṃ nāa sarvata: kleśanirjaya: |
upakramāviṣahyatvaṃ bodhirādhārapūjyatā ||2.17||
ityuktam | sarvaprakāracittasvavidheyīkaraṇam, kalyāṇamitrādisarvajananamanam, rāgādyabhibhava:, 
parakṛtāghātānanupratipatte: aviṣahyatvam, samyaksambodhipratipatti:, ādhāraviṣayapūjyatākāritran~ceti ṣaḍvidhameva 
kāritram |
sāsravo bhāvanāmārga:
6-bhāvanāmārgādhimukti:
kāritrānantaraṃ bhāvanāmārga: | sa ca sāsravānāsravabhedena dvividha: | ata:
sāsravabhāvanāmārgādhimuktipariṇāmanānumodanāmanaskāreṣu prathamaṃ bhāvanāmārgādhimuktimanaskāramāha-
adhimuktistridhā jn~eyā svārthā ca svaparārthikā |
parārthikaivetyeṣā ca pratyekaṃ trividheṣyate ||2.18||
mṛdvī madhyādhimātrā ca mṛdumṛdvādibhedata: |
sā punastrividhetyevaṃ saptaviṃśatidhā matā ||2.19||
iti | svobhayaparārthopalambhatayā yathādhimokṣaṃ dṛṣṭakuśaladharmadhiṣṭhānā bhāvanāmārgādhikārādādau 
asākṣātkriyārūpādhimukti: trividhā satī pratyekaṃ mṛdvādibhedena trividhā | evameṣāpi pratyekaṃ mṛdumṛdvādibhedena 
trividhā | evaṃ navabhistribhiradhimukti: saptaviṃśatiprakārā bhavati |
7- bhāvanāmārgādhimuktasya stuti: stobha: praśaṃsā ca 
tadbhāvakabodhisattvasyotsāhavardhanāya tadadhimokṣasya styutyādayo buddhādibhi: kriyanta iti stutiṃ, stobhaṃ praśaṃsān~cāha
stuti: stobha: praśaṃsā ca prajn~āpāramitāṃ prati |
adhimokṣasya mātrāṇāṃ navakaistribhiriṣyate ||2.20||
iti | yathādhimokṣadṛṣṭadharmalakṣaṇāṃ prajn~āpāramitāṃ prati pravṛttasyādhimokṣamanaskārasya prathamadvitrinavāvasthānāṃ 
pratyekaṃ navabhi: prakārairuttarottarābhinandanaṃ stuti: stobha: praśaṃsā ca iṣyate | ataste stutyādayo
yathābhūtārthādhigamamātralakṣaṇā nārthavādarūpā: |
@027
8-pariṇāmanā
evamadhimokṣasya pariṇāmanāsambhavāddvitīyaṃ pariṇāmanāmanaskāramāha-
viśeṣa: pariṇāmastu tasya kāritramuttamam |
nopalambhākṛtiścāsāvaviparyāsalakṣaṇa: ||2.21||
vivikto buddhapuṇyaughasvabhāvasmṛtigocara: |
sopāyaścānimittaśca buddhairabhyanumodita: ||2.22||
traidhārukāprapannaśca pariṇāmo'parastridhā |
mṛdurmadhyo'dhimātraśca mahāpuṇyodayātmaka: ||2.23||
iti | yathokto viśeṣādhimokṣa:, anupalambha:, aviparyāsa:, vivikta:, tathāgatakuśalamūlaudhasvabhāvasmṛti:, 
sopāyakauśala:, animitta:, buddhānujn~āta:, traidhātukāprapanna:, mṛdumadhyādhimātraśca mahāpuṇyodaya
ityevamadhyāropitamanaskārā yathākramamanuttarasamyaksambodhi: śīlādiskandha-pariṇāmanācittātmādiyuktavastu-
trikālabuddhakuśala-dānādi-nimitta-sarvamārga-kāmādidhātu-daśakuśalakarmapatha-
srotāpannādyanuttarasambodhiprasthitānāmanupalabdhānāmupalambhā iti triyānavineyasattvānāṃ 
mārgopadeśahetubhāvavyāpārayuktai: sarvasattvārthamakṣayāya cānuttarasamyaksambodhau dvādaśa pariṇāmanā: kriyante |
9- anumodanā 
evaṃ pariṇāmayitavastu abhivardhayitavyamiti tṛtīyamanumodanāmanaskāramāha-
upāyānupalambhābhyāṃ śubhamūlānumodanā |
anumode manaskārabhāvaneha vidhīyate ||2.24||
iti | saṃvṛtyupāyena kuśalamūlānyupalabhya pramuditacittena paramārthato'nupalambhatayānumodanīyānīti |
tatrāyaṃ samāsārtha: -ākarānniṣkṛṣṭa: svarṇapiṇḍa ivādhimokṣamanaskāra:, svarṇakāreṇa tato'laṅkārakaraṇamiva 
samyaksambodheraṅgakaraṇaṃ pariṇāmanāmanaskāra:, svaparapuṇyasamatāprāpti anumodanāmanaskāra iti |
anāsravo bhāvanāmārga: 
10- abhinirhāra:
@028
sāsravānantaramanāsravo bhāvanāmārga: | sa ca dvividha iti prathamamabhinirhāralakṣaṇaṃ bhāvanāmārgamāha-
svabhāva: śreṣṭhatā tasya sarvasyānabhisaṃskṛti: |
nopalambhena dharmāṇāmarpaṇā ca mahārthatā ||2.25||
iti | rūpādyaviparītadarśanaṃ svabhāva: | nānyathā buddhatvasaṃprāptiriti śreṣṭhatā | sarvadharmaviśeṣānutpādanena 
adhigamaprayogo'nabhisaṃskāra: | tādṛśasvabhāvādiyuktamārgadharmāṇāmanupalambhatayā yogisantāne samutpādanamarpaṇā |
buddhatvamahārthasādhanānmahārthatā |
11- atyantaviśuddhi: tadanantaraṃ ya: parigrahatyāgena prāpsyamāna: kastasyotpādānutpādaheturiti 
ākāṃkṣānirāsadvāreṇa dvitīyamatyantaviśuddhilakṣaṇamāha-
buddhasevā ca dānādirupāye yacca kauśalam |
hetavo'trādhimokṣasya dharmavyasanahetava: ||2.26||
mārādhiṣṭhānagambhīradharmatānadhimuktate |
skandhādyabhiniveśaśca pāpamitraparigraha: ||2.27||
iti | buddhasamārādhanam, dānādipāramitāparipūraṇam, śamathakauśalan~ceti utpādahetava: |
mārabādhitam, gambhīradharmānadhimokṣa:, bhāvagraha:, pāpamitrasaṃgatiriti anutpādahetava: |
adhigamānadhigamahetūnevamuktvā prakṛtasya sāmānyena viśuddhimāha-
phalaśuddhiśca rūpādiśuddhireva tayordvayo: |
abhinnācchinnatā yasmāditi śuddhirūdīritā ||2.28||
iti | āryapudgalasya yatśrāmaṇyatāphalaṃ tasya sarvavipakṣarahitatvena yā viśuddhi: saiva rūpādiviśuddhi:, 
phalarūpādiviśuddhi: rūpāderātmābhiniveśādivigamāt | prabhedatvena yasmāttadviśuddhi: abhinnā acchinnā 
tasmātsvasāmānyalakṣanānātvavirahādevaṃ viśuddhirabhidhīyate |
sāmānyena viśuddhimevamabhidhāya viśeṣeṇāha-
kleśajn~eyatrimārgasya śiṣyakhaḍgajinaurasām |
hānādviśuddhirātyantikī tu buddhasya sarvathā ||2.29||
@029
iti | rāgādikleśaprahāṇāt, etasya jn~eyāvaraṇaikadeśagrāhyavikalpasya ca prahāṇāt,
yānatrayamārgāvaraṇaprahāṇādyathākramaṃ śrāvakapratyekabuddha-bodhisattvānāṃ śuddhirbhavati | sarvathā
savāsanakleśajn~eyāvaraṇaprahāṇātdharmadhātūdbhavānuttarabuddhānāṃ viśuddhiriṣyate |
mārgajn~atādhikāre viśuddhikathanaprasaṅgādātyantikī cetarā ca buddhānāṃ śrāvakādīnāṃ ca yathākramaṃ viśuddhi: | sa:
kathamityāha-
mṛdumṛdvādiko mārga: śuddhirnavasu bhūmiṣu |
adhimātrādhimātrādermalasya pratipakṣata: ||2.30||
iti | kāradhātudhyānārūpyasamāpattaya iti navabhūmiṣvadhimātrādinavaprakāravipakṣasya pratipakṣabhāvena
mṛdumṛdvādimārgo yathākramaṃ navaprakāra: | sarvathānyathā ca viśuddhihetutvādātyantikī cetarā ca viśuddhiriti |
kathamātyantikītyāha-
tridhātupratipakṣatvaṃ samatā mānameyayo: |
mārgasya ceṣyate tasya codyasya parihārata: ||2.31||
iti | tatrādhimātrādhimātrādi: pratipakṣo mṛdumṛdvādirvipakṣa iti bhavitavyamiticodyasya 
vastraliptasūkṣmamalāpakarṣaṇe rajakamahāyatnodāharaṇena parihārata: yathānirdiṣṭabhāvanāmārgasyātyantikī |
traidhātukākārajn~ānajn~eyānupalambhādyā samatā saiva samastapratipakṣatvādātyantikī viśuddhirbuddhasya vyavasthāpyata iti ||
abhisamayālaṅkāre nāma prajn~āpāramitopadeśaśāstre dvitīyādhikāravṛtti:
sarvajn~atādhikāra: tṛtīya: 
1-prajn~ayā na bhave sthānam 
2-kṛpayā na śame sthiti: 
sarvavastuparijn~ānaṃ vinā na mārgajn~atāparijn~ānaṃ samyagiti sarvajn~atāmāha-
@030
nāpare na pare tīre nāntarāle tayo: sthitā |
adhvanāṃ samatājn~ānātprajn~āpāramitā matā ||3.1||
iti | traiyadhvikadharmāṇāmanutpādākāreṇa tulyatāvabodhātbuddhabodhisattvānāṃ yā āsannībhūtā matā prajn~āpāramitā, sā 
khalu prajn~ayā punarnāpare tīre saṃsāre, na pare tīre nirvāṇe ca yathākramaṃ śāśvatocchedalakṣaṇe, na tayormadhye'pi vyavasthiteti 
na saṃsāranirvāṇayo: vyavasthitā |
3-anupāyena dūratvam 
4-upāyenāvidūratā 
sarvajn~atādhikārādvyatirekanirdeśena śrāvakādīnāṃ tryadhvasamatājn~ānābhāvātsamyakprajn~āpāramitā dūrībhūteti |
svādhigamamātrātmikā tu prajn~āpāramitā kṛpāprajn~āvaikalyānnirvāṇe saṃsāre cāvasthitā vastvastūpalambhatayeti jn~eyā 
| 'ya: pratītyasamutpāda: śūnyatā saiva te matā'iti nyāyādadhvatrayasamatājn~ānaṃ padārthāvabodha eva, nanu sa ca sarveṣāmeva 
samastīti kathaṃ śrāvakabodhisattvādīnāṃ samyakprajn~āpāramitādūrībhāva:, na cetareṣāṃ bhavatīti cet ? āha-
anupāyena dūraṃ sā sanimittopalambhata: |
upāyakauśalenāsyā: samyagāsannatoditā ||3.2||
iti | māyākāranirmitavastuna: pratibhāse aviditatatsvarūpasya bhāvābhiniveśitā nai: svābhāvyāpratibhāsa iva 
kalyāṇamitrādayupāyakauśalavaikalyādvastu nimittayogena pratipattau tatsamatāparijn~ānamavijn~ātabhāvarūpāṇāṃ 
śrāvakādīnāṃ nāstītyatasteṣāṃ dūrībhāvo jinajananyā iti | bodhisattvānāṃ tu samārādhitakalyāṇamitropadeśatayā 
aviparītasatyadvyāśritaśrutādijn~ānotpattyupāyakauśalena ca utsāritabhāvābhiniveśabhrāntinimittānāṃ 
rūpādisarvadharmaparijn~ānameva tatsamatāparijn~ānamityatasteṣāṃ samyagāsannībhāvo'syā māturiti anupāyena eva dūratā, 
upāyena tu adūratā bhavati |
5-vipakṣa:
śrāvakādīnāmevaṃ māturdūrībhāvenānuṣṭhānaṃ vipakṣamāha
rūpādiskandhaśūnyatve dharmeṣu tryadhvageṣu ca |
dānādau bodhipakṣeṣu caryāsaṃjn~ā vipakṣatā ||3.3||
@031
iti | sarveṣāṃ rūpādīnāṃ traiyadhvikānān~ca dharmāṇāṃ sāsravānāsravobhayasthānīyānāmanupalambhasvarūpāṇāṃ sarvatra 
bhāvopalambhatayā te paraparikalpitātmādiśūnyatvena dṛṣṭā: | anuṣṭhānasaṃjn~ā tu eteṣāṃ pratipakṣabhūtāni 
viparyāsapravṛttatvena heyatvātvipakṣo bhavati |
6-pratipakṣa: 
viparyayeṇa bodhisattvānāṃ paripakṣa ityāha-
dānādiṣvanahaṅkāra: pareṣāṃ tanniyojanam |
saṅgakoṭīniṣedho'yaṃ sūkṣma: saṅgo jinādiṣu ||3.4||
iti | trimaṇḍalaviśuddhyā dānādāvanātmāvabodhena svaparayorniyojanaṃ
samyakpravṛttatvātsarvasaktinicayasthānapratiṣedhena copādeyatvātsarvathā pratipakṣa: | tathāgatādiṣu namaskārādi: 
puṇyasambhārahetutvena pratipakṣo'pi san sūkṣmasaktirūpatayā na sarvathā pratipakṣa iti vipakṣo bhavati |
kathaṃ puna: sukṣmasaktirvipakṣa iti cedāha-
tadgāmbhīrya prakṛtyaiva vivekāddharmapaddhate: |
iti | yasmātsvabhāvenaiva dharmagotrāṇāṃ śūnyatvātteṣāṃ gāmbhīryam, tasmāttathāgatopalambho'pi vipakṣa: | 
kathaṃ tarhi tasya varjanamityāha-
evaprakṛtikaṃ jn~ānaṃ dharmāṇāṃ saṅgavarjanam ||3.5||
@032
iti | rūpādisarvadharmāṇāmekaiva prakṛti: yaduta ni:svabhāva iti jn~ānajn~eyasamataikaparijn~āne saktirvarjitā bhavati |
katha puna: prakṛtyā dharmagāmbhīryamityāha-
dṛṣṭādipratiṣedhena tasyā durbodhatoditā |
iti | yasmātsarvavijn~ānopalabdhārthanirākaraṇena tasyā: prakṛterdurbodhatā kathitā, atastasyā gāmbhīryam | kathaṃ punarevaṃ 
durbodhatetyāha-
rūpādibhiravijn~ānāttadacintyatvamiṣyate ||3.6||
rūpādyāveṇikabuddhadharmādyākārai: prakṛtestathatāsvābhāvyādanabhisambodhena yasmāccintātikrāntatvamiṣyate,
ato'syā durbodhateti yāvat |
vipakṣādi evamabhidhāya upasaṃhāramāha-
evaṃ kṛtvā yathokto vai jn~eya: sarvajn~atānate |
ayaṃ vibhāgo ni:śeṣo vipakṣapratipakṣayo: ||3.7||
iti | sarvajn~atādhikāre yathoktanayena yathākramaṃ śrāvakabodhisattvādīnāṃ vipakṣapratipakṣayorayaṃ prabhedo'vasātavya: |
7-prayoga:
vipakṣādi evamabhidhāya tayorvibhāvanāyāṃ ka: prayoga iti cetprayogamāha-
rūpādau tadanityādau tadapūriprapūrayo: |
tadasaṅgatve caryāyā: prayoga: pratiṣedhata: ||3.8||
avikāro na karttā ca prayogo duṣkarastridhā |
yathābhavyaṃ phalaprāpterabandhyo'bhimataśca sa: ||3.9||
aparapratyayo yaśca saptadhā khyātivedaka: |
rūpādisarvadharmā:, teṣāmevānityatāśūnyatādaya:, pratipūrṇāpūrṇatā, asaṅga:, anyathā'vikāra:, akartṛtvam,
trisarvajn~atātmakānāṃ yathākramamuddeśaprayogakāritrāṇāṃ duṣkaratā, yathābhavyaphalaprāptyā avandhyatā, 
parapratyayānirgāmitvam, pariṇāmasamāhāra-virodha-pratyayāsaṅkrānti-nirādhārākārakātmaka-
@033
saptakhyātisiddhaparijn~ānasya nirākaraṇam, tadevamanvayamukhena bodhisattvānāṃ daśavidha: prayoga: kathita:, 
arthādyathoktaviparyayeṇa śrāvakādīnāṃ prayogo bhavati |
8-samatā 
samatādvāreṇa prayogo bhāvanīya iti prayogānantaraṃ samatāmāha-
caturdhā'mananā tasya rūpādau samatā matā ||3.10||
iti | rūpādyabhiniveśanīlādinimittaprapan~cādhigamamananānāṃ sarvathānupalabdhiriti prayogasamatātvātsamatā bhavati |
9-darśanamārga: 
prayogasamatāṃ pratividhya darśanamārgo bhāvanīya iti darśanamārgamāha-
dharmajn~ānānvayajn~ānakṣāntijn~ānakṣaṇātmaka: |
du:khādisatye dṛṅmārga eṣa sarvajn~atānaye ||3.11||
iti | pratisatyaṃ dharmajn~ānakṣāntirdharmajn~ānamanvayajn~ānakṣāntiranvayajn~ānamityevaṃ ṣoḍaśakṣaṇātmaka: sarvajn~atādhikāre 
darśanamārgo bhavati |
nanu ka: satyasyākāra ityāha-
rūpaṃ na nityaṃ nānityamatītāntaṃ viśuddhakam |
anutpannāniruddhādi vyomābhaṃ lepavarjitam ||3.12||
parigraheṇa nirmuktamavyāhāraṃ svabhāvata: |
pravyāhāreṇa nāsyārtha: pareṣu prāptaye yata: ||3.13||
nopalambhakṛdatyantaviśuddhirvyādhyasambhava: |
apāyocchittyakalpatve phalasākṣātkriyāṃ prati ||3.14||
asaṃsargo nimittaiśca vastuni vyan~jane dvaye |
jn~ānasya yā cānutpattiriti sarvajn~atākṣaṇā: ||3.15||
@034
nai:svabhāvyena rūpādi nityānityaviyogānna nityaṃ nānityam, du:khādu:khavigamatvena apagataśāśvatocchedāntam, 
śūnyāśūnyarahitatvādviśuddham, ātmānātmasvabhāvābhāvānnotpannaṃ na niruddhaṃ na saṃkliṣṭaṃ  na vyavadātamityādayo 
du:khasatyākārā bhavanti |
hetvahetutucchatvādākāśasadṛśam, samudayāsamudayavisaṃyogātsarvakleśopakleśanirupaliptam, 
prabhavāprabhavāsambaddhatvātparigraheṇa nirmuktam, pratyayāpratyayavimuktatvātsvarūpato'vacanīyamiti samudayasatyākārā 
bhavanti |
yasmānnirodhānirodhenāsambandha:, tasmānnirodhasatyārtho vacanodāharaṇena santānāntare'prāpaṇīya:, 
śāntāśāntābhāvānnopalambhakaraṇam, praṇītāpraṇītavikalatvādatikrāntobhayāntā viśuddhi:, 
ni:saraṇāni:saraṇaviviktatvātsarvavyādhyanutpāda iti nirodhasatyākārā bhavanti |
mārgāmārgarahitatvādapāyocchitti:, nyāyānyāyāsaṃśleaṣātphalasākṣātkaraṇaṃ pratyupāyo'vikalpatvam, 
pratipattyapratipattivinirmuktatvena sarvadharmāṇāṃ nimittairasaṃsarga:, nairyāṇikānairyāṇikavikalpatvenobhaye 
vācyavācakabhāvalakṣaṇe jn~eye śabde jn~ānasyānutpattiriti mārgasatyākārā bhavanti |
evamete ākārā: sarvajn~atākṣaṇā iti bodhisattvānāṃ darśamārga:, tadviparyayeṇa śrāvakadīnāmanityādibhirākārai:
sarvajn~atāyāṃ darśanamārgo vibhāvanīya: |
śrāvakamārgo bodhisattvena parijn~ātavyo na sākṣātkaraṇīya iti bhāvanāmārgo na nirdiṣṭa: |
vistareṇa evaṃ nirdiśya sakalārthasaṅgrāhakatvena trisarvajn~atāmupasaṃharannāha-
iti seyaṃ puna: seyaṃ khalu punastridhā |
adhikāratrayasyaiṣā samāpti: paridīpitā ||3.16||
iti | yathoktanītyā iyaṃ sarvākārajn~atā, iyaṃ mārgajn~atā, iyaṃ sarvajn~atā cetyevaṃ parivartatrayeṇa prakāratrayaṃ parisamāptam |
iti abhisamayālaṅkāre nāma prajn~āpāramitāśāstre tṛtīyādhikāravṛtti: |
---------------------
sarvākārābhisambodhādhikāra: caturtha: 
1-ākārā:
parijn~ātatrisarvajn~atāvaśitvārthaṃ puna: sarvākāramārgavastujn~ānasaṅgraheṇa trisarvajn~atāṃ bhāvayatīti sarvākārābhisambodha
ityāha-
@035
vastujn~ānaprakārāṇāmākārā iti lakṣaṇam |
sarvajn~atānāṃ traividhyāttrividhā eva te matā: ||4.1||
nityādigrāhavipakṣasya pratipakṣadharmatāsvabhāvānāmanityādyālambanajn~ānaprakārāṇāmākāratvena vyavasthānaṃ lakṣaṇam |
te cākārāstrisarvajn~atābhedāttriprakārā eva matā: |
sāmānyenākārānnirdiśya idānīṃ viśeṣeṇāha-
asadākāramārabhya yāvanniścalatākṛti: |
catvāra: pratisatyaṃ te mārge pan~cadaśa smṛtā: ||4.2||
iti | tatra trisarvajn~atāmadhikṛtya asad-anutpāda-
vivekānavamardanīyāpadākāśāpravyāhārānāmāgamanāsaṃhāryākṣayānutpattaya iti dvādaśa ākārā hi yathākramaṃ 
du:khādisatyatrayasya anityādilakṣaṇā bhavanti | kleśāvaraṇapratipakṣatvenaika: anāsravamārga:, sarvajn~atayā pratyekabuddhā:
saṅgṛhītā iti teṣāṃ jn~eyāvaraṇapratipakṣatvena dvau sāsravānāsravabhāvanāmārgo ceti mārgā: triprakārā: |
tatra prathame akārakājānakāsaṃkrāntyavinayākārā iti catvāro yathākramaṃ mārgādilakṣaṇā: (kleśāvaraṇapratipakṣe)
bhavanti |
dvitīye svapna-pratiśrutkā-pratibhāsa-māyākārā iti pan~ca yathākramaṃ ni:svabhāvānutpannāniruddhādiśānta-
prakṛtiparinirvṛtilakṣaṇā: sāmānyato jn~eyāvaraṇapratipakṣabhūtā: santi |
tṛtīye asaṃkleśāvyavadānānupalepāprapan~cāmananācalākārāṃ ṣaṭyathākramaṃ saṃkleśa-vyavadāna-kleśavāsanā-
rūpādiprapan~ca-svādhigama-parihāṇi-vikalpānāṃ pratiniyatajn~eyāvaraṇānāṃ pratipakṣabhūtā bhavanti |
ityevaṃ mārgasatyasya pan~cadaśa ākārā: | samudāyena saptaviṃśatiriti sarvajn~atākārā bhavanti |
tadanantaraṃ mārgajn~atāyā ākārā ityāha-
hetau mārge ca du:khe ca nirodho ca yathākramam |
aṣṭau te sapta pan~ceti ṣoḍaśeti ca kīrtitā: ||4.3||
tatra saṃkleśetarapakṣāśrayeṇa samudayamārgasatye kāraṇam, du:khanirodhasatye ca phalamityarthadvāreṇa nirdiṣṭe 
samudayamārgadu:khanirodhasatyeṣu yathāsaṃkhyamaṣṭādyākārā boddhavyā: ||
@036
tatra virāgāsamutthāna-śāntārāgādveṣāmoha-ni:kleśa-ni:sattvākārā eva yathākramaṃ yo hetu: chando rāgo nandī ca, ya: 
samudaya: rāgo dveṣo mohaśca, ya: prabhava: parikalpa:, yaśca pratyaya: sattvābhiniveśa iti eteṣāṃ pratipakṣabhūtatvena 
trayastraya eka eka ityaṣṭāvākārā: samudayasatye bhavanti |
apramāṇāntadvayānanugamāsambhinnāparāmṛṣṭāvikalpāprameyāsaṅgākārā-yathākramaṃ ya: sarvasattvāvakāśado mārga: yathā 
va sarvasattvāvakāśada:, yo nyāyo yathā ca nyāya:, yā pratipattiryathā ca pratipatti:, yacca niryāṇamiti tatsvabhāvā 
dvau dvau dvāveka iti saptākārā mārgasatye bhavanti |
anitya-du:kha-śūnyānātmākārā: pan~camālakṣaṇākārasvabhāvā ityevaṃ pan~cākārā du:khasatye bhavanti |
adhyātmabahirdhobhayavastūnāṃ nirodhenādhyātmabahirdhobhayaśūnyatākārāstraya: nirodhākārasvabhāvā:, śūnyatāyāṃ 
bhājanaloke paramārthe saṃskṛte'saṃskṛte śāśvatocchedānte'navarāgrasaṃsāre adhigatadharmānavakāre abhiniveśasya 
prajn~aptyātmakasya nirodhena yathākramaṃ śūnyatā-mahat-paramārtha-saṃskṛtāsaṃskṛtātyantānavarāgrānavakāraśūnyatākārā 
aṣṭau śāntākārasvabhāvā:, praṇītākāra: paraparikalpitakārakanirodhena prakṛtiśūnyatākāra:, viṣayabhrāntyātmikānāṃ 
prajn~aptilakṣaṇakālabhrāntīnāṃ ca nirodhena sarvadharmasvalakṣaṇānupalambhaśūnyatākārāstrayo ni:saraṇākārasvabhāvā:, 
svabhāvanirodhena abhāvasvabhāvaśūnyatākāra eka: ni:saraṇākārātmaka ityevaṃ ṣoḍaśākārā nirodhasatye bhavanti |
samudāyena ṣaṭtriṃśaditi mārgajn~atākārā: |
tadanantaraṃ sarvākārajn~atākārā ityāha-
smṛtyupasthānamārabhya buddhatvākārapaścimā: | 
śiṣyāṇāṃ bodhisattvānāṃ buddhānāṃ ca yathākramam ||4.4||
saptatriṃśaccatustriṃśattriṃśannava ca te mayā: |
trisarvajn~atvabhedena mārgasatyānurodhata: ||4.5||
smṛtyupasthānamārabhya buddhākāraparyantānāṃ hi trisarvajn~atāsaṅgṛhītamārgadvāreṇa sarvākārajn~atayā sarveṣāmāryapudgalānāṃ 
saṅgrahaṇena ca yathāsaṃkhyaṃ śrāvakāṇāṃ saptatriṃśat, bodhisattvānāṃ catustriṃśat, buddhānāṃ triṃśannava ceti matā: | tatra 
sarvajn~atāyāmādau catu:satyāvatārāya svasāmānyalakṣaṇaparīkṣitakāyavedanācittadharmasmṛtyupasthānākārāścatvāro 
vastuparīkṣāmārga: | tato'vatīrṇasya vīryamiti utpannānutpannasya akuśalasya kuśalasya ca yathākramaṃ 
samyakprahāṇānutpādanārthaṃ vardhana (bhūyobhāva)-utpādanārthaṃ ca hetubhūtavīryātmakā: samyakprahāṇākārāścatvāro 
vyāvasāyikamārga: | vīryavataścittakarmaṇyatāpādanamiti 
chandavīryacittamīmāṃsāsamādhiprahāṇasaṃskārasamanvāgatarddhipādākārāścatvāra: samādhiparikarmamārga: |
kṛtacittaparikarmaṇo'nantaramūṣmamūrdhaprayoga: iti ūṣmamūrdhasvabhāvā: śraddhāvīryasmṛtisamādhiprajn~endriyākārā: pan~ca 
samyagabhisamayaprāyogikamārga: | adhigatoṣmāde: kṣāntyagradharmaprayoga iti kṣāntyagradharmasvabhāvā:
@037
śraddhāvīryasmṛtisamādhiprajn~ābalākārā: pan~ca abhisamayasaṃśleṣamārga: | viditoṣmādicatuṣkasya satyadarśanamārgotpāda 
iti smṛtidharmapravicayavīryaprītiprasrabdhisamādhyupekṣākārā: sapta bodhyaṅgānyabhisamayamārga: |
parijn~ātasatyadarśanasya bhāvanāmārgotpāda iti 
samyagdṛṣṭisaṃkalpavākkarmāntājīvavyāyāmasmṛtisamādhyāryāṣṭāṅgamārgākārā viśuddhanairyāṇikamārga iti śiṣyāṇāṃ 
sarvajn~atāmārgādhiṣṭhānā: saptatriṃśadākārā bhavanti |
mārgajn~atāyāṃ dṛṣṭikṛtapratipakṣa:, tannimittavikalpapratipakṣa:, traidhātukapraṇidhānapratipakṣa: iti tatsvabhāvā yathākramaṃ 
śūnyānātmākārasvabhāvaṃ prathamaṃ vimokṣamukham, nirodhamārgasatyākārasvabhāvaṃ dvitīyam,
anityadu:khasamudayasatyākārasvabhāvaṃ tṛtīyamityevaṃ trivimokṣamukhākārāstraya: pratipakṣamārga: |
avibhāvitavibhāvitarūpasaṃjn~atvādyathākramamadhyātmaṃ rūpyarūpīti bahirdhā rūpāṇi paśyatītyetau 
nirmāṇāvaraṇapratipakṣeṇa dvau vimokṣau | śubhāśubharūpanirmāṇe ca yathākramamābhoga: prātikūlyan~ca saṃkleśa:
tatpratipakṣeṇa śubhaṃ vimokṣamukhaṃ kāyena sākṣātkṛtvopasampadya viharatītyeko vimokṣa iti vimokṣākārā: trayo
niryāṇamārga: |
mokṣānukūlavihāramārgasvabhāvāścaturārūpyasamāpattyākārā: śāntavihārasvabhāva: saṃjn~āveditanirodhākāra eka iti 
pan~cākārā dṛṣṭadharmasukhavihāramārga: |
caturdhyānārūpyanirodhasamāpatyākārā nava lokottaramārga: | catu:satyasaṅgṛhītā: 
kleśavisaṃyogalakṣaṇānantaryamārgākārāścatvāra: prahāṇamārga: | dānādipāramitākārā daśa buddhatvamārga: | tadevaṃ 
bodhisattvānāṃ mārgajn~atāmārgādhiṣṭhānāścatustriṃśadākārā bhavanti |
sarvākārajn~atākārastu niratiśayatvādeka eva kevalamasādhāraṇamārga: | tatra sthānāsthāna-karmavipāka:-
nānādhimuktyanekalokadhātvindriyaparāpara-sarvatragāminī-pratipat-saṃkleśavyavadāna-pūrvanivāsānusmṛti-
cyutyupapattyāsravakṣayajn~ānabalākārā daśa | buddho'hamityātmapratijn~āne rāgādīnāmantarāyatvākhyāne 
sarvajn~atādimārgasya niryāṇatvaprakāśane kṣīṇāsravatvenātmano'bhyupagame ca paryanuyokturabhāvena vaiśāradyākārāścatvāra: 
| paryāye dharmalakṣaṇe janapadabhāṣāyāṃ dharmaprabhede ca yathākramaṃ dharmārthaniruktipratibhānapratisaṃvidākārāścatvāra: | nāsti 
skhalita: ravitaṃ muṣitasmṛtirasamāhitaṃ cittaṃ nānātvasaṃjn~ā apratisaṃkhyāyopekṣā cetyevamākārā: ṣaṭ | nāstichandato
vīryata: smṛtita: samādhe: prajn~āyā: vimukteśca parihāṇirityevamākārā: ṣaṭ | kāyavāṅmanaskarmaṇāṃ 
jn~ānapūrvaṅgamānuparivartanākārāstraya: | atītānāgatapratyutpanneṣu asaṅgāpratihatajn~ānākārāstraya iti 
aṣṭādaśāveṇikabudhadharmākārā: | sarvabuddhabhāṣitatathatā-satvadharmavaśavartanasvayambhū-sarvākārābhisambodhibuddhatvākārā:
trayaśca | ityekonacatvāriṃśadākārā: sarvākārajn~atāmārgādhiṣṭhānā bhavanti |
@038
tatrānāsravā: sāsravāśca sarvajn~atākārā yathākramaṃ śrāvakabodhisattvabhedena | mārgajn~atākārā: sāsravā eva, 
bodhisattvānāmatyantakleśāprahāṇāt | anāsravā eva sarvākārajn~atākārā: sarvathā savāsanasarvakleśajn~eyāvaraṇaprahāṇena 
samyaksambuddhasya sarvadharmavaśavartitvād, ityekatra gaṇyamānaṃ trisaptatyuttaraśatamityākārā: |
viśiṣṭaprayogairākārā bhāvayitavyā:, te ca prayoktāraṃ vinā kathayitumaśakyā iti śravaṇādibhājanaṃ prayoktāramāha-
kṛtādhikārā buddheṣu teṣūptaśubhamūlakā: |
mitrai: sanāthā: kalyāṇairasyā: śravaṇabhājanam ||4.6||
buddhopāsanasampraśnadānaśīlādicaryayā |
udgrahadhāraṇādīnāṃ bhājanatvaṃ satāṃ matam ||4.7||
atītapratyutpannabuddheṣu sāmānyenoptaśodhitaśubhamūlakā:, kāyādyupasthānārādhanātkṛtatathāgataparyupāsanā:, 
kṛtaśaṃkāsthānaparipraśnā:, kṛtadānādidaśapāramitāpratipattyanuṣṭhānā:, kalyāṇamitrairadhiṣṭhitāśca 
yathākramamākāralakṣaṇāyā māturasyā granthaśravaṇadhāraṇāmuṣitārthayathānayamanaskārāṇāṃ bhājanaṃ buddhādibhi: matamiti |
2-prayogā: 
prayoktāraṃ nirdiśya prayoga ityāha-
rūpādiṣvanavasthānātteṣu yoganiṣedhata: |
tattathatāgambhīratvātteṣāṃ duravagāhata: ||4.8||
tadaprāmāṇyata: kṛcchrāccireṇa pratibodhata: |
vyākṛtāvavivartyatve niryāṇe sanirantare ||4.9||
āsannabodhe kṣipran~ca parārthe'vṛddhyahānita: | 
dharmādharmādyadṛṣṭau ca rūpācintyādyadarśane ||4.10||
rūpādestannimittasya tadbhāvasyāvikalpaka: |
phalaratnapradātā ca śuddhaka: sāvadhiśca sa: ||4.11||
rūpādiṣu ni:svabhāvatayā'navasthānam, ayoga eva teṣu prayogo bhavati, tāveva rūpāditathatāsvarūpatvena gambhīra:, 
duravagāha:, apramāṇaścetyevamabhisambodhānāṃ yathāsaṃkhyaṃ rūpādiṣvanavasthāna ayogagambhīraduravagāha apramāṇānīti 
@039
pan~ca prayogā: | prajn~āpāramitāyā uttrāsaanuttrāsasamyagudgrahaṇaāntarāyikadharmavarjanasatatadharmabhāvanā 
abhinavānāsravadharmādhāratvadharmakāyaphalābhinirvartanadharmacakrapravartanavṛddhi
parihāṇyadarśanakāmadhātvanupalambharūpādyacintyākārāmananarūpatannimittatatsva
bhāvāvikalpaprathamaphaladarśanarūpaviśuddhisaṃvatsarābhiyogānutsargādipratipattimatāṃ yathākramaṃ 
mahatkṛcchracirābhisambodhavyākaraṇalābha avinivartanīyaniryāṇanirantaraāsannābhisambodhakṣiprābhisambodhaparārthaavṛ
ddhyaparihāṇidharmādharmādyanupalambharūpādyacintyākāranirodharūpādibhāvāvikalpaphalaratnadānaviśuddhiavadhiprayogā:
pan~cadaśadhā iti viṃśatiprayogā bhavanti |
3-guṇā:
prayogānantaraṃ guṇadarśanapūrvakaṃ sutarāmabhyasyante prayogā iti tadguṇānāha-
mārāṇāṃ śaktihānyādiścaturdaśavidho guṇa: |
māraśaktivyāghātabuddhasamanvāhārajn~ātatvabuddhapratyakṣīkaraṇasamyaksambodhyāsannībhāvamahārthatādideśanirūpaṇasarvānā 
sravadharmaparipūriguṇakathāpuruṣatā abhedyatāasādhāraṇakuśalamūlotpattipratijn~āyāthārthyasampādanaudāraphalaparigrahaṇasa
ttvārthapratipattiniyatilābhā-iti guṇā yathāsaṃkhyaṃ buddhādhiṣṭhāna ānubhāvajn~ānadarśanaṃ-
āsannībhāvamahānuśaṃsakṛtyakaraṇapratipakṣadharmaparipūraṇasarvākārajn~atākathākathanasānāthyakaraṇamahodāraprītisampādana
tatpratijn~āvacanānumodanagambhīradharmābhilāṣasattvārthakaraṇaavikalaprajn~āpāramitāprāpakā 
ityetadaviparītaprayogānumodanāt- sattvārthakaraṇa - avikalaprajn~āpāramitāprāpakā
ityetadaviparītaprayogānumodanātcaturdaśa guṇā utpadyante prāpyante ca |
4-doṣā: 
tadanantaraṃ ke puna: prayogāntarāyakarā doṣā:, yeṣāṃ parivarjanena prayogā bhāvayitavyā ityantarāyakarān doṣānāha-
doṣāśca ṣaḍviboddhavyāścaturbhirdaśakai: saha ||4.12||
mahākṛcchraprāpti:, atyāśupratibhānatā, kāyadauṣṭhulyam, cittadauṣṭhulyam, ayogavihitasvādhyāyādikam,
vaimukhyanimittagrāhitā, hetvabhiniveśabhraṃśa:, praṇītāsvādabhraṃśa:, sarvathā uttamayānasaṃgrahabhraṃśa:, sarvadoddeśabhraṃśa iti 
prathamaṃ daśakam | hetuphalasambandhabhraṃśa:, niruttarabhraṃśa:, bahuvidhaviṣayavikalpapratibhānotpāda:, akṣaralikhanābhiniveśa:, 
abhāvābhiniveśa:, akṣarābhiniveśa:, anakṣarābhiniveśa:, janapadādimanaskāra:, lābhasatkāraślokāsvādanam, 
amārgopāyakauśalamārgaṇamiti dvitīyaṃ daśakam |
yathāsaṃkhyaṃ śrotāvaktro: pūrvāparayo: kasyacidabhisambandhena chandakilāsavaidhuryam, chandaviṣayabhedavaidhuryam, 
alpecchatānalpecchatāvaidhuryam, dhūtaguṇayogāyogau, kalyāṇākalyāṇadharmatvam, tyāgamātsaryam, dānāgrahaṇam,
@040
uddhaṭitajn~avipan~citajn~atvam, sūtrādidharmābhijn~ānabhijn~ānabhijn~atvam, ṣaṭpāramitāsamanvāgamāsamanvāgamāviti tṛtīyaṃ daśakam | 
tathaiva upāyānupāyakauśale, dhāraṇīpratilambhāpratilambhau, likhitukāmatā'likhitukāmate, vigatāvigatakāmacchandatve 
ceti catvāri; apāyagativaimukhyam, sugatigamanasaumanasyamiti dve; yathāsaṃkhyaṃ śrotāvaktro: pūrvāparayo:
kasyacidabhisambandhena ekākiparṣadabhirati:, anubandhakāmānavakāśadānatvam,
āmiṣakin~citkābhilāṣatadadātukāmatā, sadasajjīvitāntarāyadiggamanamiti catvāri ca caturthaṃ daśakam |
tathaiva durbhikṣadiggamanāgamanam, caurādyākulitadiggagamanāgamanam, kulāvalokanadaurmanasyamiti trīṇi;
mārabhedaprayoga:, prativarṇikopasaṃhāra:, ayathāviṣaya-spṛhotpādanamiti aparāṇi trīṇi | ityevaṃ ṣaṭcatvāriṃśaddoṣā
bhavanti |
5-lakṣaṇāni 
doṣānantaraṃ yathāsaṃkhyaṃ guṇadoṣādānatyāgena prayogā bhāvanīyā lakṣaṇajn~āna pūrvakamiti teṣāṃ lakṣaṇamāha-
lakṣyate yena tajjn~eyaṃ lakṣaṇaṃ trividhaṃ ca tat |
jn~ānaṃ viśeṣa kāritraṃ svabhāvo yaśca lakṣyate ||4.13||
prayogāṇāṃ lakṣaṇaṃ karaṇasādhanaparigraheṇa jn~ānaviśeṣakāritrasvarūpam, karmasādhanaparigraheṇa ca svabhāvātmakamiti lakṣaṇaṃ 
caturvidhaṃ boddhavyam |
tatra tāvatjn~ānalakṣaṇaṃ trisarvajn~atābhedena bhidyamānaṃ sarvajn~atādvāreṇāha-
tathāgatasya nirvṛttau loke cālujyanātmake |
sattvānāṃ cittacaryāsu tatsaṃkṣepe bahirgatau ||4.14||
akṣayākāratāyāṃ ca sarāgādau pravistṛte |
mahadgate'pramāṇe ca vijn~āne cānidarśane ||4.15||
adṛśyacittajn~āne ca tadunmin~jādisaṃjn~akam |
punastathatākāreṇa teṣāṃ jn~ānamata: param ||4.16||
tathatāyāṃ munerbodhatatparākhyānamityayam |
sarvajn~atādhikāreṇa jn~ānalakṣaṇasaṃgraha ||4.17||
@041
tathāgatanirvṛttilokālujyatāsattvacittacaritacittasaṃkṣepacittavikṣepacittākṣayākārasarāgādicittaādiśabdasa 
ṅgṛhītavigatarāgacittavipulacittamahadgatacittaapramāṇacittaanidarśanacitta: dṛśacittacittonmin~jitādiu
nmin~jitāditathatākāratathāgatatathatāvabodhatatparasamākhyānaprajn~apanan~cetyebhi: ṣoḍaśabhi: jn~ānākāraprakārai: yathānayaṃ
sarvajn~atāprayogā: samyaglakṣyanta iti jn~ānalakṣaṇaṃ sarvajn~atayā saṅgṛhītam |
tadanantaraṃ mārgajn~atādhikāreṇāha-
śūnyatve sānimitte ca praṇidhānavivarjite |
anutpādānirodhādau dharmatāyā akopane ||4.18||
asaṃskāre'vikalpe ca prabhedālakṣaṇatvayo: |
mārgajn~atādhikāreṇa jn~ānalakṣaṇamiṣyate ||4.19||
śūnyatānimittāpraṇihitānutpādānirodhātmakāni | ādiśabdena 
asaṃkleśāvyavadānābhāvasvabhāvāniśritākāśalakṣaṇāni etāni ṣaṭsaṅgṛhītāni |
dharmatā’vikopanāsaṃskārāvikalpaprabhedālakṣaṇāni cetyebhi: ṣoḍaśabhi: jn~ānākāraprakārai: yathāvatmārgajn~atāprayogā
lakṣyanta iti jn~ānalakṣaṇaṃ mārgajn~atāsaṅgṛhītam |
tadanantaraṃ sarvākārajn~atādvāreṇāha-
svadharmamupaniśritya vihāre tasya satkṛtau |
gurutve mānanāyān~ca tatpūjā'kṛtakatvayo: ||4.20||
sarvatra vṛttimajjn~ānamadṛṣṭasya ca darśakam |
lokasya śūnyatākārasūcakajn~āpakākṣagam ||4.21||
acintyaśāntatādarśi lokasaṃjn~ānirodhi ca |
jn~ānalakṣaṇamityuktaṃ sarvākārajn~atānaye ||4.22||
iti | tathāgatasvadharmopaniśrayavihāra-satkāra-gurukāra-mānanā-pūjanākṛta-katva-sarvatragādṛṣṭārthadarśaka-
lokaśūnyatākāra-lokaśūnyatāsūcaka:-lokaśūnyatājn~āpaka-lokaśūnyatādarśakācintyatādeśanā-śāntatādeśanā-
lokanirodha-saṃjn~ānirodhākhyai: ebhi: ṣoḍaśabhirjn~ānākāraprakārai: yathāvatsarvākārajn~atāprayogā lakṣyanta iti jn~ānalakṣaṇaṃ 
sarvākārajn~atāsaṃgṛhītaṃ bhavati |
@042
navabhirantaraślokairevaṃ jn~ānalakṣaṇamabhidhāya jn~ānākāreṇa paricchinnānāṃ viśeṣo jn~eya iti 
jn~ānalakṣaṇānantaramantaraślokena viśeṣalakṣaṇamāha-
acintyādiviśeṣeṇa viśiṣṭai: satyagocarai: |
viśeṣalakṣaṇaṃ ṣaḍbhirdaśabhiścoditaṃ kṣaṇai: ||4.23||
iti | acintyātulyādiviśeṣaviśiṣṭairdu:khādisatyaviṣayai:
ṣoḍaśabhirdharmānvayajn~ānakṣāntijn~ānakṣaṇairmārgajn~atādiprayogā lakṣyanta iti viśeṣalakṣaṇam |
ka: punaracintyādiviśeṣa ityantaraślokatrayamāha-
acintyātulyate meyasaṃkhyayo: samatikramau |
sarvāryasaṃgraho vijn~avedyāsādhāraṇajn~ate ||4.24||
kṣiprajn~ānyūnapūrṇatve pratipatsamudāgamau |
ālambanan~ca sādhāraṃ sākalyaṃ samparigraha: ||4.25||
anāsvādaśca vijn~eyo viśeṣa: ṣoḍaśātmaka: |
viśeṣamārgo mārgebhyo yenānyebhyo viśiṣyate ||4.26||
iti | samyaksambuddhāde: susaṃgṛhītaprajn~ābalena acintyatā, atulyatā, prameyasamatikrama:, saṃkhyeyasamatikrama:, 
sarvāryapudgalasaṃgraha:, vijn~apuruṣavedanīyatā, śrāvakādyagocaravastuparijn~ānam, svamatāpekṣakṣiprābhijn~atājn~ānam,
saṃvṛtiparamārthasatyāśritasarvadharmānyūnāpūrṇatā, trimaṇḍalaviśuddhadānādiṣaṭpāramitāpratipatti:, 
samyakprayogenānekakalpeṣu āsāditapuṇyajn~ānasamudāgamau, avikalpena sarvadharmālambanam, 
dharmadhātusvabhāvabodhisattvādhāra:, praṇidhānādiṣaṭpāramitāparisamāptihetusambhāra:, kalyāṇamitropāyena saṃparigraha:, 
abhiniveśānāsvāda iti ṣoḍaśātmaka: yathākramaṃ du:khādisatyakṣaṇānāṃ viśeṣa:, yena śrāvakādimārgebhyo
bodhisattvādīnāṃ mārgajn~atādidvaye viśeṣamārgo viśiṣyate | atasteṣāṃ 
yathoktaviśeṣavikalo'bhiniveśādyutpādanalakṣaṇatvena sugamatvānnokta: |
viśeṣalakṣaṇenāvacchinnānāṃ kiṃ kāritramiti antaraślokadvayena kāritralakṣaṇamāha-
hitaṃ sukhaṃ ca trāṇaṃ ca śaraṇaṃ layanaṃ nṛṇām |
parāyaṇa ca dvīpaṃ ca pariṇāyakasaṃjn~akam ||4.27||
@043
anābhogaṃ tribhiryānai: phalāsākṣātkriyātmakam |
paścimaṃ gatikāritramidaṃ kāritralakṣaṇam ||4.28||
iti | anāgatahitā ihikasukha:-du:kharahitāvipākadharmatopasthāpanārthena hitāditrayaṃ sarvajn~atākāritram |
ātyantikahita-du:khahetunivartana-saṃsāranirvāṇa-samatādhigama-svaparārthādhigamādhārabhāva-
parārthapratipatyanābhogapravṛttasattvārtha-yānatrayaniryāṇaphalāsākṣātkārā iti yathākālamupasaṃhārārthena śaraṇādīni sapta 
mārgajn~atākāritrāṇi | sarvākārajn~atayā sarvadharmadaiśikatvena sarvākārajn~atāyā ekameva gatikāritram | kāritrākārairevaṃ 
yathāvadsarvajn~atātrayasya prayogā lakṣyanta iti kāritralakṣaṇam |
kāritralakṣaṇenāvacchinnānāṃ ka: svabhāva iti antaraślokatrayeṇa svabhāvalakṣaṇamāha-
kleśaliṅganimittānāṃ vipakṣapratipakṣayo: | 
viveko duṣkaraikāntāvuddeśo'nupalambhaka: ||4.29||
niṣiddhābhiniveśaśca yaścālambanasaṃjn~aka: |
vipratyayo'vighātī ca so'padāgatyajātika: ||4.30||
tathatānupalambhaśca svabhāva: ṣoḍaśātmaka: |
lakṣīva lakṣyate ceti caturthaṃ lakṣaṇaṃ matam ||4.31||
iti | rāgādikleśa-talliṅgakāyadauṣṭhulya-tannimittāyoniśomanasikārādirāgārāgādivipakṣapratipakṣāṇāṃ 
śūnyatvena sarvajn~atāvivekasvabhāvacatuṣṭayam | paramārthāsatsattvaparinirvāṇaduṣkarakārakānyayānāpātalakṣaṇaikāntika-
cirasādhyottamoddeśa-bhāvyabhāvakadharmānupalambha-samastabhāvābhiniveśaniṣedhā ityete pan~ca mārgajn~atāsvabhāvā: |
sarvajn~atāmārgajn~atāsaṅgṛhītavastuviśeṣālambanam, lokapratipattigrahaṇādiviparītanirdeśātvipratyaya:, 
rūpādyavighātijn~ānam, jn~ānajn~eyānupalambhena apratiṣṭham, tathatayā agati:, rūpādini:svabhāvatvena ajātika:,
bhāvābhāvādisvabhāvatrayānupalambha iti ete sarvākārajn~atāyā: sapta svabhāvā: | ityevaṃ ṣoḍaśabhi: 
svabhāvairyathāvattrisarvajn~atāprayogā lakṣīva lakṣyante iti caturthaṃ svabhāvalakṣaṇaṃ matam | ityevaṃ sāmānyena ekatra kṛtāni 
ekanavati: lakṣaṇāni bhavanti |
6-mokṣabhāgīyam 
yathoktaprayogaparijn~ānaṃ mokṣabhāgīyakuśalamūlavata: eva bhavatīti mokṣabhāgīyamāha-
animittapradānādisamudāgamakauśalam |
@044
sarvākārāvabodhe’sminmokṣabhāgīyamiṣyate ||4.32||
iti | animittālambanajn~ānākāreṇa dānādipāramitā ārabhya sarvākārajn~atāparyantaṃ svasantāne samudāgame 
kauśalamevāsmin sarvākārābhisambodhe mokṣabhāgīyamiṣṭam |
kin~ca tatkauśalamiti taddarśanāyāntaraślokau āha-
buddhādyālambanā śraddhā vīryaṃ dānādigocaram |
smṛtirāśayasampatti: samādhiravikalpanā ||4.33||
dharmeṣu sarvairākārairjn~ānaṃ prajn~eti pan~cadhā | 
tīkṣṇai: subodhā sambodhirdurbodhā mṛdubhirmatā ||4.34||
iti | anindriyasvabhāvā: śraddhāvīryasmṛtisamādhiviśiṣṭaprajn~ā: yathāsaṃkhyaṃ buddha-dānāśayasampattyavikalpa-
sarvadharmasarvākāraparijn~ādiṣu pan~cavidhaviṣayeṣu kauśalam | evamapi na sarvairanuttarā samyaksambodhi: prāpyā | dharmateyaṃ 
yato’dhimātrai: śraddhādibhi: samyaksambodhi: subodhā, mṛdubhistaireva durbodhetyarthādidamākṣiptam | madhyai:
pratyekabuddhabodhirmṛdubhi: śrāvakabodhiścādhigamyata iti ||
7-nirvedhabhāgīyam 
utpannamokṣabhāgīyasyotsāhino nirvedhabhāgīyamutpadyata ityāha-
ālambanaṃ sarvasattvā ūṣmaṇāmiha śasyate |
samacittādirākārasteṣveva daśadhodita: ||4.35||
svayaṃ pāpānnivṛttasya dānādyeṣu sthitasya ca |
tayorniyojanānyeṣāṃ varṇavādānukūlate ||4.36||
mūrdhagaṃ svaparādhāraṃ satyajn~ānaṃ tathā kṣamā |
tathāgradharmā vijn~eyā: sattvānāṃ pācanādibhi: ||4.37||
iti | asyāṃ sarvākārābhisambodhau samamaitrahitāpratighāviheṭhanācittākārai:
pan~cabhirmātāpitṛcittabhrātṛbhaginīcittaputraduhitṛcittamitrāmātyacittajn~ātisālohitacittākārai: ānyai: pan~cabhi: 
sattvālambane ūṣmagatimiṣyate |
@045
saṃkṣepato’kuśalakuśalayoryathāsaṃkhyaṃ hānopādānābhyāṃ svayaṃ nivṛttasya pravṛttasya ca, taddvārā anyeṣāṃ pāpānnivartanaṃ 
kuśale ca pravartanamiti dvāvākārau | tathaiva anyeṣāṃ svayampravṛttau varṇavādo’nukūlatā ceti dharmaprabhedadvaividhyena hi 
anantākārā iti sattvālambane mūrdhagato bhavati |
yathā mūrdhagate svaparādhiṣṭhānabhedena ālambanākārā:, tathā niyojanavarṇavādānukūlatādyākārai:
svaparādhiṣṭhānadu:khādisatyeṣvālambanameva kṣāntirbhavati |
pūrvavatsvaparādhiṣṭhānapācanamocanādyākārai: sattvālambanameva agradharmā bhavantītyevaṃ nirvedhabhāgīyā bhavanti |
sarvākāramārgavastuvibhāvanābhedena yathākramaṃ sarvākārajn~atāditrividhe’bhisamaye laukikanirvedhabhāgīyādhigamapūrvako 
lokottaradarśanabhāvanāmārgādhigama: | sarvākārābhisambodhādau tu trividhe’bhisamaye bhāvanottarottarāvasthāviśeṣeṇa 
sarvākāraviśeṣamārgasaṃgṛhītaṃ jn~ānamanāsravaṃ mṛdumadhyādhimātrakrameṇotpadyata iti sakṛdutpattinirāsāya 
nirvedhabhāgīyādivyapadeśo’bhihita iti veditavyam |
8-avaivartiko gaṇa: 
avaivartikabodhisattvasaṃghasya yathoktanirvedhabhāgīyamutpadyata ityavaivartikabodhisattvasaṃghalakṣaṇamāha-
nirvedhāṅgānyupādāya darśanābhyāsamārgayo: |
ye bodhisattvā vartante so’trāvaivartiko gaṇa: ||4.38||
iti | ye vīrā: caturṣu nirvedhabhāgīyeṣu vakṣyamāṇadarśanamārgabhāvanāmārgayo: tattadadhigamanayena sthitā:, te eva 
avaivartikaśaikṣyabodhisattvasaṃghā bhavanti |
kin~ca teṣāmāveṇikalakṣaṇamiti cettāvadekena antaraślokena nirvedhabhāgīyasthitānāṃ lakṣaṇamāha-
rūpādibhyo nivṛttyādyairliṅgairviṃśatidheritai: |
nirvedhāṅgasthitasyedamavaivarttikalakṣaṇam ||4.39||
iti | rūpādinivṛttinirvicikitsādyākārairviṃśatiprakārairnirvedhabhāgīyasthānāmavaivartikalakṣaṇaṃ jn~eyam | 
kāni ca nivṛttyāderlakṣaṇāni iti cetṣaḍbhi: antaraślokai: pratipādayitumāha-
rūpādibhyo nivṛttiśca vicikitsākṣaṇakṣayau |
ātmana: kuśalasthasya pareṣāṃ tanniyojanam ||4.40||
parādhāran~ca dānādi gambhīre’rthepyakāṃkṣaṇam |
@046
maitraṃ kāyādyasaṃvāsa: pan~cadhāvaraṇena ca ||4.41||
sarvānuśayahānan~ca smṛtisaṃprajn~atā śuci |
cīvarādi śarīre ca kṛmīṇāmasamudbhava: ||4.42||
cittākauṭilyamādānaṃ dhūtasyāmatsarāditā |
dharmatāyuktagāmitvaṃ lokārthaṃ narakaiṣaṇā ||4.43||
parairaneyatā mārasyānyamārgopadeśina: |
māra ityeva bodhaśca caryā buddhānumoditā ||4.44||
ūṣmamūrddhasu sakṣāntiṣvagradharmeṣvavasthita: |
liṅgairamībhirviṃśatyā sambodherna nivartate ||4.45||
iti | asvabhāvatvādrūpādidharmebhyo nivṛtti:, avetya prasādalābhena vicikitsākṣaya:, praṇidhānasamṛddhyā 
mithyādṛṣṭi-naraka-preta-tiryagupapatti-buddhavacanā-śravaṇa-pratyantajanapadotpādendriyavaikalyajaḍamūkabhāva-
dīrghāyuṣkadevopapattītyaṣṭā-kṣaṇakṣaya:, kāruṇikatayā svaparakuśaladharmaniyojanam, parātmaparivarttakatvena 
parasattvaviṣayapariṇāmitadānādi:, samyagdharmāvabodhena gambhīradharmārthākāṃkṣaṇam, parahitapratipannatvena
maitrakāyavāṅmanaskarma, prayogasampattyā kāmacchando vyāpāda: styānamiddhamauddhatyakaukṛtyaṃ vicikitsā ceti 
pan~canīvaraṇairasaṃvāsa:, vibhāvitapratipakṣatvena avidyādisarvānuśayavidhvaṃsa:, nityasamāhitatvena 
smṛtisamprajn~ānayoga:, caukṣasamudācāratvena śuciparibhogyacīvarādīti ekādaśa ākārā: |
sarvalokābhyupagatakuśalamūlatvena kāye aśītikṛmikulasahasrāsambhava:, kuśalamūlaviśuddhyā cittākauṭilyam, 
lābhasatkārādinirapekṣatvena pāṃśukūlikatvādidhūtaguṇasamādānam, dānādiviśeṣapratipatipattyā 
tadvipakṣamātsaryabhraṣṭaśīlāderabhāva:, sarvadharmasaṃgrahāddharmatā’viruddhaprajn~āpāramitāyogagamanam,
svātmīkṛtasattvadhātutvena parārthanarakābhilāṣa iti ṣaḍākārā: | adhigatasampratyayadharmatvena aparapraṇayanam, 
viditabuddhatvopāyakauśalatvena pratirūpamārgopadekamārasya māratvāvabodhaśceti dvāvākārau | trimaṇḍalaviśuddhyā
sarvāsu caryāsu buddhānumoditatvamiti eva ākāra: | yathākramamūṣmamūrdhakṣāntyagradharmeṣvavasthito 
bodhisattvo’nuttarabodherna nivartata iti ebhirviṃśatiliṅgairvijn~eyam |
nirvedhabhāgīyāvaivartikalakṣaṇānantaraṃ darśanamārgāvaivartikalakṣaṇamekena antaraślokenāha-
kṣāntijn~ānakṣaṇā: ṣaṭca pan~ca pan~ca ca dṛkpathe |
bodhisattvasya vijn~eyamavaivartikalakṣaṇam ||4.46||
@047
iti | du:khādisatyadvārā dharmānvayajn~ānakṣāntyādaya: ṣoḍaśa kṣaṇā: darśanamārgasthabodhisattvasyāvaivartikalakṣaṇaṃ
bhavati |
kīdṛśakṣaṇākāralakṣaṇamiti cetpan~cabhirantaraślokairākārānāha-
rūpādisaṃjn~āvyāvṛttirdārḍhyaṃ cittasya hīnayo: |
yānayorvinivṛttiśca dhyānādyaṅgaparikṣaya: ||4.47||
kāyacetolaghutvan~ca kāmasevābhyupāyikī |
sadaiva brahmacāritvamājīvasya viśuddhatā ||4.48||
skandhādāvantarāyeṣu sambhāre sendriyādike |
samare matsarādau ca neti yogānuyogayo: ||4.49||
vihārapratiṣedhaśca dharmasyāṇoralabdhatā |
niścitatvaṃ svabhūmau ca bhūmitritayasaṃsthiti: ||4.50||
dharmārthaṃ jīvitatyāga ityamī ṣoḍaśa kṣaṇā: |
avaivartikaliṅgāni dṛṅmārgasthasya dhīmata: ||4.51||
iti | svalakṣaṇaśūnyatayā rūpādidharmāvabodhavyāvartanam, buddhāderadhiṣṭhānena anuttarabodhicittadṛḍhatā, 
mahāyānaviśeṣadharmapratipattyā śrāvakapratyekabuddhayānacittavinivartanam, 
dharmapravicayasāmarthyāddhyānārūpyasamāpattyādyudayāṅgaparikṣaya iti catvāra eva du:khasyākārā bhavanti |
apagatākuśalatvena kāyacetolāghavam, sattvadamanopāyakauśalasāmarthyena anabhiniveśakāmopabhoga:, 
viṣayādīnavadarśanena sadā brahmacāritvam, satpuruṣadharmatayā samyagupakaraṇājīvaviśuddhatvamiti catvāra eva 
samudayākārā bhavanti |
śūnyatāvasthitatvena skandhadhātvāyatanayogānuyogayorakaraṇamityevaṃ yogānuyogavihārapratiṣedha:, nirastavipakṣatvena 
adhigamāntarāyadharmāṇāṃ pūrvavadyogānuyogavihārapratiṣedha:, parijn~ātavikalpadoṣatvena bodhisambhāradānādīnāṃ 
pūrvavatkathāyogānuyogavihārapratiṣedha:, grāhyagrāhakayorheyatvenendriyāśrayanagarādiyuddheṣu 
pūrvavadyogānuyogavihārapratiṣedha iti catvāro nirodhākārā bhavanti |
@048
dānādiviśeṣāvabodhena mātsaryadau:śīlyādiyogānuyogavihārapratiṣedha:, sarvadharmatrivimokṣamukhasvabhāvatvena 
aṇumātrajn~eyadharmānupalambha:, abhisampratyayalābhena trisarvajn~atātmakasvabhūmitrayayathāvanniścitāvasthānam,
ekāntaniṣṭhatvena sarvākārajn~atādidharmārthaṃ jīvitatyāga iti catvāro mārgākārā bhavanti |
evaṃ kṣāntijn~ānakṣaṇā: ṣoḍaśabhirākārai: samyagadhigatā:

santo’nabhiniviṣṭagrāhyagrāhakākāraśuddhalaukikapṛṣṭhacittasaṃgṛhītaṃ svānurūpakāryaṃ rūpādisaṃjn~āvyāvartanādikaṃ 
parapratipattiviṣayaṃ janayantītyato darśanamārgasthāvaivartikabodhisattvalakṣaṇāni bhavanti | adhigamānurūpa eva sarvatra 
yogināṃ vyavahāra: anyatra sattvavinayaprayojanavaśāditi jn~āpanāyopacāreṇoktam, anyathā 
yogisantānapratyātmavedyakṣaṇā: kathaṃ parapratipattaye lakṣaṇānīti ?
tadanantaraṃ satyapi bhāvanāmārgasthāvaivartikalakṣaṇe’nāgṛhītaviśeṣaṇā viśeṣye buddhirutpadyate’ iti 
nyāyāttāvadbhāvanāmārgaṃ viśeṣayannāha-
gambhīro bhāvanāmārgo gāmbhīryaṃ śūnyatādikam |
samāropāpavādāntamuktatā sā gabhīratā ||4.52||
iti | śūnyatādike na rūpādikam, na tato'nyacchūnyatādikamiti yathākramaṃ yā samāropāpavādāntamuktatā, sā 
śūnyatādergāmbhīryaṃ śūnyatādikamiti gāmbhīryayogādgambhīro’bhyāsapatha iti |
viśeṣaṇaṃ nirdiśyaivaṃ viśeṣyaṃ vastu āha-
cintātulananidhyānānyabhīkṣṇaṃ bhāvanāpatha: |
nirvedhāṅgeṣu dṛṅmārge bhāvanāmārga eva ca ||4.53||
iti | śrutacintābhāvanāmayaprajn~ayā samādhau vā prayogamaulapṛṣṭhabhāvinyā prajn~ayā yathākramaṃ triṣu nirvedhāṅgādiṣu
nirdiṣṭānāmarthānāṃ puna: punaścintātulananidhyānāni bhāvanāmārge prābandhikāni bhavanti |
tasya kati prakārā iti cedāha-
prābandhikatvādiṣṭo’sau navadhā ca prakārata: |
mṛdumadhyādhimātrāṇāṃ punarmṛdvādibhedata: ||4.54||
iti | vikalpakleśā bodhisattvā iti kṛtvā yathaudārikan~ca tama: sūkṣmeṇālokena hanyate sūkṣman~cādhimātreṇeti 
mṛdumadhyādhimātravikalpānāṃ pratyekaṃ mṛdumadhyādhimātrabhedātteṣāṃ mṛdumadhyādhimātrapratipakṣāṇāṃ pratyekaṃ 
@049
mṛdumadhyādhimātrabhedāttathā paramārthata: śūnyatālakṣaṇākāradvārā vikalpapratipakṣayorbhedādyathāsaṃkhyaṃ 
kāmadhātvādinavabhūmiṣu navaprakāra: prabandhena vartamāna: bhāvanāmārgo bhavati |
tattajjinajananīnāmekaikaṃ prakāramadhikṛtya asaṃkhyeyāprameyāpramāṇapuṇyaprasavavacanādbahudhā bhedātkathaṃ navaprakāra iti 
cedāha-
asaṃkhyeyādinirdeśā paramārthena na kṣamā: | 
kṛpāniṣyandabhūtāste saṃvṛtyābhimatā mune: ||4.55||
iti | asaṃkhyeyāprameyāpramāṇanirdeśā vāgabhilāpasvabhāvā vyāvṛttyapekṣopajanitanānātvarūpeṇa ekasminnarthe 
pratyuktāstasmātparamārthena yathoktalakṣaṇasya bhāvanāmārgasya bhedaṃ kartuṃ na kṣamā: | saṃvṛtyā 
tvanālambanamahākaruṇāsvabhāvadharmadhātuniṣyandabhūtāste deśanādharmasvabhāvā yathoktanirdeśā bālajanānāṃ 
mahāphalodayaprakāśakatvenābhimatāstathāgatasyeti bahutvaṃ na prasajyate |
śūnyatālakṣaṇatayā atiśayādhānābhāvādkin~cidapi mandabuddhipuruṣaṃ prati na kriyata eveti āśaṅkyāha-
hānivṛddhī na yujyete nirālāpasya vastuna: |
bhāvanākhyena kiṃ hīnaṃ vartmanā kimudāgatam ||4.56||
dharmatāsvarūpasya abhimatamārgavastuno ni:svabhāvatayā tattvānyatvobhayānubhayatvairavācyasya 
bhāvanātiśayādhānābhāvātvipakṣapratipakṣayoryathākramamapagamodayau na yujyete |
yadyevaṃ bhāvanāsaṃjn~akena mārgeṇa kiṃ vipakṣasvarūpaṃ parityaktam, kin~ca vyavadāna svarūpaṃ prāptam, na kin~cidapi kriyate,
ata: anupanyasanīya eveti cet ? maivam | tathā coktam-
yathā bodhistathaivāsāviṣṭasyārthasya sādhaka: | 
tathatālakṣaṇā bodhi: so’pi tallakṣaṇo mata: ||4.57||
iti | yathā niratiśayādhānā tathatāsvarūpā bodhi: niṣprapan~cajn~ānātmakadharmakāyādibuddhasvabhāvā ādhipatyamātreṇa 
vineyajanānāṃ puṇyajn~ānānurūpatayā viśiṣṭārthapratibhāsicittajananadvāreṇābhimatārthasya sādhikā, 
tadvadayamapyāgantukamalāpagamādbhāvanayā sākṣātkṛto mārga: tathatālakṣaṇo’pi saṃvṛtyābhimatārthakriyākārī |
paramārthatastu hānivṛddhyabhāva evāṅgīkriyata iti aprayoga eva prayogatvātna doṣa: |
evaṃ sati saṃvṛtyā arthakriyāsāmarthyaṃ na ghaṭata ityāśaṅkayannāha-
pūrveṇa bodhirno yuktā manasā paścimena vā |
@050
iti | ekaikasmiṃścitte pūrvāparībhūte buddhabodhiniṣpādakasarvākārajn~atādisamastārthāpratibhāsanānnaivaikena (pūrveṇa
paścimena vā) bodhiryujyate | ‘ekavijn~ānasantataya: sattvā:’iti vacanādasambhavitvena 
yugapadutpannasamīhitārthaniṣpādakadharmapratibhāsena anekacittenāpi na (yujyate) |
anuttarabuddhabodhiniṣpādakasmṛtyupasthānādyaṣṭādaśāveṇikabuddhadharmaparyantādhigantṛsvarūpa-pūrvāparībhūtānekacittena 
vā na (yujyate); niranvayodayavināśena parasparasambandhāt |
kiṃ tarhi viśiṣṭārthapratibhāsicittajananadvāreṇa arthakriyākārīti ? na, tadasamyaktvāt | ityāha-
dīpadṛṣṭāntayogena gambhīrā dharmatāṣṭadhā ||4.58||
prathame jvālāvartyormīlanakṣaṇe dvitīyakṣaṇamantareṇa 
svakāraṇaparamparākramāyātasamānakālasaṃhatotpattyaviśiṣṭatvātkāryakāraṇalakṣaṇadāhyadāhakābhāva: | tathaiva 
dvitīyakṣaṇe’pi viśiṣṭajvālāvartyorūtpattikṣaṇe prathamakṣaṇamantareṇa nityasattvādiprasaṅgatayā 
saṃvṛtyutpādābhāvātkāryakāraṇalakṣaṇadāhyadāhakābhāva: | yadyevaṃ tathāpi yadā 
idampratyayatātmakapratītyasamutpādadharmatayā avicāraikaramyatvena hetuphalasambandhabalādsaṃhataviśiṣṭotpannaṃ 
prathamakṣaṇaṃ samapekṣya tadāhitasāmarthyātiśaya eva viśiṣṭo dvitīyakṣaṇa: syāt, tadā nirhetukavināśe’pi 
kāraṇakāryayo: yathākramaṃ tulyakālaniranvayavināśodayāddāhyadāhakabhāva: | tasmātprathamakṣaṇe dvitīyārciranapekṣya 
vartī na dahyate, dvitīyakṣaṇenāpi prathamārciranapekṣya vartī na dahyata iti dīpadṛṣṭāntanyāyena 
pūrvāparībhūtakṣaṇayorekaviṣayopayogajn~āpanapareṇa pūrvakṣaṇavatbodhiniṣpādakakatipayapadārthapratibhāsi prathamavijn~ānaṃ 
pratītya tatpratibhāsābhyadhika viśiṣṭārthapratibhāsipaścimavijn~ānodayādbodhiprāptiryujyate |
yathoktenaiva ca dṛṣṭāntena aṣṭaprakārā gambhīradharmatā pratisartavyā iti 
bhāvanāmārgasthabodhisattvānāmavaivartikalakṣaṇakathanāya yasmin viṣaye aṣṭavidhagāmbhīryaṃ tatkathayannāha-
utpāde ca nirodhe ca tathatāyāṃ gabhīratā |
jn~eye jn~āne ca caryāyāmadvayopāyakauśale ||4.59||
iti | na pūrvāparakṣaṇābhyāṃ na ca ni:svabhāvatayā bhāvanāgamyaviśiṣṭārthotpādanamiti pratītyasamutpāda: | sarvabhāvodaya 
eva ni:svabhāva iti saṃvṛtyā nirudhyata iti nirodha: | sarvāvasthāsu tathatābhyāse'pi tasyā asākṣātkaraṇamiti tathatā 
| tathatāsvabhāvasarvadharmasya dānādyanekavidhānuṣṭhānamiti jn~eya: | tathatārūpeṇādarśanameva darśanamiti jn~ānam |
dharmatayā sarvatrācaraṇameva caraṇamiti caryā | advayasvabhāve sarvasiddhirityadvaya: | sarvasambhārapariniṣpattau 
tatphalabuddhatvasyāprāptirityupāyakauśalam | acintyavimokṣamukhalābhātparasparaviruddhārthānuṣṭhānena gāmbhīryaṃ bhavati |
evamavaivartikaśaikṣa: salakṣaṇo’bhihita: |
9-bhavaśāntyo: samatā 
@051
śaikṣasambhāradharmaprāpto buddhatvaprāptaye yatate, ata: buddhatvaprāptinimittasaṃsāranirvāṇasamatāṃ kathayannāha-
svapnopamatvāddharmāṇāṃ bhavaśāntyorakalpanā |
karmābhāvādicodyānāṃ parihārā yathoditā: ||4.60||
iti | vipakṣapratipakṣasāṃsārikavaiyadānikadharmāṇāṃ pratibhāsamātrasvabhāvasvapnasadṛśatvena 
avagamātsaṃsāranirvāṇayornānātvena avikalpa iti samatā | nanu svapnasadṛśatve sati daśākuśaladānādīnāmabhāva: 
svapnāvasthāyāmiva jāgraddaśāyāmapi syāditicodyānāṃ parihārā bāhyārthavādanaye kṣaṇikatayā nirhetukavināśe 
karmajaṃ lokavaicitryam 
iti siddhāntātparamārthato na kaścinna kenaciddhato nāpi kayaciddravyaṃ kenacidgṛhītamityādyupagame 
pakṣapravṛttasantānaviruddhapadārthotpādanātmāraṇādyadhyavasāyadvāreṇa 
ayoniśomanaskārādimato’kuśalādivatprāṇātipātādayo vyavasthāpyante, tathaiva svapnasadṛśe vastuni tadanurūpārthe 
bhāvādyabhiniveśena akhaṇḍitasakalaviparyāsabandhanānāmityevaṃ tatpatihārā: tatpakṣāścānyatra abhihitā 
ityavagantavyā: | kin~camiddhenopahataṃ cittaṃ svapne tenāsamaṃ phalam |
iti dṛṣṭāntāsiddhi: | ityeva svapne’pyupacittakuśalākuśalasya prabuddhāvasthāyāmaho kṛta: sukṛta ityanumodane 
pṛṣṭhāvasthācittābhiniveśaparipuṣṭyā paripoṣa: | ataśca dṛṣṭāntāsiddhe: saṃsāranirvāṇasamatā eva |
10-anuttarā kṣetraśuddhi:
ubhayasamatāvibhāvanayā svabuddhakṣetre buddho bhaviṣyatīti tadanantaraṃ buddhakṣetrapariśuddhirityāha-
sattvalokasya yā’śuddhistasyā: śuddhyupahārata: |
tathā bhājanalokasya buddhakṣetrasya śuddhatā ||4.61||
sattvabhājanalokabhedena dvividhabuddhakṣetrayoryathākramaṃ jighatsāpipāsāsthāṇukaṇṭakādikā yā’śuddhi:, tasyā: pratipakṣeṇa 
divyopabhogakanakabhūbhyādiśuddhijananadvāreṇa viśuddhirbuddhakṣetraviśuddhi: |
11-upāyakauśalam 
niṣpāditasvabuddhakṣetraviśuddhinopāyakauśalena yathābhavyatayā buddhakṛtyaṃ karaṇīyamityupāyakauśalamāha-
viṣayo’sya prayogaśca śātravāṇāmatikrama: |
apratiṣṭho yathāvedhamasādhāraṇalakṣaṇa: ||4.62||
@052
asakto’nupalambhaśca nimittapraṇidhikṣata: | 
talliṅgaṃ cāpramāṇaṃ ca daśadhopāyakauśalam ||4.63||
iti | āntarāyikadharmasamatikramaṇena devādimārātikrama:, vibhāvitasarvadharmasamatvena apratiṣṭhitavihāra:, 
praṇidhānasamṛddhyā yathāvedhaṃ parārthakaraṇam, svabhyastasarvaduṣkaratvena asādhāraṇa:, śukladharmaviśuddhyā 
sarvadharmasyāgrahaṇam, śunyatāvimokṣamukhatvena anupalambha:, animittavimokṣamukhatvena animitta:, 
apraṇihitavimokṣamukhatvena apraṇidhānam, praśnapūrvakāvaivartikadharmakathanena avaivartikaliṅgam, sarvaviṣayajn~ānatvena 
apramāṇamiti prajn~āpāramitāyā daśavidhaviṣayāṇāṃ sākṣātkriyāyāṃ kālākālajn~ānaprayoga eva upāyakauśalaṃ bhavatīti |
iti abhisamayālaṅkāre nāma prajn~āpāramitopadeśaśāstre caturthādhikāravṛtti: ||

mūrdhābhisamayādhikāra: pan~cama:
1- liṅgam (ūṣmā mūrdhaprayoga:)
prāptasarvākārabhisambodhasya prakarṣaparyanto’dhigamo bhavatīti tatsukhāvabodhāya liṅgādyabhidhānapura:saraṃ 
mūrdhābhisamayamāha-
svapnāntare’pi svapnābhasarvadharmekṣaṇādikam 
mūrdhaprāptasya yogasya liṅgaṃ dvādaśadhā matam ||5.1||
iti | svapnāvasthāyāmapyatyabhyāsātsvapnasadṛśasarvadharmekṣaṇam, śrāvakādibhūmispṛhācittānutpādanam, 
tathāgatādidarśanam, buddharddhivikurvitopalabdhi:, dharmadeśanādicittotpāda:, 
nairayikasattvādīkṣaṇapura:sarasvabuddhakṣetrāpāyaprahāṇānusmaraṇam, nagarādidāhapraśamanasatyādhiṣṭhānasamṛddhi:, 
yakṣādyamanuṣyāpagamasatyavākyaniṣpatti:, svayamabhijn~āparākramakalyāṇamitrasevanam,
sarvaprakāraprajn~āpāramitāśikṣaṇam, sarvadharmānabhiniveśa:, buddhabodhyāsannībhavanamiti dvādaśa prakārāṇi 
prāptābhisamayāvasthāyā viśeṣaliṅgāni | 
2-vivṛddhi: (mūrdhā mūrdhaprayoga:)
liṅgenaivaṃ lakṣitasya katiprakārā vivṛddhiriti vivṛddhimāha-
jambudvīpajaneyattābuddhapūjāśubhādikām |
upamāṃ bahudhā kṛtvā vivṛddhi: ṣoḍaśātmikā ||5.2||
@053
iti | jambūdvīpakāditrisāhasralokadhātavīyasattveyattātathāgatapūjādhikatvam, viśiṣṭaprajn~āpāramitāmanaskāra:, 
anutpattidharmakṣāntilābha:, bodhyabodhakadharmānupalambha:, daśakuśalādyārūpyasamāpattiyogādviśeṣotkarṣa:, 
sarvadevanikāyopasaṃkrama:, sarvamārābhibhava:, śāstṛsadṛśajanasamānāvasthā iti aṣṭaprakārāṇi puṇyāni | puna:
sarvathopāyakauśalapariśuddhaśikṣā, buddhagotrībhavanam, buddhatvaphalaprāptinimittam, pāramitāvipakṣacittānutpāda:, 
rūpādiyogādhigamacittānutpāda:, sarvapāramitāsaṃgrahajn~ānam, sarvasampatpratilambha:, samyaksambodhyāsannībhāva 
ityanyāni aṣṭaprakārāṇi puṇyāni | puṣpādibhi: buddhapūjāyā: śubhādikāṃ bahudhā upamāṃ kṛtvā
uttarottaraviśeṣotkarṣeṇa ṣoḍaśāvasthātmikā vivṛddhirbhavati |
3-niruḍhi: (kṣānti: mūrdhaprayoga:)
vivṛddhyaivaṃ vardhitasya ātmībhāvagamanaparyantalakṣaṇāṃ nirūḍhiṃ vaktumāha-
trisarvajn~atvadharmāṇāṃ paripūriranuttarā |
aparityaktasattvārthā nirūḍhirabhidhīyate ||5.3||
iti | samyagupāyakauśalabalenaivaṃ nirvikalpādhigamāvasthāyāṃ mahākaruṇādisammukhīkaraṇabhāvena 
aparityaktasattvārthalakṣaṇā yathoktasarvākārajn~atāditrisarvajn~atādharmāṇāṃ cittotpādādīnāmuparyuktānāmanuttarā 
paripūrirnirūḍhiriti |
4-cittasaṃsthiti: (agradharmākhya: mūrdhaprayoga:)
niruḍhyaivaṃ virūḍhasya sthirībhāvalakṣaṇā cittasaṃsthitiriti cittasaṃsthitimāha-
caturdvīpakasāhasradvitrisāhasrakopama: |
kṛtvā puṇyabahutvena samādhi : parikīrtita: ||5.4||
iti | sambhavatpramāṇasya palapramāṇena parimāṇaṃ pramātuṃ śakyata iti nyāyātcaturdvīpāditrisāhasralokadhātūnāṃ sarveṣāṃ 
pāramitādīnāṃ samādhipuṇyajn~ānasvarūpāṇāṃ pṛthakpṛthakupamāṃ kṛtvā tebhyo viśiṣṭā pramāṇātikrāntapuṇyabahutvena 
samādhilakṣaṇā cittasaṃsthiti: kathiteti |
etāni ca liṅgādīni yathākramamūṣmādicaturnirvedhabhāgīyasvarūpāṇi veditavyāni |
5-darśanamārga: (mūrdhaprayoga:)
nirvedhabhāgīyānantaraṃ darśamārga: | tatra caturvidho vipakṣa: sapratipakṣa: | vipakṣaṃ tāvadgrāhyavikalpadvayamāha-
pravṛtau ca nivṛtau ca pratyekaṃ tau navātmakau |
@054
grāhyau vikalpau vijn~eyāvayathāviṣayātmakau ||5.5||
iti | anupalambhopalambhasvabhāvo pravṛttinivṛttipakṣau yathākramaṃ śrāvakabodhisattvādīnāṃ 

dharmasyādānasantyāgākāreṇa grāhyāviti kleśavadvipakṣau grāhyavikalpau vastunyapratibaddhavṛttitvena 
vitathapratibhāsitvādayathāsvarūpau viṣayaprabhedena pratyekaṃ navaprakārau jn~eyāviti |
grāhyavikalpapakṣadvayamevaṃ nirdiśya grāhakavikalpadvayamāha-
dravyaprajn~aptisatsattvavikalpau grāhakau matau |
pṛthagjanāryabhedena pratyekaṃ tau navātmakau ||5.6||
grāhau cenna tathā sto’rthau kasya tau grāhakau matau |
iti grāhakabhāvena śūnyatālakṣaṇaṃ tayo: ||5.7||
iti | pṛthagjanāryapudgalayoryathākramaṃ dravyaprajn~aptisatpuruṣādhiṣṭhānau grāhakavikalpau vibandhakatvādvipakṣau 
viṣayabhedena pratyekaṃ navaprakārāviti | yadā viṣayabhāvāpannagrāhyāvarthau na tathā grāhyarūpeṇa bhavatastadā na kasyacittau
grāhakāviti, grāhakarūpeṇānayorviviktaṃ rūpamiti vitathapratibhāsitvādayathāviṣayasvarūpau jn~eyāviti |
kathaṃ pravṛtyadhiṣṭhāna: prathamo grāhyavikalpo navadhā:? ityāha-
eṣa svabhāve gotre ca pratipatsamudāgame |
jn~ānasyālambanābhrāntau pratipakṣavipakṣayo: ||5.8||
svasminnadhigame kartṛtatkāritrakriyāphale |
pravṛttipakṣadhiṣṭhāno vikalpo navadhā mata: ||5.9||
iti | viviktena viviktānavabodhasvabhāve, acalādibhūmipraveśena niyatabuddhagotre, māyopamapratipattyā 
darśanādimārgasamudāgame, pratibhāsamātreṇa abhrāntajn~ānālambane, guṇadoṣapūrvakopādeyaheyatvena pratipakṣavipakṣe, 
sarvamalarahitatvena svādhigame, hīnāpraṇītatvena śrāvakādibhūmidūrīkaraṇe, yathāśayānurūpanirmāṇena sattvārthavyāpāre, 
samyagupāyakauśalabalena sarvajananirvāṇapratiṣṭhāpanakriyāphale ca nirdoṣatayā upādeyatvena pravṛtti: kāryā, ityevaṃ 
pravṛttipakṣādhiṣṭhāna: prathamo grāhyavikalpo navaprakāro darśanamārgaprayogāvasthāyāṃ praheyo mata iti |
kathaṃ nivṛttipakṣadhiṣṭhāno dvitīyo grāhyavikalpo navadheti ? āha-
@055
bhavaśāntiprapātitvānnyunatve’dhigamasya ca |
parigrahasyābhāve ca vaikalye pratipadgate ||5.10||
parapratyayagāmitve samuddeśanivartane |
prādeśikatve nānātve sthānaprasthānamohayo: ||5.11||
pṛṣṭhato gamane ceti vikalpo’yaṃ navātmaka: |
nivṛttipakṣadhiṣṭhāna: śrāvakādimanobhava: ||5.12||
iti | saṃsāranirvāṇānyataraprapātitvena nyunatādhigame, kalyāṇamitropāyakauśalavikalatvena saṃparigrahābhāve, 
samastajn~eyāvaraṇāpratipakṣatvena pratipadvaikalye, tathāgatādyupadeśasāpekṣatvena parapratyayagāmitve, 
sarvasattvāgratācittamahattvādyapravṛttatvena uddeśanivṛtau, kleśāvaraṇapratipakṣatvena prādeśikamārgavyāpāre, 
sopalambhatvena prathamaphalādyadhigamanānātve, sarvāvidyānuśayāprahīṇatvena sthānagamanājn~āne, 
mahāyānasarvasaṃgrāhakatvena sarvākārajn~atāsarvanirvāṇapaścādanugamane ca sadoṣatayā grāhyatvena vinivṛtti: kāryā | ityevaṃ 
dvitīyo grāhyavikalpo nivṛttipakṣādhiṣṭhāna: śrāvakapratyekabuddhasantānopādeyatvasamudbhavo navadhā bodhisattvānāṃ 
darśanamārge cittacaittapravṛttyavasthāyāṃ praheyo mata iti |
kathaṃ dravyasatpṛthagjanapuruṣādhiṣṭhāna: prathamo grāhakavikalpo navadhā ? ityāha-
grāhaka: prathamo jn~eyo grahaṇapratimokṣaṇe |
manaskriyāyāṃ dhātūnāmupaśleṣe trayasya ca ||5.13||
sthāne cābhiniveśe ca prajn~aptau dharmavastuna: | 
saktau ca pratipakṣe ca yathecchaṃ ca gatikṣatau ||5.14||
iti | saṃvṛtyā māyāvadgrahaṇamokṣaṇe, tattvato'manaskāreṇa manaskaraṇe, dharmatayā traidhātukopaśleṣaṇe, 
śūnyatā'navasthānena avasthāne, vastvanabhiniveśena sarvābhiniveśe, dravyasadbhāvena sarvadharmaprajn~aptau, tattvajn~ānāsaktyā 
anabhiniveśapūrvakasaktau samatābhāvanāpratipakṣatayā pratipakṣe, samyagavijn~ātaprajn~āpāramitatvena yathecchagamanavyāghāte 
ca pāramārthikabhāvābhiniveśena prathamo grāhakavikalponavaprakāro darśanamārgaprayogāvasthāyāṃ praheyo mata iti |
kathaṃ prajn~aptisatpuruṣādhiṣṭhāno dvitīyo grāhakavikalpo navadhā ? ityāha-
yathoddeśamaniryāṇe mārgāmārgāvadhāraṇe |
@056
sanirodhe samutpāde vastuyogaviyogayo: ||5.15||
sthāne gotrasya nāśe ca prārthanāhetvabhāvayo: |
pratyarthikopalambhe ca vikalpo grāhako’para: ||5.16||
iti | śrāvakādiniryāṇatvena yathoktoddeśāniryāṇe, svābhīṣṭamārgābhāvena itaramārgāmārgāvadhāraṇe,
saṃvṛtikāryakāraṇabhāvena utpādanirodhe, nirantaretarapratibhāsatvena samastavastusaṃyogaviyoge, 
vyomāvasthitaśakunisadṛśatvena rūpādisthāne, bodhicittotpādādidvāreṇa śrāvakādigotravināśe, 
tathatāprativiśiṣṭadharmatābhāvena abhilāṣābhāve, paramārthasatyāśrayeṇa hetvabhāve, abhyastamātsaryadharmatayā 
pratyarthikamārādivastūpalambhe ca prajn~aptibhāvābhiniveśena dvitīyo grāhakavikalpo navaprakāro 
darśanamārgacittacaittapravṛttyavasthāyāṃ praheyo mata iti |
darśanamārge vipakṣaṃ sapratipakṣamevaṃ nirdiśya yanmahābodhiniṣpattaye darśanamārgo yena kāraṇena sahita iṣyate, 
tatkāraṇapradarśanāyāntaraślokamāha-
bodhau sandarśanānyeṣāṃ taddhetośca parīndanā |
tatprāptyanantaro hetu: puṇyabāhulyalakṣaṇa: ||5.17||

iti | vakṣyamāṇalakṣaṇabodhau darśanādimārgasandarśanena anyeṣāṃ pratiṣṭhāpanaṃ prathamam (kāraṇam) |
bodhinimittamevānyeṣāṃ samyaggranthārthādidvāreṇa prajn~āpāramitāpratyarpaṇaṃ dvitīyam (kāraṇam) |
bodhiprāptaye cāvyavahitakāraṇaṃ svata: pracurataraprajn~āpāramitābhāvanādipuṇyalakṣaṇaṃ tṛtīyam (kāraṇam) |
kā punariyaṃ mahābodhiryadarthaṃ yathoktakāraṇasahāyo darśanamārgo’bhipreta ityantaraślokena mahābodhimāha-
kṣayānutpādayorjn~āne malānāṃ bodhirucyate |
kṣayābhāvādanutpādātte hi jn~eye yathākramam ||5.18||
iti | kleśajn~eyāvaraṇamalānāmutpannānutpannatvena kalpitānāṃ-
dharmadhātuvinirmukto yasmāddharmo na vidyate |
iti dharmadhātusvabhāvānāmākāśasyeva 
nirodhotpādābhāvādekānesvabhāvakāryakāraṇapramāṇādyupapannabhāvavaidhuryādgaganakamalavadvā yathākramaṃ malānāṃ 
@057
kṣayotpādābhāvādakṣayānutpādajn~ānātmikā sarvadharmāviparītādhigatilakṣaṇā yathāvaddhamakāyādyātmikā 
mahābodhirabhidhīyata iti |
yasmādevamato ye bhāvavināśābhisandhinā kṣīṇe kṣīṇamiti jn~ānaṃ kṣayajn~ānam, bhāvānutpādābhisandhinā ca 
anutpanne'nutpannamiti jn~ānamanutpādajn~ānaṃ varṇayanti | bodhin~ca kṣayānutpādajn~ānaṃ  varṇayanti | teṣāṃ 
kṣayānutpādavaikalyādetajjn~ānaṃ na ghaṭata ityantaraślokenāha-
prakṛtāvaniruddhāyāṃ darśanākhyena vartmanā |
vikalpajātaṃ ki kṣīṇaṃ kiṃ vānutpattimāgatam ||5.19||
iti | utpannānutpannayorthathākramaṃ kṣayotpattivighātalakṣaṇanirodhena aniruddhāyāṃ paramārthatastathatārūpāyāṃ prakṛtau 
satyāṃ kataradvikalpādirupamutpannaṃ kṣīṇaṃ, kataraccānutpannamanutpattidharmakaṃ jātaṃ darśanamārgabalena 
vitathabhāvābhiniveśināṃ bhavatām ? yāvatā naiva kin~cit | tasmādasmākaṃ matamevāṅgīkartavyamityabhiprāya: |
anyathā tāttvikadharmasattvopagame bhagavata: sarvathā vikalpakleśajn~eyāvaraṇaprahāṇaṃ mahadvismayasthānīyaṃ 
syādityantaraślokenāha-
sattvā ca nāma dharmāṇāṃ jn~eye cāvaraṇakṣaya: |
kathyate yatparai: śāsturatra vismīyate mayā ||5.20||
iti | tatra hyadayavyayaśūnyatvānnāstyātmeti vibhāvayannātmābhiniveśaṃ parityajya tadviviktaskandhādikaṃ 
pratītyasamutpannamudayavyayadharmakaṃ samupalabhya nīlataddhiyo: sahopalabhbhaniyamāccittamātramevedaṃ na bāhyārtho’stīti 
manasikurvanaparityaktagrāhakākāracittābhiniveśo bāhyārthābhiniveśaṃ tiraskṛtya grāhyābhāve grāhakābhāva iti 
nidhyāyaṃstāmapi grāhakākāralakṣaṇāṃ vijn~aptimātratāmavadhūya advayajn~ānameva kevalaṃ bhāvato bhāvarūpamiti niścitya 
tadapi pratītyasamutpannatvānmāyāni:svabhāvaṃ tattvato'pagataikāntabhāvābhāvādiparāmarśarūpamiti bhāvayan 
bhāvanābalaniṣpattau keṣān~cinmaṇirūpyādijn~ānavadutsāritasakalabhrāntinimittāyā māyopamātmapratibhāsadhiyo 
nirvikalpāyā: kathan~citpratyātmavedyāyā: samutpāde jn~eyāvaraṇaṃ samyagyogī prajahyāt | anyathā parai: sarvadā 
ākāśasya dravyābhāvamātrarūpadhāraṇavadanādheyānapaneyasvarūpadhāraṇāddharmāṇāṃ kṣaṇikānāṃ jn~ānamātrarūpāṇāṃ 
jn~eyalakṣaṇānān~ca yadi paramārthato vidyamānatā syāttadā pratipakṣabhāvanayā ākāśasyeva teṣāṃ na kin~citkriyate |
ato bhāvābhiniveśaviparyāsāvinivṛtyā yadbhagavata: sarvathā: jn~eyāvaraṇaprahāṇaṃ dharmāṇān~ca yatsattopagamyate parai: 
tatparasparaviruddhārthābhyupagame vismayasthānīyaṃ bhavet |
ityevaṃ bhāvapakṣaṃ nirākṛtya ni:svabhāvapakṣadṛḍhīkāreṇa mumukṣubhiridamevāṅgīkarttavyamityantaraślokena sthānapakṣamāha-
nāpaneyamata: kin~citpakṣeptavyaṃ na kin~cana |
@058
draṣṭavyaṃ bhūtato bhūtaṃ bhūtadarśī vimucyate ||5.21||
iti | yasmādevaṃ bhāvābhiniveśena mukteranupapattirato apavādasamāroparūpamapanayanaprakṣepaṃ kasyaciddharmasyākṛtvā 
idameva pratītyasamutpannaṃ saṃvṛtyā tathyarūpaṃ rūpādini: svabhāvādirūpato nirūpaṇīyam, evan~ca māyāgajena 
aparamāyāgajaparājayavadviparyāsanivṛtyā tatvadarśī vimucyata iti |
ityevaṃ prāsaṅgikamabhidhāya prakṛtaṃ darśanamārgamāha-
ekaikasyaiva dānādai teṣāṃ ya: saṅgraho mitha: |
sa ekakṣaṇika: kṣāntisaṅgṛhīto’tra dṛkpatha: ||5.22||
iti | dānādiṣaṭpāramitānāṃ pratyekamekaikabhāve dānādau ya: parasparaṃ sarvapāramitāsaṅgraha:, so’traikakṣaṇiko 
mūrdhābhisamaye du:khadharmajn~ānakṣāntisaṃgṛhīta: trimaṇḍalaviśuddhiprabhāvita: ṣaṭtriṃśadākāranirjāto darśanamārga: |
asmiṃśca (darśanamārge) samutpanne kāmarūpārūpyadhātubhedena pratyekaṃ caturvikalpanavaprakāratayā 
aṣṭottaraśatagrāhyagrāhakavikalpaprahāṇena tatsaṃgṛhītavikalpajanakavāsanākleśāṣṭottaraśataprahāṇaṃ 
pratītyasamutpādadharmatayopalabhyate |
tatra vaśitvārthaṃ tāmeva puna: punarbhāvayatīti antaraślokenāha-
sa samādhiṃ samāpadya tata: siṃhavijṛmbhitam |
anulomaṃ viloman~ca pratītyotpādamīkṣate ||5.23||
iti | sa darśanamārgaprāpto yogī kleśajn~eyāvaraṇabhayābhāvātsiṃhavijṛmbhitaṃ (nāma) samādhiṃ samāpadya 
uttarakālamavidyāpratyayā: saṃskārā ityādyanulomaṃ jarāmaraṇanirodho jātinirodhādityādipratilomaṃ 
pratītyasamutpādaṃ nirūpayati |
6-bhāvanāmārga: (mūrdhaprayoga:)
darśanamārgamevamabhidhāya vipakṣaprahāṇādikamādhārapratipattipūrvakaṃ subodhamiti ādhāraṃ bhāvanāmārgamāha-
kāmāptamavadhīkṛtya vijn~ānamasamāhitam |
sanirodhā: samāpattīrgatvāgamya nava dvidhā ||5.24||
ekadvitricatu:pan~caṣaṭsaptāṣṭavyatikramāt |
avaskandasamāpattiranirodhamatulyatā ||5.25||
@059
iti | bodhisattvā: prathamadhyānamārabhya yāvannirodhaṃ gatvā tato nirodhamārabhya yāvatprathamadhyānamāgamya 
evamanulomapratiloma (krama)-dvayena caturdhyāna caturārūpyanirodhalakṣaṇā nava samāpattīrgatvā āgamya puna: prathamaṃ 
dhyānaṃ samāpadya tato vyutthāya nirodham, evaṃ yāvannaivasaṃjn~ānāsaṃjn~āyatanānnirodhaṃ samāpadya, tato vyutthāya 
anantarasamāpattimālambya kāmāvacaraṃ vijn~ānaṃ maryādārūpeṇāvasthāpya upāyakauśalyabalena vyutthāya tadeva 
vijn~ānamasamāhitamāmukhīkṛtya, tato nirodhaṃ tato'samāhitaṃ tato nirodhamekaṃ parityajya naivasaṃjn~ānāsaṃjn~āyatanaṃ 
tato’samāhiṃ tato dvayaṃ parityajya ākin~canyāyatanaṃ tato’samāhitam, evaṃ yāvadaṣṭau parityajya prathamaṃ dhyānaṃ 
tato'samāhitam, ityekādiparityāgenānirodhasamāpattiṃ yāvadvisadṛśadvāreṇa 
gacchatītyatulyagāmavaskandasamāpattiṃ vaśitvalakṣaṇāmāmukhīkṛtya bhāvanāmārgo bhavati |
bhāvanāmārgamevamabhidhāya tatra praheya: caturvidho vipakṣo vaktavya: |
prathamaṃ tāvadgrāhyavikalpamāha-
saṃkṣepe vistare buddhai: sānāthyenāparigrahe |
traikālike guṇābhāve śreyasastrividhe pathi ||5.26||
eko grāhyavikalpo’yaṃ prayogākāragocara: |
iti saṃkṣiptarūcisattvānugraheṇa dharmasaṃkṣepe, vistararucisattvānukampayā dharmavistare, yathāvihitārthānanuṣṭhānena 
buddhasānāthyāparigrahe, samutpannaniruddhatvena prayogamārgaguṇābhāve, samyagutpattihetuvaidhuryāddarśanamārgaguṇābhāve, 
anāgatāsattvena bhāvanāmārgaguṇābhāve, viparyāsaśāntatvādinā nirvāṇaprayogamārge, śūnyatābhinirhāratvena darśanamārge,
nai:svābhāvyabhāvakatvena bhāvanāmārge ca prathamo grāhyavikalpa: asyāmavasthāyāṃ praheyatvena bhāvanāmārgaprayogāvasthāyāṃ 
navavidho viṣayī |
prathamamevaṃ nirdiśya dvitīyaṃ grāhyavikalpamāha-
dvitīyaścittacaittānāṃ pravṛttiviṣayo mata: ||5.27||
anutpādastu cittasya bodhimaṇḍāmanaskriyā |
hīnayānamanaskārau sambodheramanaskṛti: ||5.28||
bhāvane'bhāvane caiva tadviparyaya eva ca |
ayathārthaśca vijn~eyo vikalpo bhāvanāpathe ||5.29||
@060
iti | kalyāṇamitrādivaikalyādbodhicittānutpāde, viśiṣṭabuddhālambanapuṇyābhāvādbodhimaṇḍāmanaskāre,
śrāvakagotratvāttadyānamanaskaraṇe, pratyekabuddhagotratvāttadyānāmukhīkaraṇe, 
prajn~āpāramitāpratipattivaidhuryātsamyaksambodhyamanaskaraṇe, sopalambhatvena bhāvanāyāṃ nirupalambhavattvena 
abhāvanāyām, anupalambhānanupalambhatvātnabhāvanānābhāvane, viparītābhiniveśādayathārthatve ca dvitīyo 
grāhyavikalpa: tasyāmavasthāyāṃ praheyatvena bhāvanāmārge cittacaittapravṛtyavasthāyāṃ navavidho viṣayī |
dvitīyamevaṃ nirdiśya prathamaṃ grāhakavikalpamāha-
grāhaka: prathamo jn~eya: sattvaprajn~aptigocara: |
dharmaprajn~atyaśūnyatvasaktipravicayātmaka: ||5.30||
kṛte ca vastuno yānatritaye ca sa kīrttita: |
dakṣiṇāyā aśuddhau vā caryāyāśca vikopane ||5.31||
iti | dravyasadanupapattyā sattvaprajn~aptau, pratibhāsamātratvāt(sarva)-dharmaprajn~aptau, 
sarvatragatvātsarvākārajn~atādidharmāśūnyatve, sarvathābhiniveśāprahāṇāddharmasaktau, ni:svabhāvāvabodhena dharmapravicaye, 
samuddeśākaraṇena vastūddeśakaraṇe, rūpādyupalambhatvādyānatrayaniryāṇe, samyagapratipannatvena dakṣiṇāśuddhau,
dānādyupalambhapratiṣattyā caryāvikopane ca pūrvavadgrāhakavikalpo bhāvanāmārgaprayogāvasthāyāṃ navavidho viṣayī |
prathamamevaṃ nirdiśya dvitīyaṃ grāhakavikalpamāha-
sattvaprajn~aptitaddhetuviṣayo navadhā'para: |
bhāvanāmārgasambaddho vipakṣastadvighātata: ||5.32||
iti | vipakṣo dvitīyo grāhakavikalpa: sattvaprajn~aptitadvyavasthāpanapratibhāsamātrahetuviṣayo bhāvanāmārgeṇa 
sampraheyatvāttatsambaddho navaprakāra: |
kathaṃ navaprakāra iti ced ? dvābhyāmantaraślokābhyāmāha-
sarvajn~atānāṃ tisṛṇāṃ yathāsvaṃ trividhāvṛtau |
śāntimārgatathatādisaṃprayogaviyogayo: ||5.33||
asamatve ca du:khādau kleśānāṃ prakṛtāvapi |
dvayābhāve ca saṃmohe vikalpa: paścimo mata: ||5.34||
@061
iti | sarvākārāparijn~ānena sarvākārajn~atāvaraṇasaṃmohe, sarvamārgāparijn~ānena mārgajn~atāvaraṇasaṃmohe, sarvavastvaparijn~ānena
sarvajn~atāvaraṇasaṃmohe, prajn~āpāramitā'parijn~ānena sarvaśāntamārgasaṃmohe, tathatājn~eyarūpādyaparijn~ānena 
tathatādisaṃyogaviyogasaṃmohe, mārādisvarūpāparijn~ānena asamatvasaṃmohe, yathārūtārthagrāhitvena du:khādisatyasaṃmohe,
rāgādisvabhāvāparijn~ānena kleśaprakṛtisaṃmohe, grāhyagrāhakalakṣaṇāparijn~ānena advayasaṃmohe ca pūrvavatpaścimo 
grāhakavikalpo bhāvanāmārgacittacaittapravṛttyavasthāyāṃ navaprakāro viṣayī mata: ||
teṣāṃ bhāvanāmārgavipakṣāṇāṃ prahāṇe caturvidhapratipakṣo’pi tadbhedena bhinno’vagantavya: |
pūrvavadaṣṭottaraśatavikalpaprahāṇasamakālameva tatsaṃgṛhītāṣṭottaraśatakleśānāṃ prahāṇena sarvaguṇasampado 
bhāvanāmārgasthaṃ bodhisattvamāśrayanta iti dvābhyāmantaraślokābhyāmāha-
āsāṃ kṣaye satītīnāṃ cirāyocchavasitā iva |
sarvākārajagatsaukhyasādhanā guṇasampada: ||5.35||
sarvā: sarvābhisāreṇa nikāmaphalaśālinam |
bhajante taṃ mahāsattvaṃ mahodadhimivāpagā: ||5.36||
iti | bhāvanāmārgābhyāsādāsāṃ caturvikalpajātīnāmupadravatvena itīnāṃ kṣaye sati saṃrodhavaikalyena saṃharṣocchavāsaprāptā 
iva sarvāstriyānasaṃgṛhītā guṇasampada: kṛpāpāratantryātsarvaprakārajagatsaukhyotpādanadakṣā 
sarvathābhimukhyāgamanaprakāreṇa prakarṣaparyantādhigamaphalai: prātaśobhaṃ bhāvanāmārgasthaṃ bodhisattvamāśrayante mahāsamudramiva 
nadya iti |

7-ānantaryasamādhi: (mūrdhaprayoga:)
bhāvanāmārgānantaramānantaryamārgamāha-
trisāhasrajanaṃ śiṣyakhaḍgādhigamasaṃpadi |
bodhisattvasya ca nyāme pratiṣṭhāpya śubhopamā: ||5.37||
kṛtvā puṇyabahutvena buddhatvāpteranantara: |
ānantaryasamādhi: sa sarvākārajn~atā ca tat ||5.38||
@062
iti | śrāvakapratyekabuddhabodhisattvānāṃ nyāme trisāhasramahāsāhasralokadhātavīyasattvān pratiṣṭhāpya kaścidyatpuṇyaṃ 
prasravati, tadupamīkṛtya tadviśiṣṭapuṇyabahutvena yā sarvākārajn~atā tadbuddhatvamiti buddhatvaprāpteravyavahito ya: samādhi:
so’trānantaryasamādhi: |
tadālambanādaya: kīdṛśā iti ced ? antaraślokena ālambanādīnāha-
ālambanamabhāvo'sya smṛtiścādhipatirmata: |
ākāra: śāntatā cātra jalpājalpipravādinām ||5.39||
iti | asya cānantaryasamādhe: sarvadharmābhāvopalabdhi: ālambanapratyaya:, smaraṇaṃ cādhiparipratyaya:, prakṛtiśāntatā 
cākāra: | atra ca sthāne duravagāhatvādaviditopāyakauśalānāṃ pravādināṃ (nānā)-codyamukhaparamparāprasarpiṇī
(vipratipatti:) iti upāyakauśalena sā nirākartavyeti | anenāsya gabhīratā abhihitetyabhiprāya: |
8-vipratipatti: (mūrdhaprayoga:)
viparyastamatīnāṃ kīdṛśī: vipratipattī: nirākṛtya sa samādhirutpādayitavya iti cet ? samādheranantaraṃ vipratipattīrāha 
ālambanopapattau ca tatsvabhāvāvadhāraṇe |
sarvākārajn~atājn~āne paramārthe sasaṃvṛtau ||5.40||
prayoge triṣu ratneṣu sopāye samaye mune: |
viparyāse samārge ca pratipakṣavipakṣayo: ||5.41|| 
lakṣaṇe bhāvanāyān~ca matā vipratipattaya: |
sarvākārajn~atādhārā ṣoḍhā daśa ca vādinām ||5.42||
iti saṃskṛtāsaṃskṛtadhātvorabhāvatvena ālambanopapattau, sarvathā nīrūpatvādālambanasvabhāvāvadhāraṇe, 
bhāvābhāvānupalambhena sarvākārajn~atājn~āne, tathatāsvabhāvatvena saṃvṛtiparamārthasatyadvaye, dānādyanupalambhena prayoge,
boddhavyābhāvādabuddharatne, nāmadheyamātratvāddharmaratne, rūpādyālambanapratiṣedhātsaṃgharatne, dānādyanupalambhena
upāyakauśale, bhāvābhāvobhayarūpādhigamapratiṣedhāttathāgatābhisamaye, prapan~cavyavasthāpitānityāditvena 
nityādiviparyāse, vibhāvitamārgaphalāsākṣātkaraṇena mārge, hānopādānābhāvena vipakṣe pratipakṣe ca, 
dharmyabhāvāddharmalakṣaṇe, svasāmānyalakṣaṇānupapattyā bhāvanāyān~ca parasparaviruddhā bhāṣārthānuṣṭhānena ayujyamānatayā 
@063
saṃśayarūpā: ṣoḍaśa vipratipattīryathānirdiṣṭaviṣayatvena sarvākārajn~atādhiṣṭhānā: sarveṣāmeva 
aviditaodhisattvopāyakauśalajanapravādināṃ yathāsambhavamubhayasatyāśritopāyakauśalena nirākṛtya samyaksarvathā 
niścayamutpādya kalyāṇakāmairbodhisattvairānantaryasamādhiradhigamyata iti |
iti abhisamayālaṅkāre nāma prajn~āpāramitopadeśaśāstre pan~camādhikāravṛtti: |
-----------------------
ānupūrvikādhikāra: ṣaṣṭha:
prāptamūrdhā'bhisamayo vyastasamastatvena adhigatānarthānanupurvīkṛtya sthirīkaraṇāya vibhāvayatītyanupūrvābhisamayamāha 
dānena prajn~ayā yāvadbuddhādau smṛtibhiśca sā |
dharmābhāvasvabhāvenetyanupūrvakriyā matā ||6.1||
iti | trimaṇḍalaviśuddhiprabhāvitadānādiṣṭpāramitāsarvākāraparipūraṇena 
prajn~āpāramitāntargatapāramitācatuṣṭayatvātsamyagdaśabhūminiṣpādakena smṛtyupasthānādinā saptabodhyaṅgākāreṇa 
āryāṣṭāṅgamārgatayā ca paramārthata: asmaraṇalakṣaṇena trividhabuddhānusmaraṇena yathākramaṃ 
nirvedhabhāgīyadarśanabhāvanāmārgadyotakena tathaiva kuśalākuśalāvyākṛtadharmānusmaraṇena  
pūrvavadāryāvaivartikabodhisattvasaṃghasmaraṇena tathaiva śīlatyāgadevatānusmaraṇena rūpādisarvadharmābhāve svabhāvāvabuddhena ca 
yo’dhigama: sānupūrvakriyeṣyata iheti |
iti abhisamayālaṅkāre nāma prajn~āpāramitopadeśaśāstre ṣaṣṭhādhikāravṛtti: |
----------------------------------
ekakṣaṇābhisambodhādhikāra: saptama: 
vibhāvitānupūrvābhisamayasya svabhyastīkaraṇāya teṣāmeva kṣaṇenaikenādhigama ityekakṣaṇābhisambodha: | so’pi lakṣaṇena 
caturvidha iti |
1-avipākalakṣaṇa: 
@064
avipākānāsravasarvadharmaikakṣaṇalakṣaṇena prathama ekakṣaṇābhisambodha: | ityāha-
anāsravāṇāṃ sarveṣāmekaikenāpi saṃgrahāt |
ekakṣaṇāvabodho’yaṃ jn~eyo dānādinā mune: ||7.1||
dharmadhātusvabhāvarūpe-
eko bhāva: sarvabhāvasvabhāva: sarve bhāvā ekabhāvasvabhāvā: |
eko bhāvastattvato yena dṛṣṭa: sarve bhāvāstattvatastena dṛṣṭā: ||
itinyāyānna kevalaṃ bahubhirekasya saṃgraha:, api tvekakṣaṇadānādijn~ānena ālambyamānena 
apagatapratiniyatavastugrahaṇaviparyayarūpeṇa dānādyaśītyanuvyan~janalakṣaṇānāṃ dharmāṇāṃ saṃgraheṇa mune: 
bodhisattvasyāvabodho hi ekakṣaṇābhisambodha iti jn~ātavya: |
kimevaṃ punarekānāsravajn~ānālambane sarvānāsravasaṃgraha iti cet ? laukikadṛṣṭāntenāha-
araghaṭṭaṃ yathaikāpi padikā puruṣeritā |
sakṛtsarvaṃ calayati jn~ānamekakṣaṇe tathā ||7.2||
iti | yathaikāpi padikā puruṣeritā sakṛdekavāraṃ sarvamaraghaṭṭaṃ sacchilpipūrvaparikarmasāmarthyātcalayati tathā 
pūrvapraṇidhānāvedhadharmadhātusāmarthyādekasminneva kṣaṇe ekamanāsravamālambyamānaṃ sarvaṃ sajātīyamabhimukhīkārayatīti |
2- vipākalakṣaṇa:
evaṃ prathamaṃ nirdiśya vipākadharmatāvasthānāsravasarvadharmaikakṣaṇalakṣaṇo bhavatyekakṣaṇābhisambodho dvitīya: | ityāha-
vipākadharmatāvasthā sarvaśuklamayī yadā |
prajn~āpāramitā jātā jn~ānamekakṣaṇe tadā ||7.3||
yadā bodhisattvasya pratipakṣabhāvanayā sarvavipakṣāpagamanena sakalavyavadānapakṣavipākadharmatāvasthā sarvakalaṅkāpagamena 
śaradindujyotsnāvatśuklasvabhāvā jātā tadā ekasminnevakṣaṇe vipākāvasthāprāptānāmanāsravadharmāṇāṃ bodhātjn~ānaṃ
prajn~āpāramitā ekakṣaṇābhisambodha iti |
3-alakṣaṇalakṣaṇa:
@065
dvitīyamevaṃ nirdiśya alakṣaṇasarvadharmaikakṣaṇalakṣaṇa: ekakṣaṇābhisambodhastṛtīya: | ityāha-
svapnopameṣu dharmeṣu sthitvā dānādicaryayā |
alakṣaṇatvaṃ dharmāṇāṃ kṣaṇenaikena vindati ||7.4||
pūrvaṃ svapnopamasarvadharmābhyāsena sambhāradvayamanubhūya adhigamāvasthāyāṃ svapnasvabhāveṣu sarvadharmeṣu 
upādānaskandhādiṣu sthitvā dānādiṣaṭpāramitāpratipattyā dānādirūpanirūpaṇākāreṇa alakṣaṇā: sarvadharmā iti 
saṃkleśavyavadānarūpāṇāṃ dharmāṇāmekenaiva kṣaṇenālakṣaṇatvaṃ jānātītyevamekakṣaṇābhisambodha: |
4-advayalakṣaṇa: 
tṛtīyamevaṃ nirdiśya advayalakṣaṇasarvadharmaikakṣaṇalakṣaṇa: ekakṣaṇābhisambodhaścaturtha: | ityāha-
svapnaṃ taddarśinan~caiva dvayayogena nekṣate |
dharmāṇāmadvayaṃ tattvaṃ kṣaṇenaikena paśyati ||7.5||
nirantaradīrghakāladvayapratibhāsaprahāṇābhyāsasātmībhāvādunmūlitadvayapratibhāsavāsano yadā bodhisattvo 
grāhyagrāhakayogena svapnaṃ grāhyaṃ svapnadarśinaṃ grāhakaṃ nekṣate, tadā sarve’pvevaṃdharmāṇo dharmā iti dharmāṇāmadvayaṃ 
tattvamekenaiva kṣaṇenādhigacchatītyekakṣaṇābhisambodha iti |
iti abhisamayālaṅkāre nāma prajn~āpāramitopadeśaśāstre saptamādhikāravṛtti: |
dharmakāyādhikāra: aṣṭama: 
1-svabhāvakāya:
vibhāvitaikakṣaṇābhisambodhasya dvitīye kṣaṇe dharmakāyābhisambodha: | sa ca svābhāvikakāyādibhedena caturvidha: | (tatra)
prathama: svābhāvikakāya ityāha-
sarvākārāṃ viśuddhiṃ ye dharmā: prāptā nirāsravā: |
svābhāviko mune: kāyasteṣāṃ prakṛtilakṣaṇa: ||8.1||
@066
smṛtyupasthānādayo jn~ānātmakā lokottarā dharmadhāturūpatvādanāsravāmalānāmāgantukatvena sarvaprakārāṃ viśuddhiṃ 
prakṛtiviviktalakṣaṇāṃ prāptāsteṣāṃ yā prakṛti: svabhāvo’nutpādarūpa:, ayaṃ munerbuddhasya bhagavato lokottareṇa mārgeṇa 
prāpyate, na kriyata ityakṛtrimārthena māyopamavijn~ānasarvadharmapratipattyādhigata: svābhāvika: kāya: |
pariśiṣṭakāyatrayaṃ tathyasaṃvṛtyā pratibhāsamānaṃ paramārthato dharmatārūpaṃ yathādhimokṣaprabhāvitaṃ 
buddhabodhisattvaśrāvakādigocaratvena vyavasthāpitamiti kathanāya-
viviktāvyatirekitvaṃ vivekasya yato matam |
itinyāyāttadavyatireke’pi pṛthagvyavasthāpyate |
2-jn~ānadharmakāya: 
itthaṃ prathamaṃ kāyaṃ nirdiśya dvitīyo niṣprapan~cajn~ānātmako dharmakāya: anāsrava: smṛtyupasthānādyātmaka iti tamāha-
bodhipakṣāpramāṇāni vimokṣā anupūrvaśa: |
navātmikā samāpatti: kṛtsnaṃ daśavidhātmakam ||8.2||
abhibhvāyatanānyaṣṭaprakārāṇi prabhedata: |
araṇā praṇidhijn~ānamabhijn~ā: pratisaṃvida: ||8.3||
sarvākārāścatasro’tha śuddhayo vaśitā daśa |
balāni daśa catvāri vaiśāradyānyarakṣaṇam ||8.4||
trividhaṃ smutyupasthānaṃ tridhā’saṃmoṣadharmatā |
vāsanāyā: samuddhāto mahato karuṇā jane ||8.5||
āveṇikā munereva dharmā ye’ṣṭādaśeritā: |
sarvākārajn~atā ceti dharmakāyo’bhidhīyate ||8.6||
iti | smṛtyupasthānādyārabhya āryāṣṭāṅgamārgaparyantā bodhipakṣā: | pūrvavadapramāṇāni maitryādicaturbrahmavihārā: |
adhyātmaṃ rūpyarūpī bahirdhā rūpāṇi paśyatīti dvau:, śubhaṃ vimokṣaṃ kāyena sākṣātkṛtvopampadya viharatītyeka:,
ākāśavijn~ānākin~canyanaivasaṃjn~ānāsaṃjn~āyatanānīti catvāra:, saṃjn~āveditanirodha ityeka: ityaṣṭau vimokṣā: |
rūpadhātucaturdhyānāni caturārūpyasamāpattayo nirodhasamāpattiriti nava samāpattaya: |
pṛthivyaptejovāyunīlapītalohitāvadātavijn~ānākāśamiti kṛtsnaṃ daśavidham | adhyātmarūpārūpasaṃjn~inau pratyekaṃ 
@067
parīttādhimātrākārābhyāṃ bahirdhā rūpāṇi paśyatastānyabhibhūya jānīta iti catuṣṭayam, adhyātmārūpasaṃjn~ī eva 
nīlapītalohitāvadātānabhibhūya paśyatīti catuṣṭayamityaṣṭavidhamabhibhvāyatanam |
parasantānagatakleśaraṇaprabandhonmūlanātsamādhirityaraṇā | samyagapagatasarvanimittasaṅgavyāghātaṃ 
saṃśayāpanayanakāripraṇidhānasamṛddhyā āsaṃsāramasamāhitāvasthāyāṃ pravartata iti praṇidhijn~ānam, ṣaḍabhijn~āścatasraśca 
pratisavida: pūrvoktā āśrayālambanacittajn~ānapariśuddhaya iti catasra: śuddhaya: |
āyuścittapariṣkārakarmopapattyadhimuktipraṇidhānarddhijn~ānadharmavaśitā iti daśa vaśitā: | pūrvoktāni daśa balāni, 
catvāri vaiśāradyāni ca | pariśuddhakāyavāṅmana:samudācārastathāgata:, nāstyasya viparītasamudācāratā, yāṃ 
paraparijn~ānabhayātpracchādayitavyāṃ manyeta ityarakṣaṇaṃ trividham | dharmadeśanāyāṃ śrotukāmāśrotukāmobhayakāmeṣu 
yathākramamanunayapratighobhayavivikta evopakṣeka: smṛtimān viharatīti smṛtyupasthānaṃ tridhā |
sattvārthakriyākālānatikramalakṣaṇetyasaṃmoṣadharmatā | kleśajn~eyāvaraṇānuśayarūpabījaprahāṇādvāsanāyā: samuddhāta:
sakalajanahitāśayatā, 
mahatī karuṇā jane’ṣṭādaśāveṇikā buddhadharmā sarvākārajn~atā | ‘ca’ iti śabdena saṃgṛhītā: mārgajn~atādayo’pi prāguktā: |
sarve cāśrayaparāvṛttyā parāvṛttā bodhipakṣādayo niṣprapan~cajn~ānātmakā dharmakāyo’bhidhīyata iti kecit |
anye tu-
sarvākārāṃ viśuddhiṃ ye dharmā: prāptā nirāsravā: |
svābhāviko mune: kāyasteṣāṃ prakṛtilakṣaṇa: ||
iti yathārutattvena lokottarānevānāsravān dharmānabhyupagamya teṣāṃ yāṃ prakṛtiranutpādatā tallakṣaṇa: svābhāvika:
kāya:, sa eva ca dharmatākāyo dharmakāya iti bhāvapratyayalopādvyapadiśyata iti vyākhyāya, ke punaste’nāsravā dharmā 
yeṣāṃ prakṛtilakṣaṇo dharmakāya ityāśaṅkya’bodhipakṣāpramāṇāni’tyādikārikāmavatārayanti | teṣāṃ yogisaṃvṛtyā 
viśiṣṭārthapratibhāsajananadvāreṇāśrayaparāvṛttyā parāvṛttā dharmadeśanādyarthakriyākāriṇo’vaśyamadvayāścittacaitā:
kathamabhyupagantavyā: ? saṅgṛhītā ityapare |
kecit(kāyacatuṣṭayavyākhyāne)-
svābhāvika: sasāmbhogo nairmāṇiko’parastathā |
dharmakāya: sakāritraścaturdhā samudīrita: ||
itikārikāyāṃ svābhāvikaśabdānantaraṃ dharmakāyaśabdasyāpāṭhātkāyatrayameveti | anye 
tūpadarśitaprayojanasāmarthyātkārikābandhānurodhena jn~ānasyaiva kāritreṇa sambandhārthaṃ caivamuktam, ato’viruddhaṃ sarvaṃ 
pradeśāntarābhihitaṃ kāyacatuṣṭayaṃ bhavatīti |
@068
śrāvakādyaraṇāsamādhe: buddhasyāraṇāsamādhe: vaiśiṣṭyadarśanāya antaraślokenāha-
śrāvakasyāraṇādṛṣṭernṛkleśaparihāritā |
tatkleśasrotaucchittyai grāmādiṣu jināraṇā ||8.7||
iti | mā’smaddarśanātkasyacitkleśotpatti: syāditi manuṣyakleśotpattiparihāritā śrāvakādyaraṇāsamādhi: |
tathāgatānāṃ tu sakalajanakleśaprabandhonmūlanaṃ syāditi grāmādiṣu araṇāsamādhiviśeṣa: |
śrāvakādipraṇidhijn~ānāttathāgatapraṇidhijn~ānasya vaiśiṣṭyapradarśanāya antaraślokenāha-
anābhogamanāsaṅgamavyāghātaṃ sadā sthitam |
sarvapraśnāpanudbauddhaṃ praṇidhijn~ānamiṣyate ||8.8||
iti | nirnimittatvena svarasapravṛttam, vastvanabhiniveśādrūpādisaṅgavigatam, 
savāsanakleśajn~eyāvaraṇaprahāṇātsarvajn~eyāvyāghātam, āsaṃsāramavasthānātsadā sthitam,
samyakpratisaṃvillābhātpraśnavisarjanakāri tathāgataṃ praṇidhijn~ānamitīṣṭam | śrāvakādīnāṃ viparītatvena naivam |
syādevaṃ nityaṃ mahākaruṇāmayadharmakāyāvasthāne kathaṃ (sakalaprāṇabhṛtāṃ) sadā nāthekriyeti ? antaraślokena samādhānamāha
paripākaṃ gate hetau yasya yasya yadā yadā |
hitaṃ bhavati kartavyaṃ prathate tasya tasya sa: ||8.9||
iti | kalyāṇamitrādisamavadhānādbuddhādyālambane paripoṣaṃ gate hetau pūrvāvaropitakuśalamūlabīje sati, yasya
sattvasya yasmin kāle dharmadeśanādikaṃ kriyamāṇamāyatipathyaṃ bhavati, tadā tasyārthakaraṇāya pūrvapraṇidhānasamṛddhyā 
tatpratibhāsānurūpeṇārthakriyākārī bhagavāniti (mahākaruṇāsvabhāvadharmakāyāvasthānena) sarvadā 
cintāmaṇirivopasthito’pi svakarmāparādhajanitahetuvaidhuryānna phaladāyaka: pratibhāsata ityabhiprāya: |
tatkathamiti śaṃkāyāmantaraślokena dṛṣṭāntamāha-
varṣatyapi hi parjanye naiva bījaṃ prarohati |
samutpāde’pi buddhānāṃ nābhavyo bhadramaśnute ||8.10||
@069
iti | yathā devarāje varṣatyapi sati pūtībhāvādinā abījībhūtaṃ bījaṃ tilādi na prādurbhavati, tadvadabuddhānāṃ 
sakalamanorathaparipūraṇadakṣāṇāṃ samutpāde’pi abhavyo na bhadraṃ saddharmaśravaṇādikaṃ prāpnotīti |
kathaṃ jn~ānātmako dharmakāya: pratiniyatayogisantānādhāravartī pratikṣaṇamutpadyamāno vyāpo nitya iti kathyata iti 
ced ? antaraślokenāha-
iti kāritravaipulyādabuddho vyāpī nirūcyate |
akṣayatvācca tasyaiva nitya ityapi kathyate ||8.11||
iti | yathoktanyāyenaivaṃ sarvatra pratibhāsadvāreṇārthakriyākaraṇavaipulyātprabandhatayā āsaṃsāramavasthānena ca bhagavata:
kṣayābhāvādyathākramaṃ buddho vyāpī nitya ityabhidhīyate |
3-sambhogakāya: 
kāyadvayamevaṃ nirdiśya lakṣaṇānuvyan~janavirājita: sāmbhogika: rūpakāyasvabhāvastṛtīya: | tamāha-
dvātriṃśallakṣaṇāśītivyan~janātmā munerayam |
sāṃbhogiko mata: kāyo mahāyānopabhogata: ||8.12||
iti | dvātriṃśallakṣaṇāśītyanuvyan~janātmako’yaṃ daśabhūmipraviṣṭamahābodhisattvai:
paramānavadyamahāyānadharmasaṃbhogaprītisukhopabhogātbuddhasya bhagavata: sāmbhogikakāya: |
kāni tāni dvātriṃśallakṣaṇānīti cet ? pan~cabhirantaraślokairāha-
cakrāṅkahasta: kramakūrmapādo jālāvanaddhāṅgulipāṇipāda: |
karau sapādau taruṇau mṛdū ca samutsadai: saptabhirāśrayo’sya ||8.13||
dīrghāṅgulirvyāyatapārṣṇigātraṃ prājyaṃ tvṛjūcchaṅkhapadordhvaromā |
eṇeyajaṅghaśca paṭūrubāhu: kośāvanaddhottamabastiguhya: ||8.14||
suvarṇavarṇa: pratanucchaviśca pradakṣiṇaikaikasujātaromā |
ūrṇāṅkitāsyo haripūrvakāya: skandhau vṛtāvasya citāntarāṃsa: ||8.15||
hīno rasa: khyāti rasottamo’sya nyagrodhavanmaṇḍalatulyamūrti: |
uṣṇīṣamūrdhā pṛthucārujihvo brahmasvara: siṃhahanu:suśuklā: ||8.16||
@070
tulyā: pramāṇe’viralāśca dantā anyūnasaṃkhyā daśikāścatasra: |
nīlekṣaṇo govṛṣapakṣmanetro dvātriṃśadetāni hi lakṣaṇāni ||8.17||
iti | (1) gurūṇāmanugamanapratyudgamanādinā cakrāṅkahastapādatā |
(2) dṛḍhasaṃvarasamādānatvātkūrmavatsupratiṣṭhitapādatā |
(3) catu:saṃgrahavastusevanādrājahaṃsavatjālāvanaddhāṅgulipāṇipādatā |
(4) praṇītakhādyabhojyādidānādmṛdutaruṇahastapādatā |
(5) praṇītataralehyādidānena samucchritahastapādaskandhagrīvāpradeśatvātsaptocchrayatā |
(6) vadhyamokṣaṇatvāddīrghāṅgulitā |
(7) jīvitānugrahaṇādāyatapārṣṇitā |
(8) prāṇātipātaviratyā bṛhadṛjugātratā |
(9) kuśaladharmasamādānāducchaṅkhapādatā |
(10) gṛhītakuśalasamādānavardhanātūrdhvagaromatā |
(11) satkṛtya vidyāśilpādidānādeṇeyajaṅghatā |
(12) saṃvidyamānārthayācanakajanāpratyākhyānātpaṭūrūbāhutā |
(13) sarvajanabrahmacaryasamādāpanaguhyamantrāraṣaṇātkośagatabastiguhyatā |
(14) praṇītopāstaraṇadānātsuvarṇavarṇatā |
(15) prāsādādivaradānātślakṣṇacchavitā |
(16) saṅgaṇikādiparivarjanātpradakṣiṇāvartaikaikaromatā |
(17) sarvagurujanayathāsthānaniveśanādūrṇāṅkitamukhatā |
(18) sarvathā mukharavacanānavasādanātsiṃhapūrvārddhakāyatā |
@071
(19) priyavāditvasubhāṣitānulomatvātsusaṃvṛtaskandhatā |
(20) bhaiṣajyādidānātcitāntarāṃsatā |
(21) glānajanopasthānādrasarasāgratā |
(22) vanārāmādikaraṇasamādāpanātnyagrodhaparimaṇḍalatā |
(23) vihārādyabhyadhikapradānāduṣṇīṣaśiraskatā |
(24) ślakṣṇādivacanātprabhūtajihvatā |
(25) sarvalokadhātusattvasaddharmavijn~apanādbrahmasvaratā |
(26) sambhinnapralāpaviratyā siṃhahanutā |
(27) sarvajanasammānādinā śukladantatā |
(28) viśuddhājīvatvātsamadantatā |
(29) satyavacanasamudācārādaviraladantatā |
(30) piśunavacanānabhyāsātsamacatvāriṃśaddantatā |
(31) sarvasattvaikaputradarśanādabhinīlanetratā |
(32) pratighātādivivekadarśanādgopakṣmanetratā |
siddhakaraṇātlakṣaṇaṃ siddhaṃ bhavatītyantaraślokenāha-
yasya yasyātra yo heturlakṣaṇasya prasādhaka: |
tasya tasya prayūryāyaṃ samudāgamalakṣaṇa: ||8.18||
iti | yeṣāṃ lakṣaṇānāṃ ye prasādhakā:, tān prapūrya tāni dvātriṃśallakṣaṇāni prādurbhavanti |
kāni teṣāṃ kāraṇānīti cet ? dvābhyāmantaraślokābhyāmāha-
gurūṇāmanuyānādirdṛḍhatā saṃvaraṃ prati |
@072
saṅgrahāsevanaṃ dānaṃ praṇītasya ca vastuna: ||8.19||
vadhyamokṣasamādānaṃ vivṛddhi: kuśalasya ca |
ityādiko yathāsūtraṃ heturlakṣaṇasādhaka: ||8.20||
iti | ime dve kārike uparyeva lakṣaṇavyākhyānāvasare sphuṭite, ato na puna: vistīryeta iti |
lakṣaṇānyevaṃ vyākhyāya dvādaśabhi: antaraślokai: aśītyanuvyan~janānyāha-
tāmrā: snigdhāśca tuṅgāśca nakhā aṃgulayo mune: |
vṛttāścitānupūrvāśca gūḍhā nirgranthaya: śirā: ||8.21||
gūḍhau gulphau samau pādau siṃhebhadvijagopate: |
vikrāntaṃ dakṣiṇaṃ cārugamanamṛjuvṛttatā ||8.22||
mṛṣṭānupūrvate medhyamṛdutve śuddhagātratā |
pūrvavyan~janatā cārūpṛthumaṇḍalagātratā ||8.23||
samakramatvaṃ śuddhatvaṃ netrayo: sukumāratā |
adīnotsadagātratve susaṃhatanagātratā ||8.24||
suvibhaktāṅgatā dhvāntapradhvastālokaśuddhatā |
vṛttamṛṣṭākṣatākṣāmakukṣitāśca gabhīratā ||8.25||
dakṣiṇāvartatā nābhe: samantāddarśanīyatā |
samācāra: śuci: kālatilakāpagatā tanu: ||8.26||
karau tūlamṛdū snigdhagambhīrāyatalekhatā |
nātyāyataṃ vaco bimbapratibimbaupamauṣṭhatā ||8.27||
mṛdvī tanvī ca raktā ca jihvā jīmūtaghoṣatā |
cāruman~jusvaro daṃṣṭrā vṛttāstīkṣṇā: sitā: samā: ||8.28||
@073
anupūrvī gatāstuṅgā nāsikā paramaṃ śuci: |
viśāle nayane pakṣmacitaṃ padmadalākṣitā ||8.29||
āyataślakṣṇasusnigdhasamaromnau bhruvau bhujau |
pīnāyatau samau karṇāvupaghātavivarjitau ||8.30||
lalāṭamaparimlānaṃ pṛthupūrṇottamāṅgatā |
bhrabharābhāścitā: ślakṣṇā asaṃlulitamūrtaya: ||8.31||
keśā aparuṣā: puṃsāṃ saurabhyādapahāriṇa: |
śrīvatsa: svastikan~ceti buddhānuvyan~janaṃ matam ||8.32||
iti | (1) sarvasaṃskāravītarāgatvena tāmranakhatā |
(2) sarvasattvahitādhyāśayatvena snigdhanakhatā |
(3) śreṣṭhavaṃśaprabhavatvena tuṅganakhatā |
(4) vṛttānavadyatvena vṛttāṅgulitā |
(5) samupacitakuśalamūlatvena citāṅgulitā |
(6) samyaganūpūrvapravṛtatvena anupūrvāṅgulitā | 
(7) sunigūḍhakāyādikarmāntājīvatvena gūḍhaśiratā |
(8) kleśagranthibhedakatvena nirgranthiśiratā |
(9) sunigūḍhadharmamatitvena gūḍhagulphatā |
(10) sarvadurgasthānajanottārakatvena aviṣamapādatā |
(11) narābhibhavanakuśalatayā siṃhavikrāntagāmitā |
(12) nāgābhibhavanakuśalatayā nāgavikrāntagāmitā |
(13) vaihāyasaṅgamakuśalatayā haṃsavikrāntagāmitā |
@074
(14) puruṣavṛṣabhakuśalatayā vṛṣabhavikrāntagāmitā |
(15) pradakṣiṇamārgānuyātatayā pradakṣiṇagāmitā |
(16) prāsādikakuśalatayā cārugāmitā |
(17) nityamavakracittatayā avakragāmitā |
(18) viśuddhaguṇākhyāpakatayā vṛttagātratā |
(19) pramṛṣṭapāpadharmatayā mṛṣṭagātratā |
(20) vineyānurūpadharmadeśakatayā anupūrvagātratā |
(21) kāyādiśucisamudācāratvātśucigātratā |
(22) karuṇācittatvātmṛdugātratā |
(23) viśuddhacittatvātviśuddhagātratā |
(24) paripūrṇadharmavinayatvātparipūrṇavyan~janatā |
(25) pṛthucāruguṇākhyānātpṛthucārumaṇḍalagātratā |
(26) sarvatra samacittatvātsamakramatā |
(27) suviśuddhadharmadeśanādviśuddhanetratā |
(28) sugamadharmadeśanātsukumāragātratā |
(29) nityamadīnacittatvādadīnagātratā |
(30) samudgatakuśalatvādutsadagātratā |
(31) kṣīṇapunarbhavatvena susaṃhatagātratā |
(32) suvibhaktapratītyasamutpādadeśakatvena suvibhaktāṅgapratyaṅgatā |
(33) suviśuddhapadārthadarśanādvitimiraśuddhālokatā |
(34) vṛttasampannaśiṣyasaṃvartanīyatvena vṛttakukṣitā |
@075
(35) pramṛṣṭasaṃsāradoṣatvena mṛṣṭakukṣitā |
(36) bhagnamānaśṛṅgatvena abhagnakukṣitā | 
(37) dharmakṣayavinivartakatvena akṣāmakukṣitā |
(38) pratividdhadharmagambhīratvena gambhīranābhitā |
(39) pradakṣiṇagrāhiśiṣyasaṃvartanīyatvena pradakṣiṇāvartanābhitā |
(40) samantaprāsādikaparivārasaṃvartanīyatvena samantaprāsādikatā |
(41) śucicittatvena śucisamudācāratā |
(42) vyapagatākāladharmavinayatvena vyapagatatilakālakagātratā |
(43) kāyādilāghavaprāpakadharmadeśakatvena tūlasadṛśasukumārapāṇitā |
(44) pratilabdhasnigdhamahāśramaṇatvena snigdhapāṇilekhatā |
(45) gambhīradharmasthānatvena gambhīrapāṇilekhatā |
(46) samyagāyatipariśuddhadharmadeśakatvena āyatapāṇilekhatā |
(47) pracurataraśikṣādeśakatvena nātyāyatavacanatā |
(48) pratibimbavatviditasarvalokatvena bimbapratibimbopamauṣṭhatā |
(49) mṛduvacanavinayatvenamṛdujihvatā |
(50) prabhūtaguṇopapannatvena tanujihvatā |
(51) raktabālajanaduravagāhadharmavinayatvena raktajihvatā |
(52) sarvatrāsāpagatatvena meghagarjitaghoṣatā |
(53) madhurādyālāpatvena madhuracāruman~jusvaratā |
(54) nivṛttabhavasaṃyojanatvena vṛttadaṃṣṭratā |
(55) durdāntajanadamakatvena tīkṣṇadaṃṣṭratā |
@076
(56) paramaśukladharmavinayatvena śukladaṃṣṭratā |
(57) samabhūtipratiṣṭhitatvena samadaṃṣṭratā |
(58) samyaganupūrvābhisamayaprakāśakatvena anupūrvadaṃṣṭratā |
(59) prajn~āprakarṣasthāpakatvena tuṅganāsatā |
(60) śucijanasampannatvena śucināsatā |
(61) paramodāradharmatvenaviśālanayanatā |
(62) samupacitasattvarāśitvena cittapakṣmatā |
(63) sarvayuvatijanābhinanditvena sitāsitakamaladalanayanatā |
(64) nityamāyatidarśitvena āyatabhrūkatā |
(65) ślakṣṇadharmavinayakuśalatvena ślakṣṇabhrakatā |
(66) kuśalasnigdhasantānatvena susnigdhabhrakatā |
(67) samantadoṣadarśitvena samaromabhrūkatā |
(68) paramapīḍānivartakatvena pīnāyatabhujatā |
(69) vijitarāgādisamaratvena samakarṇatā |
(70) sarvasattvānupahatasantānasvena anupahatakarṇendriyatā |
(71) sarvadṛṣṭikṛtānyathāvipariṇāmatvena aparimlānalalāṭatā |
(72) sarvavādipramathanatvena pṛthulalāṭatā |
(73) paripūrṇottamapraṇidhānatvena pūrṇottamāṅgatā |
(74) viṣayarativyāvartakatvena bhramarasadṛśakeśatā |
(75) prahīṇadarśanabhāvanāprahātavyānuśayatvena citakeśatā |
(76) ślakṣṇabuddhiparijn~ātaśāsanatvena ślakṣṇakeśatā |
@077
(77) rāgādyasaṃluṭhitacetanatvena asaṃluṭhitakeśatā |
(78) nityamaparuṣavacanatvena aparuṣakeśatā |
(79) bodhyaṅgakusumāvakīrṇatvena surabhikeśatā |
(80) sarvathā śobhāsaṃvartanīyatvena śrīvatsasvastikanandyāvartalalitapāṇipādatalatā ceti |
4-nairmāṇikakāya: 
itthaṃ kāyatrayaṃ nirdiśyaṃ caturtha: nairmāṇikakāya: sarvabālajanasādhāraṇa iti |
tamāha-
karoti yena citrāṇi hitāni jagata: samam |
ābhavātso’nupacchinna: kāyo nairmāṇiko mune ||8.33||
iti | yena śākyamunitathāgatādirūpeṇa āsaṃsāraṃ sarvalokadhātuṣu sattvānāṃ samīhitamarthaṃ samaṃ karoti, asau kāya: 
prabandhatayā anuparato nairmāṇiko buddhasya bhagavata: sarvabālajanasādhāraṇaścaturtho’vasātavya: |
buddhakāritrāṇi 
ityevaṃ svābhāvikakāyasvarūpabhāvanāprabhāvitabuddhādiviṣayatve jn~ānādyapekṣya parikalpitakāyatrayaṃ nirdiśyaṃ saṃvṛtyā 
jn~ānameva sāmbhogikakāyādipratibhāsotpādadvāreṇārthakriyākārīti karma 
vineyajanapratibhāsabhāktadādhipatyāśrayeṇāyātaṃ dharmakāya eveti |
tathā karmāpyanucchinnamasyāsaṃsāramiṣyate |
gatīnāṃ śamanaṃ karma saṅgrahe ca caturvidhe ||8.34||
niveśanaṃ sasaṃkleśe vyavadānāvabodhane |
sattvānāmarthayāthātmye ṣaṭsu pāramitāsu ca ||8.35||
buddhamārge prakṛtyaiva śūnyatāyāṃ dvayakṣaye |
saṃkete’nupalambhe ca paripāke ca dehinām ||8.36||
@078
bodhisattvasya mārge’bhiniveśasya nivāraṇe |
bodhiprāptau jinakṣetraviśuddhau niyatiṃ prati ||8.37||
aprameye ca sattvārthe buddhasevādike guṇe |
bodheraṅgeṣvanāśe ca karmaṇāṃ satyadarśane ||8.38||
viparyāsaprahāṇe ca tadavastukatānaye |
vyavadāne sasambhāre saṃskṛtāsaṃskṛte prati ||8.39||
vyatibhedāparijn~āne nirvāṇe ca niveśanam |
dharmakāyasya karmedaṃ saptaviṃśatidhā matam ||8.40||
iti | tatra prathamaṃ praśastāpraśastagatyanabhiniveśāvasthānalakṣaṇaṃ gatipraśamanaṃ karma kṛtvā, dānādicatu:saṅgrahavastuni 
pratiṣṭhāpya, śrutamayādijn~ānena vipakṣapratipakṣaheyopādeyadvāreṇa bodhayitvā, māyākāra ivānunayādiviviktatayā 
maitryādilakṣaṇe parārthe sattvārthayāthātmye pratiṣṭhāpya, tadanu svārthe trimaṇḍalaviśuddhiprabhāvitaṣaṭpāramitābhyāse,
tadanantaraṃ svaparārthalakṣaṇe daśakuśalakarmapathe buddhamārge, tata: sarvadharmaprakṛtiśūnyatābhyāse, tadanu 
dānapāramitādhiṣṭhānena prathamāyāṃ bhūmau sarvatragadharmadhātuprativedhalakṣaṇe advayadharme, tato dvitīyādibhūmau 
sambhāraparipūrihetubhūte śīlādipāramitāsarvadharmasāṅketikajn~āne niveśayati | evamanukrameṇa prajn~āpāramitādhiṣṭhānena 
ṣaṣṭhyāṃ bhūmau jn~ānajn~eyabhāvānabhiniveśalakṣaṇe sarvadharmānupalambhe, tadanantaraṃ saptamyāmupāyapāramitābalena 
sattvaparipāke, tato balapāramitābalenāṣṭamyāṃ śrāvakādyasādhāraṇe bodhisattvamārge, punastatraiva 
sarvabhāvābhiniveśaprahāṇe, tadanu navamyāṃ praṇidhānapāramitāsāmarthyādbodhiprāptau, tadanantaraṃ 
jn~ānapāramitābalāddaśamyāṃ bhūmau vividhabuddhakṣetraviśuddhau pratiṣṭhāpya, punastatraiva ekajātipratibaddhasvarūpe 
samyaksambodhipratiniyame daśadiglokadhātavīyasattvārthe sarvalokadhātubuddhopasaṅkramaṇādiguṇe ca niveśayati |
evamanukrameṇa punastatraina viśeṣamārgasvarūpe samastabodhyāvāhakadharmalakṣaṇe bodhyaṅge, karmaphalasambandhāvipraṇāśe,
yathābhūtapadārthādhigame, sarvaviparyāsaprahāṇe, nirvastukaviparyāsaprahāṇe jn~āne, prakṛtipariśuddhilakṣaṇe 
bodhisattvavyavadāne, sarvakalaṅkāpagatavyavadānahetau sambhāre, śūnyatāsvabhāvena saṃskṛtāsaṃskṛtāvyatibhedaparijn~āne ca 
pratiṣṭhāpya tāthāgatyāṃ bhūmau nirvāṇe niveśayati | evaṃ dharmakāyavadasya saptaviṃśatiprakāraṃ karma āsaṃsāramiṣyata iti 
kāritram |
prathamacittotpādasya antimakarmaṇān~ca anukramanirdeśena avaśiṣṭānāṃ madhyapadārthānāmapi kramo veditavya:, 
vaktavyabāhulyabhayānmayā nollikhita: | 
@079
iti abhisamayālaṅkāre nāma prajn~āpāramitāśāstre aṣṭamādhikāravṛtti: |
madhyamarucisattvārthaṃ vyākhyānam
evaṃ vistararucisattvānugraheṇa aṣṭabhi: padārthe: (prajn~āpāramitāṃ) vyākhyāya punaranyaprakāreṇa vyākhyānāyāha-
lakṣaṇaṃ tatprayogastatprakarṣastadanukrama: |
tanniṣṭhā tadvipākaścetyanya: ṣoḍhārthasaṃgraha: ||1||
iti | prathamaṃ sarvākārajn~atāditrisarvajn~atābhilakṣyasthānīyatvena lakṣaṇam | tato vaśitvārthatrisarvajn~atābhāvanāṃ prati
prayujyate’neneti trisarvajn~atāprayoga: sarvākārabhisambodha: | tato’tyabhyāsātprakarṣagamanamiti trisarvajn~atāyā: 
prakarṣāvasthomūrdhābhisamaya: | tato'dhigatavastuniścayāya vyastasamastavibhāvitārthapraguṇīkaraṇamiti
trisarvajn~atānukramāvastho’nupūrvābhisamaya: | tato viśeṣagamanābhāvāttrisarvajn~atāniṣṭhāvastha: samyagekakṣaṇābhisambodha: 
| tatastasya phalam, iti trisarvajn~atāvipāko dharmakāya: sakāritra: | evaṃ ṣaṭprakāreṇārthasaṃgraheṇa pūrvavadeva jinajananī
vyākhyeyā |
saṃkṣiptarūcisattvārthaṃ vyākhyānam
madhyamarucisattvānukampayā amunā ṣaṭprakāreṇārthasaṃgraheṇa vyākhyāya puna: saṃkṣiptarucisattvānurodhenānyaprakāreṇa
vyākhyānāyāha-
viṣayastritayo hetu: prayogaścaturātmaka: |
dharmakāya: phalaṃ karmetyanyastredhārthasaṃgraha: ||2||
iti | ādau sarvākārajn~atāditrisarvajn~atāsvabhāva: pravṛttiviṣayahetu: | sa kathaṃ prayujyata iti tadanantaraṃ 
sarvākārābhisambodhādiścaturvidho’bhisamaya: prayoga: | tasyaivaṃ prayogavato viṣayasya kiṃ phalamiti tadanu dharmakāya: 
sakarmā phalamityevaṃ trividhenārthasaṃgraheṇa tathaiva jinajananī vyākhyeyā |
pariṇāmanā
arthata: padato vāpi nāmaparyāyata: kvacit |
tāvāneva buddhairjn~eya: piṇḍārtha: sarvamātṛṣu ||1||
@080
anyathā na bhavetsamyaksarvāsāṃ kramasaṃgraha: |
tatra piṇḍādibhedena vaiśiṣṭyaṃ jāyate dhruvam ||2||
āryavimuktisenasyānubhāvenātra darśitam |
arthamātraṃ subodhāya tyaktvā vacanavistaram ||3||
vairocanaṃ guruṃ natvā sadupādhyāyajn~āninam |
kārikāṇāṃ sphuṭā vṛttirharibhadreṇa racyate ||4||
etadgranthavidhānena yatpuṇyamarjitaṃ mayā |
nikhilā: prāṇinastena prāpnuyu: saugatīṃ dhiyam ||5||
sarvaśāstrabahirbhūta: kvāhaṃ svalpamati: pumān |
kva cāryagatigamyo’yaṃ śāstrārtho mahimānvita: ||6||
tathāpyagocarībhūte yatnamāsthitavānaham |
parātmahitabuddhyaiva kṣamyatāmeṣa sādhubhi: ||7||
aho mṛśaṃ mayā nānāmatai: śrāntena vīkṣitam |

śamasthānaṃ cireṇedaṃ prajn~āpāramitāmatam ||8||
iti prajn~āpāramitopadeśaśāstre ācāryaharibhadrakṛtā abhisamayālaṅkāravṛtti: samāptā |
bhāratīyapaṇḍitena vidyākaraprabheṇa mahālokacakṣuṣā vandeśrīkūṭena cānūdya nirṇītā |
śrīpaṇḍitāmaragomyādibhi: bhikṣudhīmatprajn~ena ca paścātsunirṇītā |